[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Országgyűlés! Az Országgyűlés őszi ülésszakának 6. ülésnapját megnyitom. Tájékoztatom önöket, hogy az ülés vezetésében Szűcs Lajos és Steinmetz Ádám jegyző urak lesznek segítségemre. Köszöntöm mindazokat, akik figyelemmel kísérik munkánkat. Tisztelt Országgyűlés! Szomorú kötelességemnek teszek eleget azzal, hogy bejelentem, Seszták László volt képviselőtársunk életének 84. évében elhunyt. Seszták László a rendszerváltás utáni első szabad országgyűlési választásokon a KDNP jelöltjeként a Szabolcs-Szatmár-Bereg megyei területi listáról szerzett mandátumot, és egy cikluson keresztül volt a párt országgyűlési képviselője. Megbízatása alatt az önkormányzati, a költségvetési és az ügyrendi bizottság tagja volt. 1989-ben a Kereszténydemokrata Néppárt alapító tagja, majd alelnöke lett, 1994 után a frakció szakértőinek koordinátoraként tevékenykedett. Kérem önöket, hogy képviselőtársunk emléke előtt néma felállással tisztelegjünk. [[A teremben lévők felállva adóznak az elhunyt emlékének.]] Köszönöm szépen. Tisztelt Országgyűlés! Napirend előtti felszólalásra jelentkezett Szabó Timea frakcióvezető asszony, a Párbeszéd frakcióvezetője: „Aktuális ügyekről” címmel. Öné a szó, frakcióvezető asszony.
Köszönöm a szót. Tisztelt Képviselőtársaim! Tegnap lezárult Magyarország első ellenzéki előválasztása. A két fordulóban összesen 850 ezer ember vett részt. Ennyien akartak és tudtak beleszólni abba, hogy jövőre milyen csapat álljon össze Orbán Viktor és a Fidesz leváltására. Az előválasztáson olyan energiák szabadultak fel, amelyre az elmúlt 11 évben nem volt példa. Az előválasztással Magyarországra visszatért a demokrácia. [[Dr. Rétvári Bence: Ó!]] Közel egymillió ember mozdult meg azért, hogy a választásnál közösen önöket eltakarítsuk a kormányból. Köszönjük mindenkinek, aki ebben részt vett, köszönjük azoknak, akik segítettek megszervezni és lebonyolítani az előválasztást, annak a sok ezer párt- és civil aktivistának, akik napi 12 órát ültek a sátorban, számolták a szavazatokat, szállították az urnákat. Az előválasztással Magyarország végre megmozdult, feléledt a 11 éve tartó bénultságából. Összeállt a 106 jelöltből álló győztes csapat, és a választók döntöttek a miniszterelnök-jelölt személyéről is, Márki-Zay Péterről, akinek innen is gratulálok a győzelemhez. A jövő tehát elkezdődött, képviselőtársaim. A jövő ez a győztes csapat, amelyet mindannyian támogatni fogunk, hiszen ez a záloga annak, hogy jövőre elkergessük önöket és Orbán Viktort a kormányból. Mától összezárunk, vállt vállnak vetve harcolunk, mert csak így állítjuk meg a világon példa nélküli korrupciót [[Dr. Rétvári Bence: Karácsony Gergely volt a garanciája!]] az egészségügy maradékának a haverok fizetős magánellátásába való kiszervezését [[Közbeszólások a Fidesz soraiból: Hazugság!]] az egyetemeink elrablását, a gyerekeink tömeges külföldre menekülését, a legszegényebb családok és az elesettek eltiprását, a Balaton és a Velencei-tó Mészáros Lőrinc szabadstrandjává alakítását, hazánk kínai gyarmatosítását és a csapból is folyó gyűlöletet. [[Dr. Rétvári Bence: A szeretet nyelvén beszélsz, az a jó!]] Csak akkor állítjuk meg Orbán Viktor most már 11 éve tartó ámokfutását [[Közbeszólás a Fidesz soraiból: Hazugság!]] ha az összefogás továbbra is a legszorosabb együttműködést jelenti, márpedig mi, a hat párt, erre szerződtünk. Több mint egy éve ezért építjük tégláról téglára az együttműködés várát, mert tudjuk, hogy ez csak közösen sikerülhet. De nemcsak a kormányváltás, hanem a kormányzás is közös, hatpárti lesz. [[Nacsa Lőrinc: Hol a Gergely?]] Jövőre véget vetünk a személyi kultuszuknak, az egyszemélyes kormányzásnak. Új korszak köszönt be végre a magyar politikába, ahol végre megszűnik az egyeduralom [[Dr. Rétvári Bence: Karácsony-korszak?]] , a demokrácia újra a sokszínűséget, a párbeszédet, a közös döntéseket jeleníti majd meg, ami, tudjuk, hogy az önök számára egy ismeretlen fogalom. A következő kormányban ugyanis minden döntést a miniszterelnök és a hat párt közösen fog meghozni. Az Országgyűlés az ütődött gombnyomogatás helyett visszaveszi a valódi jogalkotás szerepét, a kormány pedig, ahogy eddig is lennie kellett volna, végre újra végrehajtó hatalom lesz, jövőre végre nem a kormánynak lesz parlamentje, hanem a parlamentnek kormánya. [[Közbeszólások a Fidesz soraiból: Bizony! Így van!]] Látjuk, hogy ettől a jövőképtől, a demokrácia visszatérésétől Orbán Viktor és a Fidesz totális pánikba esett. A fiúk megrémültek, mert kiderült, a propagandájuk teljes kapufa, nem működik a gyűlöletgépezet. [[Dr. Rétvári Bence: Bezzeg a Karácsonyé bejött!]] Amíg az előválasztási sátraknál hosszú sorok álltak [[Nacsa Lőrinc: Hol van a Gergely?]] addig a „STOP mindenki!” standoknál magányosan toporogtak az önök fizetett alkalmazottai. De azt is tudjuk, hogy Orbán és a Fidesz most már nem állnak meg, hanem a hátralévő idejükben beindul a pánikkormányzás a végrehajtásban, és a véghajrában igyekeznek majd még többet hazudni, lopni és a hatalmukat bebetonozni. [[Dr. Rétvári Bence: Tíz éve ezt mondjátok!]] Tudjuk azt, hogy Hollik István például bármikor is ki fog állni majd elmondani, hogy most már 17 millióan aláírták a „STOP mindenki!” vuduszurkáló petíciójukat. De az a rossz hírem, kedves fideszes képviselőtársaim, hogy a választók bizony nem hülyék, a választók pontosan látják azt, hogy Karas Monika hirtelen pont most mond le a Médiahatóság éléről azért, hogy önök majd 9 évre újabb elnököt nevezhessenek ki és betonozhassanak be ebbe a pozícióba; hogy Gulyás Gergely pont most mondja be, hogy törvényt módosítanak azért, hogy a legfőbb ügyészt csak kétharmaddal lehessen megváltoztatni és leváltani; hogy Orbán Ráhel és Tiborcz István pont most költöznek éppen Spanyolországba, hogy már a miniszterelnök családja is menekül ebből az országból. De, kedves Orbán Viktor és kedves fideszes képviselők, az a helyzet, hogy pánikoljanak is nyugodtan, javaslom, hogy már most kérjék el Orbán Ráhelék költöztetőcégének a telefonszámát, ugyanis jövőre átvesszük a kormányt [[Derültség a kormánypárti padsorokban.]] visszavesszük az ellopott vagyont, és felszabadítjuk önök alól ezt az országot. Köszönöm.
Köszönöm szépen. [[Zaj. Az elnök csenget.]] Köszönöm szépen, frakcióvezető asszony. A kormány nevében Dömötör Csaba államtitkár úr fog válaszolni.
Köszönöm a szót, elnök úr. Köszönöm képviselő asszonynak, hogy ízelítőt adott abból, hogy milyen is a baloldali szeretetpolitika. [[Derültség a kormánypárti sorokban.]] Annyit azért még hadd tegyek hozzá, hogy ha ön fontosnak tartja, hogy Magyarországon ne nyerjen teret a gyűlöletbeszéd, akkor a vadiúj jelöltjüknek mondják meg, hogy legközelebb ne arról értekezzen, hogy mire is lehetne használni például a lámpavasakat. [[Közbeszólások a Fidesz soraiból: Úgy van! Dr. Rétvári Bence: Az is szeretetbeszéd, ugye?]] Ez a helyzet. Legyen szíves, adja át! Ami a számokat illeti, én fontosnak tartom, hogy különböző ügyekben állampolgárok nagy csoportjai elmondják a véleményüket akár konzultációban, akár népszavazáson, akár egy előválasztáson. De ha a számok fontosak, márpedig úgy veszem ki, hogy az ön számára fontosak, akkor nem tudok amellett elmenni szó nélkül, hogy a kormánypártokat a legutóbbi választáson közel 3 millióan tüntették ki a bizalmukkal. Tehát ha a közel egymillió a demokrácia újraéledése, akkor a 3 millió az háromszorosan az. [[Szabó Timea: De ez az előválasztás volt, te nagyokos!]] Nem olyan rég, tisztelt képviselő asszony, nem olyan rég, pár nappal ezelőtt önök itt, ebben az ülésteremben hasonló magabiztossággal és hasonlóan magas lóról hirdették azt, hogy a kormánypártok félnek, félnek. [[13.10]] És mit mondtak önök, hogy mitől félnek, kitől félnek? Karácsony Gergelytől. [[Derültség és taps a kormánypártok soraiban.]] Azt mondták önök, az ön mögött ülő Tordai Bence azt mondta, hogy azért félünk, mert Karácsony Gergely majd elhozza a jövő szövetségét, mégpedig miniszterelnökként. Na, azóta [[Szabó Timea: Féltek is Karácsony Gergelytől!]] Karácsony Gergely visszalépett, és a visszalépésig vezető út súlyos és néha szórakoztató jelenetekkel volt kikövezve. Aki kevésbé követi a politikát, egymásnak ellentmondó állításokat, és fél nap alatt porba hulló ígéreteket hallhatott. Arról üzengettek például egymásnak, hogy ki rántja majd félre a kormányt. Aztán azon ötleteltek, hogy inkább közösen indulnának. Aztán Karácsony Gergely dobbantott egyet, és azt mondta, hogy csak akkor lép vissza, ha jön valamiféle villamos. Aztán ez a villamos meg is érkezett. [[Szabó Timea: Tudjuk, hogy nálatok nincs párbeszéd!]] Akiben kicsi remény is volt azzal kapcsolatban, hogy Karácsony Gergelynek vane valamiféle vezetési képessége, az valószínűleg ezekben a napokban végképp szertefoszlott. Főnökei idehaza és külföldön minden bizonnyal ezért vették le a kezüket róla. A globális pénzügyi és politikai erők zászlóshajó lapja, az Economist pár hete öles címmel hirdette azt, hogy ismerjék meg azt az embert, aki majd leváltja Orbán Viktort. Nem volt egy kicsit korai ez az igyekezet? Hadd döntsék már el ezt a magyarok, tisztelt képviselő asszony! [[Szabó Timea: A választók döntöttek!]] Egy dolgot azért szeretnénk meghagyni Karácsony Gergely visszalépése után. A főpolgármester a visszalépés után egy hét szabadságot vett ki az ész megáll! , azért, hogy kampányoljon, miközben az elmúlt hónapokban semmi mást nem csinált. A sok hónapos kampányolás alatt a főpolgármester sok mindennel foglalkozott, csak azzal nem, amivel a választók megbízták: Budapest vezetésével. Százezrek araszolnak soha nem látott dugókban. Romlik a közbiztonság, romlik a köztisztaság, eltelt két év azóta, hogy Karácsony Gergelyt megbízták ezzel a feladattal, nem a kampányolással, hanem azzal, hogy vezessen egy várost. [[Szabó Timea: Nem írták át a beszédedet? Már nem ő a jelölt!]] Ennek a nyomát nem látjuk. Budapest önöknek az elmúlt hónapokban egy kampánypódium volt. De ez a város ennél többet érdemel. Budapest az ország fővárosa, milliók otthona, és mindannyiunk büszkesége. Ne engedjük, hogy a baloldali tétlenség áldozata legyen! Mindannyiunk érdeke az, hogy önök és az önök főpolgármestere végre-valahára elkezdje a munkát. Ha úgy dönt, hogy elkezdi, akkor ehhez a kormány minden támogatást meg fog adni. [[Szabó Timea: Jaj!]] Köszönöm, hogy meghallgattak. [[Taps a kormánypártok soraiban.]]
Köszönöm szépen, államtitkár úr. Szintén napirend előtti felszólalásra jelentkezett Keresztes László Lóránt frakcióvezető úr, az LMP frakcióvezetője: „Aktuális ügyekről” címmel. Öné a szó.
Köszönöm szépen a szót. Tisztelt Elnök Úr! Tisztelt Országgyűlés! Felszólalásom elején egy gyors kérdést engedjen meg, Dömötör államtitkár úr. Ha önök ennyire semmibe veszik az előválasztást, akkor miért költöttek sokkal több pénzt az elmúlt hetekben az előválasztással összefüggésben Facebook-kampányukra, mint az összes ellenzéki párt együttvéve? [[Derültség a kormánypártok soraiban.]] Tisztelt Képviselőtársaim! Tisztelt Országgyűlés! Tegnap valóban véget ért az ellenzéki előválasztás, és ahogy elhangzott képviselő asszony szavaiból is, több mint 800 ezer ember vett részt. Láthattuk azt, hogy fiatalok ezrével álltak sorban, hogy kifejezhessék a véleményüket. Rengetegen szavaztak online. Sok ezer fiatal állt sorban, ezt önök is láthatták, tisztelt képviselőtársaim, és látható, hogy rengeteg olyan ember mozdult meg, aki korábban nem vett részt a választásokon. Nagyon sok, eddig passzív szavazó vett részt a politikában, és fejezte ki a véleményét. El tudom mondani, hogy ez a részvétel, ez a folyamat, ez az aktivitás nemcsak nagyon sok embernek adott reményt, hanem maga ez a folyamat fog az egész országnak reményt adni, hogy végre változás lesz, és végre valódi változás lesz, amire óriási szükség van Magyarországon. Itt az előválasztás alatt, azon kívül, hogy önök kampányoltak a legaktívabban a különböző Facebook-hirdetésekben, nézzük meg, hogy konkrétan mit is csináltak. Önök, mialatt az előválasztás történt, az elmúlt hetekben aláírást gyűjtöttek az ellenzék ellen, illetve ostoba, primitív lejárató videókat tettek közzé több száz millió forintért. Önök heteken át hazudtak és hazudnak most is. Önök azt mondják, hogy a múlt akar visszatérni, miközben önök is pontosan tudják, hogy nemcsak az elmúlt 11 évvel szemben, hanem az elmúlt három évtizeddel szemben kell változást adni ennek az országnak, és erre törekszenek az egymással együttműködő ellenzéki pártok. Önök válogatott hazugságokkal támadták az ellenzéket, a múlt visszatéréséről beszélnek, és közben mindennel ellentétesen cselekszenek, amit egykor és jelenleg képviseltek és hirdettek. Nézzünk példát, hogy csak az elmúlt hetekben vagy az elmúlt napokban mit tettek! Önök 24. alkalommal is érdemi vita nélkül leszavazták az ügynökakták nyilvánosságára vonatkozó javaslatot. Önök néhány nappal ezelőtt letették a Budapest-Belgrád vasútfejlesztési projekt alapját, amivel a kínai érdekeket szolgálják, és Mészáros Lőrinc cégeinek hoznak újabb 300 milliárdos megrendelést. Nem olyan régen, ahogy elbukott a Paks II. orosz tervdokumentációja, elutasították az engedélyt, Szijjártó Péter nem a magyar embereknek, a magyar közvéleménynek adott magyarázatot, hanem azonnal Moszkvába repült, mert berendelték a Roszatom központjához. Tisztelt Képviselőtársaim! Önök megvilágosodtak, és az országgyűlési választások előtt fél évvel hirtelen beterjesztettek egy olyan javaslatot, ami által a legfőbb ügyész visszahívását kétharmados többséghez kötnék, ahogy már elhangzott, és hasonlóképpen látható, hogy a Médiatanács elnökének a visszahívása, lemondatása is azt a célt szolgálja, hogy önök újabb kilenc évre bebetonozhassák még a jelenlegi parlamenti többséggel magukat ebbe a rendkívül fontos testületbe. Tisztelt Képviselőtársaim! Az önök lejárató és hazug kampányaival szemben nem a baloldal fogott össze önök ellen, hanem a teljes ellenzék. Vannak itt baloldali, jobboldali, liberális és zöldpártok, és rengeteg civil és szakmai közösség, és nagyon sok, reményeink szerint egyre több magyar választópolgár. Mi most ebben az időszakban programokat írunk, javaslatokat fogalmazunk meg, önök pedig a Facebookon gyalázkodnak, és így személy szerint önök is meg lehet nézni odakommentelnek ilyen bugyuta, ellenzéket lejárató, elképesztő kommenteket. Nem szánalmas ez önökre nézve, tisztelt képviselőtársaim? Mi szakmai szervezetekkel egyeztetve keressük a megoldást azokra a súlyos problémákra, amit az önök gyalázatos kormányzása okozott, miközben önök pultok mögött állva üres, tartalom nélküli kampányokat folytatnak az ellenzék ellen. Ez egyetlenegy dologra mindenképpen jó, láthatóvá válik minden magyar ember számára, hogy önöktől mást nem is lehet várni. Az előválasztás végeztével szintén gratulálok Márki-Zay Péternek, aki egy nagyon-nagyon meggyőző eredménnyel kapott felhatalmazást, hogy az ellenzék közös miniszterelnök-jelöltje legyen. Gratulálok Karácsony Gergelynek is, aki önök is megemlítették meghozott egy nagyon-nagyon nehéz döntést, de azt gondolom, láthatjuk mindannyian, hogy ez egy jó és megalapozott döntés volt. Gratulálok mindenkinek, aki jelöltként bármilyen funkciót tekintve is részt vett az előválasztáson, és tisztelettel köszönöm szépen mindenkinek, a magyar választóknak, akik részt vettek ezen az előválasztáson. [[Németh Szilárd István: Leginkább a Ferinek kell gratulálni.]] Óriási köszönettel tartozunk mindazoknak, annak a sok ezer embernek, aktivistáknak, civileknek és a pártok aktivistáinak is, akik részt vettek ebben a folyamatban, és lehetővé tették áldozatos munkájukkal azt, hogy ezt az előválasztást meg lehessen tartani. Még egy nagyon fontos dologról szeretnék szót ejteni, aminek óriási jelentősége van. Nagy öröm számunkra, hogy néhány napja megtudhattuk, hogy egy valódi nemzeti együttműködésként elindult a nemzeti régiók aláírásgyűjtése, amit a Székely Nemzeti Tanács indított, jogilag is érvényes lehet, tehát sikerült közösen teljesíteni ezeket a feltételeket. Ez itt az elmúlt másfél-két évben egy olyan nemzeti együttműködés volt, egy olyan magyar együttműködés, amivel példát mutattunk egész Európa számára. Azt gondolom, hogy ez egy olyan fontos siker, és olyan fontos esemény, amiről mindenképpen itt, az Országgyűlés ülésén napirend előtt szólni kell. Gratulálok a szervezőknek, gratulálok a kezdeményezőknek és mindenkinek, aki részt vett ebben a fontos kezdeményezésben. Köszönöm szépen, elnök úr.
Köszönöm szépen, frakcióvezető úr. A kormány nevében Rétvári Bence államtitkár úr fog válaszolni az elhangzottakra.
Köszönöm szépen a szót. Tisztelt Frakcióvezető Úr! Tisztelt Ház! Szívesen elmagyarázom önnek, hogy miért a múlt visszatérése az, ha ön Gyurcsány Ferencnek kampányol. [[Derültség az ellenzéki pártok soraiban.]] Gyurcsány Ferenc rendkívüli módon szereti a hatalmat, és ez nem az utóbbi években, hanem az utóbbi évtizedekben látható. Még a rendszerváltás előtt nagyon közel került ahhoz, hogy a hatalom egyik főszereplője legyen akkor, amikor a KISZ-ben gyors karriert futott be a Demisszel és egyebekkel [[Szabó Timea: Kövér László…]] , próbálkozott ott akkor, a rendszerváltás hajnalán, még a kommunista rendszerben odajutni, hogy ő legyen Magyarország egyik legfőbb vezetője, és ha nem lett volna rendszerváltás, bizonyára pár éven belül el is jutott volna oda, hogy Magyarország egyik első számú vezetője legyen. [[13.20]] Csakhogy közbejött a rendszerváltás, és az ő politikai karrierje kettétört, de ezt a politikai tőkét átmentette gazdasági tőkévé, és így élt túl egy viszonylag hosszabb időszakot. Majd eljött 2002, amikor, már tudjuk, hogy a kampányban is az egyik fő javaslattevő volt, utána miniszterként megpuccsolta azt a minisztert, aki őt a kormányba beengedte, és így lett Magyarország miniszterelnöke. Akkor is kellett neki egy előzetes show, egy játék, amivel végül megszerezte Magyarországon a miniszterelnöki pozíciót. Majd 2009-ben, amikor látta, hogy már tarthatatlan a helyzete, akkor pedig Bajnai Gordont tolta maga elé, ott is egy show-t rendezett a 2009-10-es időszakban, hogy önmagát valahogy át tudja menteni. Átmentette egyszer a rendszerváltáskor, és átmentette másodszor 2009 környékén, a rendszerváltás utáni legkudarcosabb kormányzási időszak után, hogy utána itt a parlamentben először független képviselőként, majd pedig DK-sként, a DK frakcióvezetőjeként itt tevékenykedjen. Tudja, ebből is látható, hogy Gyurcsány Ferenc nem egy olyan ember, aki a második vagy harmadik helyre jelentkezik be. Ha ő egy listán rajta van, ha ő egy kormányban szerepet vállal, ha ő egy politikai csoportban megjelenik, akkor ő ott első akar lenni. Nem második, nem harmadik, nem tanácsadó akar lenni, nem háttérember akar lenni, nem szürke eminenciás akar lenni, hanem első számú vezető. Éppen ezért, amikor önök megalakultak mint LMP, vagy amikor a Jobbik megalakult, akkor mindnyájan azt mondták, hogy egy Gyurcsány Ferenc-mentes jövőt szeretnének Magyarországra, ezért az önök pártneve a Lehet Más a Politika. Ezt mondta a Jobbik is, sőt a Jobbik elnöke még azt is mondta, hogy ki is tiltaná Miskolcról Gyurcsány Ferencet, most pedig meghívják Gyurcsány Ferencet, hogy együtt kampányoljanak Miskolcon, és országszerte is mindenhol, tisztelt képviselő úr. Önök tehát behódoltak Gyurcsány Ferencnek. Létrehoztak politikai formációkat arra, hogy őt kiszorítsák a magyar politikából. Az MSZP pedig a soraiból kiszorította, de egy idő után ő is behódolt Gyurcsány Ferencnek, a Párbeszédről már nem is beszélve. A magyar politikai megújulás alapja lenne a baloldalon, ha Gyurcsány Ferencet egyszer s mindenkorra a saját politikai körükből ki tudnák zárni. De nem ezt tették, nem ezért dolgoztak az elmúlt években, hanem azért, hogy felkéredzkedjenek Gyurcsány Ferenc listájára. Mert két és fél ciklus alatt a Jobbik is, az LMP is, a Párbeszéd is leírta magát a baloldalon, az MSZP-ről nem is beszélve, ezért akartak a DK-val szövetségre lépni. S Gyurcsány Ferenc már el is mondta, hogy övé a legerősebb ellenzéki, baloldali lista, ő lesz a baloldalnak a következő ciklusban a domináns képviselője, tisztelt képviselő úr. S önök mást sem tettek, mint megpróbáltak ide felkéredzkedni, tisztelt képviselő úr. Nem történt semmi lényegi változás a baloldalon, hiszen ugyanaz a baloldal vezetője ma, mint aki volt 2006-ban az őszödi beszéd idején, 2006-ban a rendőrterror idején, 2008-2009-ben a legsúlyosabb megszorítások idején, amikor elvettek egyhavi bért, amikor elvettek egyhavi nyugdíjat a magyar emberektől. Ugyanazzal az emberrel kampányolnak önök együtt, ugyanannak az embernek a hatalmi túlélését szolgálják önök is. Az egész Gyurcsány-show, az egész előválasztás arra volt jó, hogy Gyurcsány Ferenc hatalmi túlélését minden neki behódoló politikai párt legyen Jobbik, LMP, Párbeszéd vagy MSZP megsegítse. S hogy mit tanultunk önöktől az elmúlt időszakban, tisztelt képviselő úr? Megtudtuk, hogy önök sms-ben szokták egymást zsarolni, sms-ben szokták egymást fenyegetni, tisztelt képviselő úr. Megtudtuk, hogy lehetett a Gyurcsány-show első felvonása előtti időszak a „ki gyűlöli jobban a jobboldalt” verseny, majd a két felvonás között két hétig azt láttuk, hogy ki gyűlöli jobban a másikat a baloldalon belül. Ezt a versenyt indították el, tisztelt képviselő úr. Megláttuk, hogy önök miket vágnak egymás fejéhez két hét leforgása alatt, és azt láthatjuk, hogy ha ez uralná valamikor is a magyar politikát, akkor ez visszahozná a 2006-os, 2009-es Gyurcsány-korszaknak mind a stílusát, mind pedig az eredménytelenségét, a kudarcait. Ebből a magyar emberek nem kérnek! S azt kérem öntől, tisztelt képviselő úr, hogy azokat az embereket se ön, se Szabó Timea ne sértegesse, akik aláírják a „Stop Gyurcsány! Stop Karácsony!” aláírásgyűjtő ívet, és fogadja el, hogy másoknak más véleményük van, mint önnek. Ön Gyurcsánynak kampányol, mások meg nem szeretnék Gyurcsány Ferenc visszatérését. Tartsa őket tiszteletben! Köszönöm szépen.
Köszönöm szépen, államtitkár úr. Napirend előtti felszólalásra jelentkezett Varju László, a DK képviselője: „Aktuális ügyek” címmel. Öné a szó, Varju képviselő úr.
Köszönöm szépen a szót, elnök úr. Tisztelt Ház! Államtitkár úrnak 5 perc 20 másodperc sem volt elég egy nagyon egyszerű kérdésre válaszolni, arra, hogy miért költöttek el több száz millió forintot azért, hogy az ellenzék nagyon fontos politikai akcióját lejárassák. Majd a következő államtitkár tegyen kísérletet arra, hogy erre a nagyon egyszerű kérdésre igyekezzen választ találni, már csak azért is, mert minden várakozást felülmúló sikerrel zajlott le az első országos hazai előválasztás. Bátor döntés volt ez a hat párt részéről, hogy szembeszegülve a Fidesz törekvésével mégiscsak volt választási első forduló. Ezért a legnagyobb köszönet illeti a lebonyolításban részt vevő pártaktivistákat, civileket, s főként azokat a választópolgárokat, több mint 850 ezer embert, akik még nehezített pályán is közösen képesek voltak ezt megoldani és éltek a lehetőséggel. Napokon keresztül esőben, hidegben vagy melegben ott ültek a sátorban és segítettek, mert az állam kivonult ebből és nem hagyta, a Fidesz ezt megakadályozta. Éppen ezért az ellenzéki választás után győzelemmel térhet vissza a jogállam, és mi ezért dolgozunk, ezt fogjuk folytatni. Az előválasztás legfőbb nyertesei, a választók kinyilvánították, hogy az önök pártállami rendszeréből nem kérnek. Ők kiválasztották az ellenzék 106 képviselőjelöltjét és közös miniszterelnök-jelöltjét, Márki-Zay Pétert. Gratulálunk valamennyiüknek, és kérem a választókat, hogy feledve az elmúlt napok csatározásai idején keletkezett esetleges sérelmeket támogassanak bennünket, hogy a Fidesz bűnös rendszerét le lehessen váltani. Az előválasztás különleges folyamatában az ellenzék maga is jelentős változáson ment keresztül, hiszen a teljes ellenzékből két párt, a Jobbik és a Demokratikus Koalíció önállóan mérette meg magát, míg a többiek a továbbiakban összefogva igyekeznek előre lépni. Az ellenzék erős pártjaként a Demokratikus Koalíció megszilárdította pozícióját, a legtöbb képviselőjét meg tudta választatni azért, hogy a Fidesz kihívója legyen, és mi erről beszélünk. Közös jelöltként ez lesz a következő lépés. De a DK megerősödve, a progresszív baloldal pártjaként minden baloldali választót képviselni fog a következő időszakban. Nagyon nehéz, időnként talán fölösleges feszültségekkel is terhelt hét után vagyunk, de a feszült hét, a feszült hangulat tegnap véget ért. Figyelmünk a közös program befejezésén és így a közös rendszerváltás előkészítésén lesz. Ehhez most békét kell teremteni az ellenzéken belül, hogy ne keletkezzenek újabb konfliktusok, és az a helyes, ha senki nem akar utólag olyan szabályokat átírni, amelyekben a hat párt már megállapodott. A béke és a közös munka fog elvezetni a választóinkkal együtt a további megnyugtató támogatásukhoz, és ahhoz, amit velük együtt, közösen akarunk, a Fidesz leváltását. Csak így tehetjük meg, hogy helyreállítsuk Magyarország szabadságát, és létrehozzuk a negyedik köztársaságot. A magyar nép támogatásával visszavesszük a kormányzati hatalom nagyobbik felét, azt, amit önök itt menekülés közben kiszerveznek. Elszámoltatjuk a közvagyon fosztogatóit. A fojtogató korrupciót szigorú összeférhetetlenségi törvénnyel fékezzük meg, és csatlakozunk az Európai Ügyészséghez. Helyreállítjuk a sajtószabadságot, a közpénzből fenntartott médiumok függetlenségét, és meglepetésre az MTVA épületéből önöket nem elüldözik, hanem majd behívják. Visszaadjuk az önkormányzatok jogait, feladatait, és biztosítjuk az ehhez szükséges méltányos finanszírozást. Modernizáljuk a köztársaságot, és ennek keretében a gazdaságot is. Kizöldítjük Magyarországot, előtérbe állítjuk a zöldenergiát, támogatjuk az európai energiaunióhoz való csatlakozást. [[13.30]] Négy év alatt Magyarországot az uniós államok családjának megbecsült tagjaként vezetjük vissza oda, ahova igazából mindig is vágyott: Európába. Ehhez a rendszerváltás kell, és erre a magyar nép nekünk felhatalmazást adott. Köszönöm megtisztelő figyelmüket.
Köszönöm szépen, képviselő úr. Az elhangzottakra a kormány nevében [[Németh Szilárd István: De hol van Feri?!]] Orbán Balázs államtitkár úr fog válaszolni.
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Ön az előválasztásra úgy hivatkozott a felszólalásában, mint a demokrácia ünnepére. Nos, megnéztem az ön eredményeit az előválasztás kapcsán: ön 9854 darab szavazatot kapott a gond csak az, hogy ez a leadott szavazatok 100 százaléka, ugyanis egyetlenegy jelölt volt, ön. [[Dömötör Csaba: Hajrá!]] Ez az ön demokráciája! [[Taps a kormánypártok soraiban.]] Gratulálok! [[Varju László: Köszönöm!]] Ez a népi demokrácia. Észak-Koreában nagyon hasonló logikával működnek a dolgok. [[Közbeszólások az ellenzék soraiból.]] Az a helyzet, hogy ez megint sok mindent elmond a baloldalról és elmond a Demokratikus Koalícióról. Önök szerint az a demokrácia, ahol csak egyetlenegy jelölt van: önök. Az a véleménynyilvánítás szabadsága, hogy aki valamiben másképpen gondolkodik, mint önök, akkor az ellen lovasrohamot vezényelnek, és az a gazdasági növekedés, amikor épül-szépül az Apró-villa. [[Nacsa Lőrinc: Így van!]] Ez volt 2010 előtt is, és önök semmit nem változtak. [[Közbeszólások az ellenzék soraiból.]] A másik dolog, amit szeretnék önnel kapcsolatban és a Demokratikus Koalíció teljesítményével kapcsolatban elmondani, az az, hogy ön itt a felszólalásában is elmondta, és Gyurcsány Ferenc is ezt mondta, hogy a legnagyobb, legerősebb pártként jöttek ki az előválasztásból; nem hallottam akkor ott a többi baloldali párttól a tapsot, mert ebben bizony egyetértünk: valóban, az előválasztás egy dologra volt jó: a Demokratikus Koalíció és Gyurcsány Ferenc megerősödésére. Az persze, hogy egy paktumot kötöttek Márki-Zay Péterrel, és a serpa szerepét, aki a hatalom csúcsára felviszi Gyurcsány Ferencet [[Derültség a Jobbik soraiban.]] ezúttal nem Medgyessy Péterre, hanem Márki-Zay Péterre osztották, ez igazából nem sok mindenen változtat. [[Közbeszólások az ellenzék soraiból.]] Az a vicc jut eszembe: tudja, hogy mi lesz Márki-Zay Péterrel, amikor majd bemegy Gyurcsány Ferenchez egyeztetni? Pont ugyanaz, mint az egyszerű munkással a szocializmusban: bemész a főnöködhöz a véleményeddel, s távozol az övével. [[Balczó Zoltán: Ezt Rogán mondja! Dr. Brenner Koloman: Ez a Rogán-minisztérium? Közbeszólások az ellenzék soraiból.]] Ez lesz itt a baloldal irányította Magyarországon, és ez volt 2010 előtt is. [[Folyamatos közbeszólások az ellenzék soraiból.]] Mi ezzel szemben, amikor átvettük a kormányzást 2010-ben, akkor teljesen új alapra helyeztük a magyar állam működését, megújítottuk az alkotmányos rendszert. Nem engedjük, hogy még egyszer az a demokráciafelfogás, az a véleménynyilvánításiszabadság-felfogás, az a gazdaságirendszer-felfogás, amit önök vallanak, visszatérjen Magyarországra. Megdupláztuk a béreket, rekordmagasságba sikerült emelni a foglalkoztatottságot [[Z. Kárpát Dániel: Az államadósságot!]] , történelmi mértékű gazdasági növekedés várható Magyarországon; visszaépítjük a 13. havi nyugdíjat, amit önök vettek el a magyar emberektől, bevezetjük a 25 év alattiak adómentességét, a gyermeket nevelő családok pedig visszakapják a jövedelemadójukat. A felsőoktatásba pedig, amiből önök forrásokat vontak ki, soha nem látott mértékű pluszforrásokat helyezünk. Említette a képviselő úr a kampányköltéseket is. Tudja, hogy ki költötte a legtöbbet az előválasztási kampányban? [[Közbeszólások az ellenzék soraiból: A Fidesz!]] Karácsony Gergely költötte a legtöbbet, több mint 500 millió forintot. És tudja, hogy ki mondja ezt? Márki-Zay Péter. Úgyhogy azt szeretném mondani, hogy a saját házuk táján söprögessenek ezzel kapcsolatban, önöknek van e tekintetben elszámolnivalójuk. [[Közbeszólások és derültség az ellenzék soraiban.]] Azt szeretném ezenkívül jelezni önöknek, hogy nem fogjuk hagyni azt, hogy az a baloldali kormányzás, ami Gyurcsány Ferenc vezetésével 2010 előtt volt, ilyen vagy olyan formában visszatérjen bármikor Magyarországra. Nem fogjuk hagyni, hogy az visszatérjen. Akkor elvesztette Magyarország a gazdasági és a politikai szuverenitását, kiszolgáltatottá vált a külföldi hitelintézeteknek, multinacionális cégeknek, morális válságba került, gárdisták masíroztak az utcákon, a rendőröket pedig kitüntették a szemkilövetésekért; a gazdaság romokban hevert, 20 milliárd eurós IMF-hitel, 12 százalékos munkanélküliség és 54 százalékos foglalkoztatottság, megszorító intézkedések sora jellemezte az önök kormányzását. Megemelték a rezsit; úgy látom, ezt a politikát tovább szeretnék folytatni. Az európai energiaunióhoz való csatlakozás a rezsiemelés politikája, pontosan ugyanaz a politika, amit 2010 előtt követtek Magyarországon. Csökkentették a gyes időtartamát, áfát emeltek, elvettek egyhavi bért a közszféra dolgozóitól. Tudjuk azt, képviselő úr, hogy a baloldal az, amely az emberek javát akarja, csakhogy a magyar emberek nem akarják odaadni neki. Sajnálatos módon azt kell mondanom önöknek, hogy mi nem az önök, hanem a magyar emberek oldalára fogunk állni. Köszönöm szépen, hogy meghallgattak. [[Taps a kormánypártok soraiban.]]
Köszönöm szépen, államtitkár úr. Szintén napirend előtti felszólalásra jelentkezett Tóth Bertalan frakcióvezető úr, Magyar Szocialista Párt: „Aktuális kérdésekről” címmel. Öné a szó.
Köszönöm a szót, elnök úr. Tisztelt Képviselőtársaim! Magyarország újjászületik. 854 ezer választópolgár döntött úgy az elmúlt hetekben, hogy az újjászületés részese akar lenni. Magyarország első országgyűlési előválasztása történelmi esemény volt, olyan történelmi esemény, amely egy újabb lépéssel közelebb viszi Magyarországot a fideszes uralom alóli szabaduláshoz, egy olyan esemény, amely egy szabad, igazságos, szolidáris és zöld ország megteremtéséhez járul hozzá. Csak köszönetet mondhatunk a rengeteg szavazónak, a demokrata ellenzéki szövetség pártjainak, mozgalmainak, civileknek, aktivistáknak, önkénteseknek, akik részt vettek az előválasztásokon, és segítettek annak lebonyolításában; részt vettek a liberális-konzervatív szavazók és az MSZP-t támogató baloldali és szociáldemokrata szavazók is. Tisztelt Képviselőtársaim, ők azok, akik üzenetet küldtek a jachtozó, magánrepülőző, -helikopterező, urizáló fideszes elitnek, azt üzenték, hogy elég volt, lejárt az idő. Az előválasztás megmutatta, hogy napról napra egyre több embernek van elege a Fideszből. Mindent elárul erről a hangulatról, hogy a második fordulóban 220 ezer új szavazó vett részt, többségében fiatalok, lelkesek, és nagyon dühösek a Fideszre, mert féltik a jövőjüket. Látják, hogy amíg a fideszes elit Marbellára költözik, luxusban dőzsöl, addig nekik nem biztos, hogy meglesz az önálló lakásuk, bizonytalanok abban, hogy el tudjáke kezdeni az önálló életet, nem tudják, hogy lesze nyugdíjuk, vagy éppen el kelle hagyniuk a hazájukat egy jobb élet reményében. A Fidesz pedig láthatóan megijedt ettől a jelenségtől. Mondhatnánk, hogy nincs az a propaganda, amely az elégedetlenek hangját el tudná nyomni, de azért kísérletet tettek rá. Tisztelt képviselőtársaim, azért az mégis szégyen, hogy a közös pénzünkből fenntartott közmédia be sem számolt az előválasztásról, számukra Magyarország nagyobbik fele nem számít. [[Z. Kárpát Dániel: Bezzeg a vadászkiállításról!]] A Fidesz elkezdett félni; elkezdett félni, hogy véget érhet a hatalom, hogy a fideszes káderekre épített háttérhatalomból csak a háttér fog megmaradni. Egymás után betonozzák be a különböző pozíciókba a saját embereiket, és tudják, miért? Mert ők is tudják, hogy 2022-ben a Fidesz meg fog bukni. Mi, a demokrata ellenzéki szövetség pártjai, civil mozgalmak és a változást akaró emberek pedig készen fogunk állni erre a pillanatra, mert az előválasztás bebizonyította, hogy végső soron mindig az emberek döntenek. Tisztelt Képviselőtársaim! A demokrata ellenzéki szövetségen belüli versengés véget ért. A Magyar Szocialista Párt támogatja az előválasztáson megválasztott miniszterelnök-jelöltet, és ezt várjuk el a demokrata ellenzéki szövetség többi pártjától is. A megválasztott miniszterelnök-jelölttől pedig azt várjuk el, hogy hallja meg a fiatalok és a nélkülözők hangját. Ma a 18 és 34 év közötti fiatalok 62 százaléka a szüleivel él. Az önkormányzatoknál tízezrek várnak bérlakásra. A lakásépítési támogatások nagyon keveseknek adnak lehetőséget, hogy otthont teremtsenek. Ezért mi ragaszkodunk ahhoz, hogy 2022 után évente 15 ezer bérlakás épüljön fiataloknak és nélkülözőknek a helyi önkormányzatok bevonásával. 1,4 millió Kádár-kocka, 1,4 millió panel- és társasházi lakás és rengeteg családi ház döntő többsége felújításra és korszerűsítésre vár. [[Nacsa Lőrinc: Ti építettétek!]] A lakásfelújítási támogatások itt is csak nagyon kevesekhez jutnak el. Ragaszkodunk ahhoz, hogy 2022 után évente 200 ezer lakás felújítása valósuljon meg. Fűtés-korszerűsítés, épületszigetelés és nyílászárócsere: erre kell az EU-s forrásokat felhasználni, nem Mészáros Lőrinc hoteljeinek felújítására. [[13.40]] Ezek a programok kezelik a lakhatási válságot, erősítik a helyi gazdaságot, környezetvédelmi szempontból is fontosak, csökkentik a szén-dioxid-kibocsátást, csökkentik a fűtésszámlákat, és növelik az emberek vagyonát. Ez az új szociáldemokrata és zöldpolitika, amit képviselünk. Mi ehhez ragaszkodunk, közös jövőnkért, Magyarországért.
Köszönöm szépen, Tóth Bertalan frakcióvezető úr. Az elhangzottakra a kormány nevében Rétvári Bence államtitkár úr fog válaszolni.
Köszönöm szépen a szót, elnök úr. Tisztelt Frakcióvezető Úr! Tisztelt Ház! Az elmúlt hetekben láthattuk tényleg a Magyar Szocialista Pártnak is a vergődését, holott azt mondták a két felvonás között, hogy senkit nem támogatnak, aztán azt mondták, hogy mégis az egyik jelöltet támogatják. Önök is mondtak ilyet is, olyat is, tisztelt képviselő úr. Ön igen szépen beszél arról, hogy a választóknak a véleményét tiszteletben kell tartani. Akkor önöknek mégiscsak érdemes lenne belegondolni abba, hogy az elmúlt időszakban, 2010-ben, ’14-ben és ’18-ban a választók nagy többségben a Fidesz-KDNP-t támogatták, hogy vezesse ezt az országot, és az emberek akkor, amikor a harmadik ciklusban szavaztak, ismerték azokat a döntéseket, amelyeket az első ciklusban, a második ciklusban hoztunk. Ha önök tiszteletben akarják tartani a választók véleményét, akkor jó lenne, hogyha a nemzeti konzultáció kapcsán nem azt mondanák, hogy az emberek ne mondjanak véleményt, hanem azt mondanák, hogy igenis mondjunk véleményt. Vagy például abban a kérdésben, amikor arról van szó, hogy elfogadtunk egy jogszabályt arról, hogy az óvodákba, a kisiskolákba az LMBT-propagandát nem lehet odavinni a gyerekekhez a szülők tudta nélkül, akkor önök nem azt mondják, hogy az emberek mondják el ebben a véleményüket, hanem azt mondják, hogy az emberek bojkottálják azt a népszavazást, ahol a saját gyermeküknek a neveléséről van szó. Hogy lehet, hogy egyik pillanatban így beszél, a másik pillanatban úgy beszél? Ez a fajta összevissza beszélés volt az, amely a Magyar Szocialista Pártot is odasodorta, hogy most már a DK fel sem sorolta a Magyar Szocialista Pártot a nagy pártok között vagy jelentősebb, önálló pártok között, csak a Jobbikot és a DK-t, és az MSZP pedig az LMP-vel és a Párbeszéddel került az ő szemükben egy sorba, tisztelt képviselő úr. Önök a saját időszakukban nem tették könnyebbé az embereknek a lakhatását, megszüntették a forinttámogatott lakáshiteleket, devizahitelezésbe kergették az embereket, és nem tették egyszerűbbé a lakások fenntartását sem akkor, amikor 15-ször emelték meg a rezsinek az árát, és nyilván nem készülnek másra most sem. Ön itt a parlamentben, tisztelt képviselő úr, én is emlékszem, többször fölállt frakcióvezetői helyén, és elmondta, hogy át kell térni arra a gázárrendszerre, energiaár-rendszerre, ami a világpiaci árakhoz jobban igazodik, és meg kell szüntetni a mostani rendszert. Ha így lenne, ön is tudja, a magyar emberek jóval magasabb árat fizetnének, havonta átlagosan 32 ezer forinttal többet fizetnének, hogyha a világpiaci árak szerinti árképzés szerint kellene hogy megfizessék a gáznak és az energiának az árát. Ez éves szinten közel 400 ezer forintot jelentene a választóknak és minden embernek, mindenkinek, aki fizeti a rezsiszámlákat. Önök ezt követelték, évek óta ezt követelik, hogy piaci típusú szabályozás legyen, most pedig arról szónokolnak, hogy olcsóbb kellene hogy legyen. De mit tettek önök, tisztelt képviselő úr? Míg mi az elmúlt tizenkét esztendőben másfélszeresére emeltük az állami vagyont, önök, amit értek, eladtak. Hosszú lista lesz! Eladták az Antenna Hungáriát, eladták a Bábolnai Élelmiszeripari Rt.-t, a Bakonyi Erőművet, a BÁV-ot, a Budapest Bank-részvényeket, a Dédász-, Dégáz, Égáz-, Kögáz-, Tigáz-, Digáz-részvényeket, a Démász Rt. részvényeit. Dunaferr, Dunamenti Erőmű, ELMŰ, Ferihegyi repülőtér, FHB Bank, Fővárosi Gázművek, ezeket mind eladták. Fővárosi Vízművek, Gyulai Húskombinát, Postabank-részvények, Rába Magyar Vagon- és Gépgyár, Titász, HungarHotels, Hungarocamion-részvények, Hungexpo-részvények, IBUSZ, Kométa, Konzumbank, Magyar Hitelbank, Mahart, MOL Zrt.-részvények, Malév eladása, Matáv-részvények eladása, Mátrai Erőmű, MÁV Cargo, ami a Magyar Államvasutakból értékes volt és profitot tudott termelni, eladták; MKB Bank, MOL-részvények, Nemzeti Tankönyvkiadó. Önök még a tankönyvkiadót is eladták külföldi tulajdonosnak, hogy külföldről döntsenek arról, hogy tulajdonképpen milyen történelemkönyvek születnek Magyarországon. Pápai Hús, Pécsi Vízmű és még lehetne sorolni, tisztelt képviselő úr. Önök, amit értek, eladtak. Az önök kormányzása arról szólt, hogy megpróbálták az állami vagyont felélni, és mindemellett volt megszorítás, egyhavi nyugdíj elvétele, egyhavi bér elvétele és tömeges elbocsátások, tisztelt képviselő úr. Önök 6 ezer embert bocsátottak el az egészségügyből, 15 ezer pedagógust bocsátottak el, számtalan köztisztviselőt bocsátottak el a leépítési hullámok közepette, és most arról beszélnek, hogy nagyobb biztonságot fognak adni az egészségügyi vagy oktatási rendszerben. Önök 12 százalékos munkanélküliséget termeltek úgy, hogy eladósították az országot, és eladták az állami vagyont, amelynek egy részét az előbb önnek fölsoroltam. Önök IMF-hitelt vettek föl, annak ellenére, hogy amit értek, azt privatizálták és eladták. Önök hozták csődközeli helyzetbe az önkormányzatokat, amit a Fidesz-KDNP-kormánynak kellett 2010 után kijavítani, és nekik kifizetni az adósságaikat, tisztelt képviselő úr. Önök 2006-ban ötéves adócsökkentési programot hirdettek, majd a választás után 5 százalékkal megemelték az áfát. Önök ingatlanadót akartak bevezetni, hogy mindenki, akinek érzékelhető lakása van, az adót fizessen a kormánynak. Önök kórházakat zártak be országszerte, önök 380 helyen zártak be helyi iskolákat [[Az elnök megkocogtatja a csengőt.]] és most is elmondták, hogy arra készülnek, hogy a helyi kisiskolákat újfent be fogják zárni, ami még nyitva maradt. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Szintén napirend előtti felszólalásra jelentkezett Jakab Péter, a Jobbik frakcióvezetője: „Nemzeti minimum” címmel. Öné a szó, frakcióvezető úr.
Köszönöm a szót. Képviselőtársaim! Ne, ne keseredjenek el! [[Derültség a kormánypártok soraiban.]] Én tudom, hogy önök abban bíztak, hogy az előválasztás után majd egy kicsit csendesebb leszek, de ne reménykedjenek! Tőlem maximum akkor fognak megszabadulni, hogyha önök elhagyják ezt a Házat. Higgyék el, hogy dolgozunk is rajta, hogy jövőre el is hagyják mind a 133-an. Pontosan azért tartottunk előválasztást, hogy a magyar emberek mondják meg azt, hogy ki legyen az a közös miniszterelnök-jelölt, aki jövőre legyőzi Orbán Viktort [[Moraj a Fidesz soraiban.]] , és ki legyen az a 106 közös képviselőjelölt, aki jövőre kihívhatja és legyőzheti az önök helyi kiskirályait. Szeretnék gratulálni a Jobbik elnökeként minden egyes olyan képviselőjelöltnek, aki ebben a nemes küzdelemben elnyerte az indulás jogát. Külön gratulálok a Jobbik 29 győztes jelöltjének, és természetesen hatalmas gratuláció az előválasztás győztesének, az ellenzék immár közös miniszterelnök-jelöltjének [[Dr. Rétvári Bence: Gyurcsány Ferencnek!]] , Márki-Zay Péternek. A Jobbik tartja magát az adott szóhoz: a győztest teljes mellszélességgel támogatjuk, és ugyanezt kérjük a választóktól is. Tudom jól, hogy most esetleg vannak közöttük olyanok, akik csalódottak, vannak olyanok, akik talán mást indítottak volna, mást küldtek volna csatába Orbán Viktor ellen. De higgyük el, hogy itt és most nincs helye a fanyalgásnak, nincs helye a sértődésnek, nincs helye a széthúzásnak. A győztest mindenkinek támogatnia kell, mert csak így van esélyünk legyőzni az Orbán-rendszert. Persze, most nagyon jól tudom, hogy itt a papagájok el fogják mondani nekünk, hogy valójában Gyurcsány a főnök. [[Derültség a kormánypárti padsorokban.]] Nem, nem! Mélyen tisztelt Papagáj Hölgyek és Papagáj Urak! Itt nem Gyurcsány a főnök, hanem tudják, ki? A választó! A választó a főnök, aki megüzente, hogy elég volt önökből, és egyébként elég volt az ellenzék marakodásából is. A választó a főnök, aki megüzente, hogy nőjünk föl végre a feladathoz, és fogjunk végre össze, és mi, ellenzékiek, összefogtunk ezért az országért! [[Derültség a kormánypártok soraiban.]] Eközben önök mit csinálnak? Békemenetet hirdetnek ellenünk. [[Közbeszólás a Jobbik soraiból: Hugo Boss!]] Békemenetet hirdet magyar a magyar ellen. Na, ez az önök nemzetpolitikája, a gyűlölet, az uszítás, a kirekesztés, és ez az, amiből a magyar embereknek elegük van! [[Dr. Rétvári Bence: Ti hazaárulóztátok le egymást!]] Ez az ország tizenkét év masszív gyűlölködés után békét akar [[Dr. Rétvári Bence: Betiltod a békemenetet?]] nyugalmat akar, szabadságot akar, jólétet akar, kiszámíthatóságot akar. A jövő Magyarországa ilyen lesz! [[Dr. Rétvári Bence: Békét fojtófogással!]] A jövő Magyarországa olyan lesz, mint amilyen az ellenzéki összefogás: egységes, de sokszínű. Sokszínű, mert nekünk nem kell mindenről ugyanazt gondolnunk. Mi nem olyanok vagyunk, képviselőtársak, mint önök, mi nem birkák vagyunk, akik vakon követjük a birkapásztort. [[Derültség a kormánypártok soraiban.]] Nem! Mi gondolkodó magyarok vagyunk, akik néha vitáznak, aztán meg kiegyeznek. Kiegyeznek, mert közös a hazánk, közösek a problémáink, és képesnek kell lennünk kimondani azokat a közös nemzeti minimumokat, amikre igenis fel lehet építeni a szabadság és a jólét Magyarországát. A legfontosabb nemzeti minimum, amelyben mi itt mindannyian, ellenzékiek meg tudtunk állapodni, nem fog önöknek tetszeni. Tudják, hogy mi az? Az, hogy harminc év után végre lesz Magyarországon elszámoltatás, merthogy a valódi rendszerváltás ezzel kezdődik. [[Dr. Rétvári Bence: Gyurcsány Ferenccel! Taps a Jobbik soraiban.]] Igenis, meg kell adni az embereknek azt, amire az igazságérzetük harminc éve vár, mert azért mondjuk ki, az elmúlt harminc évben nem sok minden tűnt el ebből az országból, épp csak a nemzeti vagyon. [[Nacsa Lőrinc: Mi lesz a Ferivel?]] De ezért még soha senki nem került börtönbe, méghozzá azért nem, mert önök mindig addig-addig faragták a jogot, amíg a lopásból valahogy, nem tudom én, személyre szabott pályázat nem lett, ahol mindig Mészáros Lőrinc és köre nyeri el a milliárdokat. Önök a jog eszközével nem elítélték a lopást, hanem legalizálták. Na, ezt fogjuk mi megfordítani! Addig fogjuk faragni a jogot, amíg igazság nem lesz belőle. [[Dr. Orbán Balázs: A kommunisták is ezt csinálták!]] Addig fogjuk faragni a jogot, amíg a lopásból lopás nem lesz, amiért nem milliárdos pályázati pénz jár meg luxusrepülő, hanem börtön meg vagyonelkobzás, hogy legyen miből fejleszteni a béreket, a nyugdíjakat, az egészségügyet vagy éppen az oktatást. [[13.50]] Egyetértünk, nem, képviselőtársak? Ha nem lehet ellopni egy kiló kenyeret, akkor ne lehessen már ellopni egy országot se, ugye?! Az új nemzeti egységkormány véget fog vetni az urambátyám-rendszernek, véget vetünk a visszaosztások korszakának, csatlakoztatni fogjuk Magyarországot az uniós ügyészséghez, és a román mintára fel fogjuk állítani a magyar korrupcióellenes ügyészséget. [[Derültség és taps a kormánypártok padsoraiból.]] Tudják, ez az a hatóság, amely Romániában tucatszámra börtönzi be a korrupt polgármestereket és a korrupt kormánytagokat. Ha ott meg tudták csinálni, meg tudjuk csinálni itt is. Szlovákiában épp most varrják be 14 évre a legfőbb ügyészt, képviselőtársak. Ha ők meg tudják csinálni, meg tudjuk csinálni mi is. Úgyhogy felkészül Polt Péter! Hiába akarják önök megmenteni egy ilyen törvénnyel a legfőbb ügyészt, hiába akarnak önök egy ilyen törvénnyel kétharmados védelmet biztosítani Polt Péternek, nem fog menni, képviselőtársak. Ez a törvény, ha megszavazzák, ha nem, ennyit ér. [[Kettészakítja a kezében lévő papírt. Dr. Brenner Koloman: Így van!]] Tudják, miért? Azért, mert Polt Pétert nem leváltani kell, hanem lecsukni le is fogjuk.
Köszönöm, frakcióvezető úr. A kormány nevében az elhangzottakra Dömötör Csaba államtitkár úr fog válaszolni.
Köszönöm a szót, elnök úr. Tisztelt Képviselő Úr! Nos, ami a szeretet és a gyűlölet viszonyát illeti, szeretném önt arról tájékoztatni, bár valószínűleg nagyon is jól tudja, hogy az önök új miniszterelnök-jelöltje elmélkedett arról, hogy a lámpavast mire is lehetne használni. Az önök közös főnöke fenyegetett azzal, hogy börtönbe küld jobboldaliakat, művészembereket pedig azzal fenyegetett, hogy földönfutóvá teszik őket, az önök rendezvényén vittek földre fojtófogással egy embert. [[Dr. Brenner Koloman: Egy garázdát!]] Ezek után ön számonkéri a szeretetet? na, ez elég meredek. Azoknak lett igazuk egyébként, akik azt mondták, hogy előválasztási eredmények ide vagy oda, ön semmit nem fog változtatni a provokációkra alapuló felszólalásain. [[A kormánypárti padsorok felé fordulva:]] Mintha semmi nem történt volna, igaz? Pedig azért történt, mert ha az előválasztásnak nevezett folyamatnak van vesztese, akkor az a Jobbik és ön. [[Jakab Péter: Ti vagytok a vesztesei!]] Maguk meghozták azt a döntést, hogy kötnek egy jó nagy paktumot a baloldallal, azt mondták a támogatóiknak, hogy ez majd jó lesz, hosszú távon biztosan megéri, biztosan ezt mondták, feladták a pártjukat és szépen letették a baloldali politikusok lába elé. [[Z. Kárpát Dániel: Persze, persze!]] Még egy szerepmegosztásba is belementek, ahol is az öné a mérges hang a magyar politikában. Jól emlékszünk, hogy itt a parlamentben is milyen produkciókat kellett előadni, hát, most is előadott egyet egyre unalmasabbak. Aztán jött az előválasztás első fordulója, és annak ellenére, hogy mindent feladtak, mindent átadtak, önöket kiszavazták, és önt személy szerint is [[Dr. Brenner Koloman: 29 jelölt!]] leszavazták, a negyedik helyre száműzték. A provokációk, a parlamenti balhék, az ilyen balhék, mint amilyet az előbb bemutatott [[Jakab Péter: Ez balhé?]] és a Jobbik önállóságának feladása nagyon is jól jött a baloldalnak, de innentől kezdve nincs önökre szükségük. Megtette ön a kötelességét, mehet is, lecserélték Márki-Zay Péterre. Most gyakran találja majd magát egy olyan szí-nész szerepében, aki nézegeti a szereposztást, de már nem találja a saját nevét. Az a helyzet, hogy semmit nem tehetnek majd ellene, mert benne vannak egy paktumban. Kivel? Gyurcsány Ferenccel. [[Derültség a Jobbik padsoraiból.]] Önök ilyenkor kínjukban elkezdenek nevetgélni, de nézzük meg [[Z. Kárpát Dániel: Ezért nem kap prémiumot!]] hogy huszon-egynéhány perccel ezelőtt Gyurcsány Ferenc mit posztolt a saját oldalára [[Dr. Brenner Koloman: Ezt egy kicsit nyomjátok még, és kétharmaddal győzünk!]] , mert ide nem jött be, de azért posztolt. Idézem, kérem, jobbikos képviselő hölgyek és urak, figyeljenek: „A DK tovább erősödött, a legnagyobb és legerősebb ellenzéki párt lett, felállt a kihívók csapata”. Ő mondja, és önök hozzá csatlakoztak. Önt az elmúlt napokban minden bizonnyal sokan megkeresték a volt támogatói közül, és biztosan megkérdezték, hogy: Péter, Péter, jó úton vagyunk? Nem tudom, mit mondott nekik, de nem lehetett egy könnyű magyarázkodás, mert a lényeg mégiscsak az, hogy önök évekkel ezelőtt létrehoztak egy nemzeti pártot, amelynek az volt az alapszabályában, hogy az elsődleges feladat a kommunista utódpárt és a vele összeforrt szélsőséges liberálisok eltávolítása a hatalomból. [[Moraj a Jobbik padsoraiból. Dr. Brenner Koloman: Ott ülnek velünk szemben! Z. Kárpát Dániel: Munkásőrök! Szilágyi György közbeszól.]] Erre eltelt pár év, és mi történt? Most már közös plakátokon tündökölnek a posztkommunista jelöltekkel, ön személy szerint gyurcsányista jelöltekkel közös plakáton tündökölt, és aláírtak a szélsőséges liberálisoknak. Tisztelt frakcióvezető úr, én megértem, hogy feszült ebben a helyzetben, de egyet hadd kérdezzek! Tudván azt, hogy a Jobbik önállóságát végleg felszámolták, a lelkét elvették, az elnökét pedig lefokozták, hadd kérdezzem meg személyesen is szemtől szemben: megérte? Megérte mindez? [[Balczó Zoltán: Válaszolhat? Derültség a Jobbik padsoraiban.]] Mondanám, hogy még nincs késő változtatni, de ez egyáltalán nem lenne igaz, mert ez a hajó elúszott. [[Dr. Brenner Koloman: Neked!]] Önök létrehoztak egy nemzeti pártot, és önre hárul az a dicstelen feladat, hogy szépen lekapcsolja a villanyt. Hát, nem lesz szép az ébredés! Köszönöm, hogy meghallgatott. [[Taps a kormánypártok padsoraiból. – Zaj.]]
Köszönöm szépen, államtitkár úr. [[Csenget.]] Szintén napirend előtti felszólalásra jelentkezett Hollik István képviselő úr, a Kereszténydemokrata Néppárt képviselője: „Aktuális ügyekről” címmel. Öné a szó.
Köszönöm szépen a szót. Tisztelt Elnök Úr! Tisztelt Ház! Azzal a sajnálatos ténnyel kell szembenéznünk, hogy Európa még le sem győzte a koronavírus-járványt és a vírus által okozott gazdasági válságot, Európának egy újabb válsággal kell szembenéznie, mert Európában rezsiválság van. Az árak elszabadultak, és Európában szinte mindegyik országban, hála istennek, Magyarország az üdítő kivétel, de mindenhol azt érzik, hogy egyre többet kell fizetni a rezsiért. Az is hozzátartozik e szomorú helyzethez, hogy ezt a rezsiválságot Brüsszel idézte elő. Tehát amikor keressük a szót, hogy mit tett Brüsszel, akkor a „felelőtlenség” szó talán a legjobban használható. Ugyanis az a helyzet, hogy ezt a rezsiválságot nagyrészt Brüsszel okozta, ő idézte elő. A koronavírus-válság okozta gazdasági fékezés után most, az újraindításkor energiára lenne szükség, viszont Brüsszel meggondolatlan lépései, rosszul időzített és átgondolatlan energiareformja most bosszulja meg magát. Brüsszel a klímavédelemre való hivatkozással erőltette az európai hagyományos energiatermelés leépítését, ezzel veszélybe sodorta az európai lakosok energiabiztonságát. A klímavédelmi célokkal természetesen mi is egyetértünk, csak Brüsszel az időzítést rontotta el, úgy kényszerítette leépítésre a hagyományos európai energiarendszert, hogy közben még nem építette fel a zöldet helyette. Tehát rosszul időzítette és emiatt van most Európa bajban. Egyetlenegy olyan megoldás, nemzeti megoldás van, amely ebben a rezsiválságban működik, ez pedig a magyar megoldás, amit úgy hívnak, hogy rezsicsökkentés. Mi elkötelezettek vagyunk a klímacélok mellett, és ezt nemcsak szóban bizonyítjuk, hanem tettekben is. A magyar gazdaság úgy tudott nőni a kilencvenes évek óta, hogy mindeközben 32 százalékkal csökkent a károsanyag-kibocsátás. Ha megnézzük az energiaárakat, azt láthatjuk, hogy Magyarországon a rezsicsökkentés bevezetése előtt volt az egyik legmagasabb rezsiár Európában, most, a rezsicsökkentés bevezetése után pedig azt láthatjuk, hogy az elszabaduló európai energiaárak közepette Magyarországon az egyik legalacsonyabb. Hogy konkrét példákat mondjak: a villamos energia, tehát az áram árának tekintetében Koppenhágában több mint háromszor annyit fizetnek az áramért, mint nálunk, Bécsben két és félszer annyit fizetnek, Stockholmban is kétszer annyit. De hogy egy környező országot mondjak, Varsóban is kétszer annyit fizetnek, és Bukarestben is majdnem kétszer annyit fizetnek az áramért. A gáz tekinte-tében még rosszabb a helyzet: Stockholmban tízszer annyit fizetnek, de a hollandok is ötször annyit fizetnek a gázért, mint mi Magyarországon. Tehát teljesen jól látszik, hogy a magyar rezsicsökkentés működik, és működik az a magyar energiapolitika, amelynek alapvetően négy pillére van: a rezsicsökkentés, az atomenergia, Paks II., a zöldenergia erősítése és a hosszú távú gázmegállapodás. Számunkra az energia nem politikai kérdés; az egy biztonsági kérdés, a magyar emberek energiabiztonságának kérdése, gazdasági kérdés és nem utolsósorban szuverenitási kérdés. Mert nem lehet Magyarország szuverén, nem tudunk dönteni a saját sorsunkról, ha nem tudjuk biztosítani az állampolgáraink és a vállalkozásaink számára a megfelelő mennyiségű energiát. [[14.00]] Azt láthattuk, hogy ebben a tekintetben a baloldalra eddig sem számíthattunk. A négy pillérnek mindegyikét támadták. Támadták a rezsicsökkentést, egészen a mai napig támadják. Itt az imént az LMP képviselője támadta a Paks II.-beruházást, és támadták egyébként a hosszú távú gázmegállapodást is. Úgyhogy én inkább azt javaslom Jakab Péternek és a társainak, hogy két gyűlölködés között azért érdemes lenne erre is figyelmet szentelniük, merthogy az Unióban éppen most klímaadót terveznek bevezetni, tisztelt képviselőtársaim, ami minden magyar embernek, aki autóval és házzal rendelkezik, havi 32 ezer forint pluszt jelentene, ennyivel kéne többet fizetni, ez egy évben majdnem 400 ezer forintot jelent a családok számára. Úgyhogy ahelyett, hogy fenyegetnek [[Az elnök a csengő megkocogtatásával jelzi az időkeret leteltét.]] ahelyett inkább álljanak ellen. Mi ellen fogunk állni, és nem fogjuk megengedni, hogy az Európai Unió klímaadót vezessen be. Köszönöm szépen. [[Taps a kormánypártok soraiból.]]
Köszönöm szépen, képviselő úr. Az elhangzottakra Schanda Tamás államtitkár úr fog a kormány nevében válaszolni.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Brüsszel valóban arra készül, hogy egy bonyolult rendszerrel megadóztassa a családokat, azokat a családokat, akik lakással vagy akár egy gépjárművel rendelkeznek. Jól tudjuk azt is, hogy Brüsszelben a klímavédelmet az energiaárak emelésével szeretnék elérni, de mi ezt nem hagyhatjuk. Brüsszel ugyanis a klímaváltozásra hivatkozva új adókat akar ránk kényszeríteni, ahogyan mondtam, azokra a családokra, mindazokra a családokra, akik lakással, házzal vagy autóval rendelkeznek. Ez a magyar családok rezsikiadásait emelné meg, mi pedig azt szeretnénk, hogy emiatt ne kelljen a magyar családoknak pluszköltségeket fizetniük. Éppen ezért Magyarország a visegrádi országokkal együtt nem fogadja el ezt a kezdeményezését Brüsszelnek, hiszen ezek, jól tudjuk, hogy az energiaárak további drágulásához vezetnének. Tisztelt Képviselő Úr! Európa hosszú ideje nem tapasztalt, magas energiaárakkal szembesül. A földgáz ára 400 százalékkal emelkedett az egy évvel ezelőttihez képest, az áram ára pedig megkétszereződött. Ha itthon is a piacnak megfelelő árat kellene fizetnie a magyar családoknak a gázért és a villanyért, akkor egy családnak átlagosan 400 ezer forinttal kéne többet fizetnie évente a rezsiköltségekre. Ha újra meg kell küzdenünk Brüsszellel a rezsicsökkentésért, akkor ezt megtesszük. Úgy látszik, hogy a rezsicsökkentést nem volt elég egyszer meglépni, az alacsony árakat azóta is és különösen most védenünk kell, részben a világpiaci árak emelkedésétől, részben pedig a brüsszeli újabb és újabb próbálkozásoktól. A 2050-ig megvalósítani tervezett uniós klímasemlegességi célok mellett a lakosság energiaárainak a mérséklését és az energiabiztonság kérdését is folyamatosan szem előtt kell tartani, amikor egy szuverén ország energiapolitikájának a kialakításáról döntünk. Éppen ezért mi határozottan, újra és újra kiállunk amellett, hogy a klímacélok eléréséhez szükséges pénzügyi fedezetet nem a családoknak kell viselniük, hanem a klímarombolókra kell terhelni ezeket a költségeket, hiszen ők azok, akik nyerészkednek ezen a dolgon. Ebben megerősítettek egyébként bennünket, tisztelt képviselő úr, tisztelt Országgyűlés, a magyar emberek is, hiszen a nemzeti konzultáció keretében megkérdeztük az ő véleményüket is, és a kitöltők 99 százaléka egyetértett ezzel a kormányzati állásponttal. Van mire támaszkodnunk tehát. Tisztelt képviselő úr, arról is fontos beszélnünk, hogy nem engedhetjük meg, hogy visszajöjjön az energiapolitikában sem a Gyurcsány-korszak, akiknek a politikusai ma is egyébként újabb és újabb adókat akarnak megemelni, újabb és újabb adókat akarnak bevezetni többek között a klímavédelemre hivatkozva, és újra és újra megemelnék a rezsidíjakat is. Jól emlékszünk arra, hogy a baloldal alatt, amikor ők voltak kormányon, háromszorosára emelték a gáz árát és kétszeresére az áram árát. És a baloldalt ma is az a Gyurcsány Ferenc vezeti, aki kormányzása alatt a sorozatos rezsiemelésekre cinikusan képes volt csak annyit mondani: „nem kell félni, nem fog fájni”, úgy, hogy közben az ő kormányzása alatt 15-ször volt rezsiemelés. Ráadásul, miközben a rezsiárak emelkedtek, mindeközben a Gyurcsány-korszakban külföldiek kezére játszották a közművállalatokat, és hagyták, hogy ezek a cégek a magyar családokon és a magyar embereken nyerészkedjenek. Nem véletlen, hogy az ő kormányzásuk alatt a magyar családok fizették az Európai Unióban a legtöbbet a gázért és az áramért, mindezt egyébként úgy, hogy Gyurcsány Ferenc a saját cégének, a magyaróvári timföldgyárnak hatóságilag biztosított kedvezményes áramvásárlási lehetőséget. [[Az elnök a csengő megkocogtatásával jelzi az időkeret leteltét.]] A baloldal tehát semmit sem változott, de mi továbbra is kiállunk a magyar emberek és a magyar családok érdekeiért. Köszönöm megtisztelő figyelmüket. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Szintén napirend előtti felszólalásra jelentkezett Kocsis Máté frakcióvezető úr, a Fidesz frakcióvezetője: „Aktuális ügyekről” címmel.
Köszönöm szépen. Tisztelt Elnök Úr! Tisztelt Képviselőtársak! A mögöttünk hagyott hetek mégiscsak szükségessé tesznek egy politikai helyzetértékelést, tekintsék az aktuális ügyeket most ennek. Hallottuk ma is itt az előttünk felszólalóktól, hogy 600-700 ezer ember részvételével önök szerint lezajlott ez a színjáték, ami mekkora ünnep, de azt elmulasztották elmondani, hogy ennyi embernek a kétszerese pedig már aláírta azt a petíciót, amelyik nem kíváncsi önökre. Azokat se becsüljék alá, és azt javaslom, hogy várják meg, amíg mi is indulunk egy választáson, mielőtt eredményt hirdetnek. Köszönjük a vidám pillanatokat. Gratulálunk Gyurcsány Ferencnek a remek szervezéshez. Nagyszerű móka volt. A végén mégiscsak egy nagy győztese lett ennek a színjátéknak, az ő maga és a Demokratikus Koalíció. A következő parlament legnagyobb baloldali frakciója a Gyurcsány Ferenc által uralt frakció lesz, ők fogják megmondani, hogy az önök oldalán, a baloldalon mi a követendő politikai magatartás. Itt ülünk mindannyian, tudjuk, hogy a parlamenti szabályok viszonylag egyszerűen működnek, a nagyobb frakciók politikai súlya, befolyása értelemszerűen nagyobb, hiszen nagyobb a választói legitimitása. Ezzel szemben mi történt önökkel, akik olyan büszkék az eredményeikre? Ne bántódjanak meg a szocialisták, de önök most kerültek a sír szélére. A Jobbikról is érdemes szót váltani [[Jakab Péter: Nem én járok Grazba, barátom!]] kezdhetjük önökkel is, elnök úr. Az az igazság, hogy az elmúlt időszakban az ön vezetésével a szavazóik kétharmadát elveszítették, ez az ön politikai teljesítményéről sokat elárul. Azt tudnám mondani, hogy nem a bilincs kattant, hanem ön, elnök úr. [[Derültség, taps az ellenzéki padsorokból.]] Az a helyzet, elnök úr, hogy az állandó fenyegetőzésével túl sok választót nem sikerült szereznie. A Momentum, amelyik a saját pártelnökével a saját oldalán 3 százalékot tud szerezni, sem tekinthet túl fényes jövő elé. Az LMP szerintem fotoszintetizál már csak [[Derültség a kormánypártok soraiban. Jakab Péter: A KDNP meg imádkozik!]] , a Párbeszéd pedig sosem létezett. Szóval, az a helyzet, hogy egy fénylő csillag van az önök oldalán, az mégiscsak Gyurcsány Ferenc és pártja, a DK. A legnagyobb frakció várományosa, a legnagyobb országos pártszervezet, a legnagyobb médiatámogatottság, a legtöbb erőforrás. Tehát hiába a sok ajvékolás, tetszik, nem tetszik, önöket bedarálta a nagy gyurcsányi gépezet, és szomorú, de önök boldogan is tették bele a fejüket ebbe a hurokba. És az is tény, hogy az a Márki-Zay Péter, akit önök most újabb üdvöskének tartanak megjegyzem, volt már önöknek jó pár üdvöskéjük, volt már Bajnai nevű üdvöskéjük is, volt már Botka nevű üdvöskéjük, legutóbb egy Karácsony nevű üdvöskéjük volt , most éppen már nem is üdvöskéjük, most már messiásuk van Márki-Zay Péter személyében. De az az igazság, hogy éppen az ő szavai, az ő nyilatkozatai tették világossá a tegnapi napon, hogy esze ágában nincs Gyurcsány-mentesíteni a magyar közéletet, szövetségről beszélt, közös színpadról beszélt, közös kiállásról beszélt, és ami még ennél is rémisztőbb, vágyálmai netovábbja: közös kormányzásról beszélt. [[14.10]] Tehát Márki-Zay Péter lesz az a szerencsés nyertes, aki visszasegítheti a hatalomba Gyurcsány Ferencet. Önök Gyurcsány Ferenctől eljutottak Gyurcsány Ferencig. Az a helyzet, hogy tekintettel arra, hogy nem sejtjük, hanem tudjuk, pontosan tudjuk, mivel jár egy gyurcsányi kormányzás, az adóemeléseivel, a rezsiemeléseivel, idesorolom még a 2004-es magyargyűlölő népszavazást is, azt, amikor vér folyt Budapest utcáin, tudják a magyarok, mivel járt ez, ezért egyáltalán nem oldja meg a helyzetet, bárki is nyerte az önök színjátékát; Márki-Zay Péter személye sem oldja meg azt a problémáját a magyar közéletnek, amit Gyurcsány Ferenc hatalomvágyának hívnak, olyannyira nem, hogy szövetségre is lépett vele. A legnagyobb frakció fogja megválasztani a miniszterelnököt, ezt a kedves főnökük éppen ma mondta el egy videójában a közösségi oldalán. Mire számítanak önök? Ki fogja diktálni a tempót? A miniszterelnök-jelöltnek törvényszerűen kötnie kell egy paktumot a legnagyobb párt elnökével. Ez pedig Gyurcsány Ferenc lesz. A Márki-Zay―Gyurcsány Ferenc-paktum életbe lép, innentől kezdve mehet tovább minden a show, vagy ha úgy tetszik, az önök forgatókönyve szerint. De tekintettel arra, hogy a magyarok nem akarják ezt a műsort tovább nézni, mi folytatni fogjuk az aláírásgyűjtésünket, hogy önök is egyhamar megláthassák, mit jelent az, hogy valódi többség. Köszönöm a megtisztelő figyelmüket. [[Taps a kormánypártok soraiból.]]
Köszönöm szépen, frakcióvezető úr. A kormány nevében Dömötör Csaba államtitkár úr fog válaszolni.
Köszönöm a szót, elnök úr. A tegnap esti események és bejelentések egyik sokatmondó pillanata volt, hogy amikor hangzatosan bejelentették, idézem, hogy „leváltották az ellenzéket”, akkor ugyanazzal a lendülettel azt is bejelentették, hogy mindenképpen együttműködnek Dobrev Klárával és a Gyurcsány-párttal. Ebből is látszik, hogy az erőltetett állítások ellenére az előválasztásnak nevezett folyamat a lényeget tekintve semmiféle lényegi változást nem hozott, mert a baloldal nem rendezte a múlthoz való viszonyát, ugyanazok a csoportok jelentkeznek be kormányzati pozícióért, a különbség csupán annyi, hogy most mást raknak a plakátokra, illetve a kirakatba. Itt is rögzítsük, hogy mit mondott pár perccel ezelőtt a Facebook-oldalán Gyurcsány Ferenc: a DK tovább erősödött, a legnagyobb és legerősebb ellenzéki párt lett. Pont. Ami változásnak tűnhet, ami a kirakatot illeti, és valójában nem változás, az az, hogy a baloldal egy igazi karrierbaloldalit választott miniszterelnök-jelöltnek. Eléggé szórakoztató, amikor ez az ember azt állítja magáról, hogy jobboldali. Ha az lenne, akkor nem állnának be mögé tömött sorokban a PM-esek, a gyurcsányisták és a jobbikosok, az új baloldalba tagozódott jobbikosok. Márki-Zay Péter állásfoglalásai is egyértelművé teszik, hogy paktumot kötött a baloldallal. A következő napokban majd megpróbálják ezt letagadni, megpróbálnak majd ezt feledtető manőverekbe kezdeni, megpróbálnak majd ilyen álvitákat csiholni, de hiába. Nézzünk pár perdöntő állásfoglalást ezzel kapcsolatban, valamennyit egyenesen Márki-Zay Pétertől. Tehát idézet következik, Márki-Zay Péter: „Gyurcsány Ferenc tapasztalatai, vitathatatlan pártépítési sikerei segíthetnek Magyarországot Keletről Nyugatra átfordítani,” kapaszkodjanak! „a korrupciót végre közösen felszámolni, az országot gazdaságilag az Unióhoz felzárkóztatni.” Felzárkózás Gyurcsány Ferenccel, na, az! Az idejükben 7 százalékkal csökkent a gazdasági teljesítmény! Hol mondana ilyet egy jobboldali politikus? Aztán lássuk a következőt! Egy olyan közös programot fog végrehajtani Márki-Zay Péter, amelyben baloldali programelemek, sőt a liberálisoknak kedves fontos pontok is megvannak. [[Dr. Varga-Damm Andrea: A pénz, drágám, a pénz! Mindenki csak a pénzt!]] Tehát szó sincs arról, hogy egy konzervatív kormány alakulna Magyarországon. Kérdezem a tisztelt Házat, hol mondana ilyet egy jobboldali politikus. És még egy, idézem: „Kérem szépen, nincs mese, a pártok meg a civilek nem civódhatnak, össze kell fogni Gyurcsánnyal.” És ez már teljesítve is, hiszen a DK-é lesz a legnagyobb frakció. Megint tegyük fel a kérdést: milyen jobboldali dolgozna azért, hogy a DKé legyen a legnagyobb frakció? Mely jobboldali politikus dolgozna a posztkommunisták sikeréért, de most őszintén! [[Z. Kárpát Dániel: A ti sikeretekért?]] Jakab elnök úr, tényleg, ki dolgozna ezen? [[Derültség és taps a kormánypárti padsorokból.]] Mert ön is nagyon jól tudja. Amiről beszélek, az nem egy ilyen parttalan politikaelméleti levezetés, hanem olyan dolog, amely a magyarok megélhetését is befolyásolhatja. Mert Márki-Zay Péter abból a szempontból is szépen betagozódott a baloldalba, hogy például támadja a rezsicsökkentést csak az elmúlt napok példája , támogatja a migrációt [[Z. Kárpát Dániel: Milyen migrációt? Miről beszélsz?]] , és kapaszkodjanak meg! ellenzi a minimálbért. Arról már ne is beszéljünk, hogy azokkal fogott össze, akik a saját népükre lövettek, és megvonták a külhoni magyaroktól a támogatást. Mindezek után eljutunk arra a következtetésre, hogy aki távolról és közelről is úgy tűnik, mint egy baloldali politikus, páros és páratlan napokon is úgy cselekszik, mint egy baloldali politikus, az nem más, mint egy baloldali politikus. [[Közbeszólás a kormánypárti padsorokból: Így van!]] Tehát tegyenek bármit a következő napokban, a lényeg ez. Nem a jövő kopogtat tehát odaátról, hanem a rozsdás múlt. Nem szeretnénk beengedni. Köszönöm, hogy meghallgattak. [[Taps a kormánypártok soraiból. Közbeszólások a Jobbik soraiból: Milyen gyorsan tudsz olvasni! Egyszer csak megy majd papír nélkül!]]
Köszönöm szépen, államtitkár úr. Tisztelt Országgyűlés! Nagy tisztelettel köszöntöm körünkben a magyar-bolgár, bolgár-magyar barátság napja alkalmából Magyarországra látogató Valerij Szimeonov urat, a bolgár nemzetgyűlés korábbi alelnökét és Hriszto Polendakov urat, a Bolgár Köztársaság nagykövetét. (Taps. A páholyban felállva köszöni meg a tapsot.) Tisztelt Országgyűlés! Valerij Szimeonov alelnök úr előterjesztésének köszönhetően a bolgár nemzetgyűlés 2016 szeptemberében a magyar Országgyűléssel egy időben a népeink közötti barátság napjává nyilvánította október 19-ét. Az idén immár hatodik alkalommal parlamenti és kormányzati részvétellel ünnepeljük meg a magyar-bolgár, bolgár-magyar barátság napját, megemlékezve Bulgária védőszentjéről, a Csodatévő Rilai Szent Jánosról. Tisztelt Alelnök Úr! Kérem, fogadja az Országgyűlés tiszteletteljes köszöntését. Tisztelt Országgyűlés! Most Varga Szimeon bolgár nemzetiségi szószóló napirend előtti felszólalására kerül sor ötperces időtartamban: „Október 19e a Magyar-Bolgár Barátság napja” címmel. Megadom a szót Varga Szimeon képviselő úrnak, aki az első mondatokat nemzetiségi nyelvén ismerteti, majd magyarra fordítja azokat.
Köszönöm a szót, elnök úr. Уважаеми господин Председател, Уважаеми НародноСъбрание! Позволете ми да ви поздравя от името на българите в Унгария и от моето име. Искам специално да поздравя нашите български гости и посланика на България в Унгария, които ще вземат участие в събитията на Деня на унгарско-българското приятелство на 18-19 октомври. Tisztelt Elnök Úr! Tisztelt Országgyűlés! Engedjék meg, hogy a magyarországi bolgárok képviselőjeként és mint bolgár nemzetiségi szószóló, tisztelettel köszöntsem önöket a magyar-bolgár barátság napja alkalmából. Külön szeretném ezúton is köszönteni bolgár vendégeinket és Bulgária magyarországi nagykövetét, akik az idei október 18-19-ei magyar-bolgár barátság napja eseményein vesznek rész. Engedjék meg, hogy köszöntsem mindazokat, akik a mai napon velünk ünnepelnek határon innen és határon túl. Október 19. napja kiemelkedő jelentőséggel bír Bulgária ünnepnaptárában és mára már Magyarországon is: erre a napra esik Csodatévő Rilai Szent János ünnepnapja, aki az ortodox egyház szentje és Bulgária védőszentje. A szentre Magyarországon is csodatevőként tekintünk, ereklyéje az esztergomi bazilikában is bizonyította természetfeletti erejét III. Béla királyunk uralkodása alatt. Emlékét ma az altemplomban elhelyezett kétnyelvű emléktábla őrzi, mely előtt idén is, mint minden évben, közös zarándoklattal, imával és a megemlékezés virágaival fejezzük ki tiszteletünket. 2016-ban Bulgária nemzetgyűlése és a magyar Országgyűlés egyhangú határozattal a magyar-bolgár barátság napjává nyilvánította október 19-ét. A két ország barátsága több évszázadra tekint vissza, annak ellenére, hogy határaik nem találkoznak, ezért nem lehetnek szomszédosak egymással. [[14.20]] A világjárvány okozta nehéz időszak és az elmaradt rendezvények után végre együtt emlékezhetünk és ünnepelhetünk e jeles napon, immár hatodik alkalommal. Külön öröm a magyarországi bolgárok számára, hogy hivatalosan is átadhatjuk október 19-én a magyar és a bolgár kormány mintegy 400 millió forintos támogatásából megújult, kibővült és megszépült Bolgár Művelődési Házat Budapesten, a magyarországi bolgárság azon központját, amelyet nagyszüleink, az itt élő bolgárkertészek saját erőből, adományokból építettek fel 1956-ban. Akkor is és most is nehéz, kihívásokkal teli időkben építkeztünk, kifejezve ezáltal összetartozásunkat és egyben Magyarországhoz való hűségünket. Bebizonyosodott, hogy a magyar-bolgár barátság érdemes egy külön ünnepnapra, hiszen a magyarországi bolgár nemzetiség hídszerepet tölthet be a két ország együttműködésében szinte minden területen; híd, amellyel mind a két állam, mind pedig a hazai bolgárság szorosan kapcsolódhat egymáshoz. Ennek kiemelkedő példája, hogy az új Bolgár Oktatási és Kulturális Központ megépítéséhez a magyar kormány 2,6 milliárd forint támogatást biztosított, melyet Bulgária kormánya további egymillió euróval támogatott. Ezúton szeretném tájékoztatni az Országgyűlést és Bulgária képviselőit, hogy az új bolgár központ tervei elkészültek, várhatóan hamarosan megkezdődhetnek a kivitelezési munkálatok egy hivatalos alapkőletétellel, a bolgár nemzetiség és a két ország kormányának képviseletével közösen. A magyarországi bolgár nemzetiség, mely tevékeny része a magyar nemzetnek, mindig is a két ország felhőtlen kapcsolata és barátsága mentén élte életét, és a jövőben is így fog tenni, amit megígérhetek önöknek. Az identitásunk, a hagyományaink és hitünk olyan pillérei életünknek, melyek nélkül nehéz lenne a jelent megélni és a jövőt megalapozni. Tisztelt Elnök Úr! Tisztelt Országgyűlés! Mint bolgár nemzetiségi szószóló nagy öröm számomra, hogy felszólalhattam az Országgyűlés előtt a magyar-bolgár barátság napja alkalmából. Engedjék meg, hogy köszönetemet fejezzem ki Magyarország Kormányának, az Országgyűlésnek, hogy a nemzetiségi források és egyedi támogatások rendelkezésre bocsátásával biztosítják a magyarországi bolgár közösség hagyományteremtő törekvéseinek kibontakozását, hitének megtartását. Továbbá köszönetemet fejezem ki Bulgária kormányának a magyarországi bolgár nemzetiségnek nyújtott anyagi támogatásáért. Végezetül engedjék meg, hogy Lazar Ivanov úrnak, a Magyarországi Bolgárok Egyesülete alapítójának 1914-ben útravalónak adott szavait idézzem, mely szavak a mai napig iránytűi a bolgár nemzetiségnek Magyarországon, hogyan maradjunk meg azok, akik vagyunk: „A jövőt nemcsak kapával lehet építeni, hanem nyitott szemmel és Istenbe vetett hittel.” Благодаря за вашето внимание! Köszönöm a figyelmüket!
Köszönöm szépen. Köszönöm, Varga Szimeon szószóló úr. Megadom a szót Soltész Miklós államtitkár úrnak, aki a kormány nevében válaszol az elhangzottakra.
Köszönöm a szót, elnök úr. Tisztelt Országgyűlés! Tisztelt Szószóló Úr! Valóban, a 2016-ban meghozott döntés egyrészt történelmi gyökereinkhez, hasonló múltunkhoz és törekvéseinkhez is kapcsolódik, de kapcsolódik a jelenhez is; a jelenhez a nemzetiségeken keresztül a megőrzés, illetve a megerősítés érdekében, illetve a jelenen belül a két ország közös törekvéseinek és érdekeinek képviseletét is tartalmazza ez a barátságnap. A történelem tekintetében a kereszténység mint megtartóerő a hiten túl mindenképp fontos volt mindkét nemzet életében, hiszen akár a nyelv, a kultúra és maga a nemzet megerősítését, a közösségek megerősítését a kereszténység szolgáltatta és adta. Maga ez az ünnepi nap is, október 19e is egy keresztény évfordulóhoz köthető, Csodatevő Rilai Szent János vagy szláv néven Bolgaro Szent Iván ünnepnapja. Ő Bulgária védőszentje, és III. Béla királyunk révén került vissza az ereklye, amely előtte ugyan erőszakos módon került Magyarországra, de mégis az akkori megbékélést is mutatta, hogy visszakerült Bulgáriába. Közös történelmi múlt akár az oszmán elnyomás és pusztítás, nálunk 200-250 év, a bolgár nép esetében közel fél évezred, és azt kell mondanom, az, hogy mind a két nemzet túlélte, maga a csoda, hogy mind a két nemzet itt van, az maga a csoda. De sajnos történelmi múltunk egy szörnyű évszázada, talán a legembertelenebb évszázada, a XX. század történései, legyenek azok az első és második világháború pusztításai, embertelen évei, az abból fakadó úgynevezett békediktátumok vagy békeszerződések következményei, és hozzáteszem, az ezt követő szörnyűséges kommunizmus terrorja is mindkét országot, mindkét nemzetet sújtotta. Éppen ezért ki lehet mondani tulajdonképpen a történelemből fakadó együttélés és a sok-sok közös szál kapcsán, hogy megértjük egymást, és megértjük egymást a jelenben is. Éppen ezért nekünk nagyon fontosak önök, magyarországi bolgárok, hogy megmaradjanak, megerősödjenek, továbbra is itt legyenek közöttünk, és nem véletlen az, hogy Magyarország Kormánya akár az önkormányzatot, akár az óvoda fenntartását, akár a templom megújítását, akár a kultúrháznak, a Bolgár Művelődési Háznak a megújítását támogatta, mint ahogy sok-sok emlékhely megújítását is támogatta az elmúlt években, vagy pedig a hagyományos bolgárkertészeti törekvéseket is segítettük közösen megtartani. De ugyanilyen, amit ön is említett, és ez talán a legfontosabb, az új Bolgár Oktatási és Kulturális Központ közös megvalósítása, amely mindenképp mutatni fogja ennek a közösségnek az erejét, még akkor is, ha számosságban nem olyan hatalmas nagy, de erejében erős, és ezt köszönöm. Mindemellett pedig az, hogy megértjük egymást, vonatkozik arra is, hogy meg akarjuk őrizni mindkét nemzetet bolgárnak, magyarnak, meg akarunk maradni a Balkánon és itt, Közép-Európában, ez teljesen természetes, és küzdünk azok ellen a törekvések ellen, amelyek ezt akarják megváltoztatni. Meg akarjuk védeni határainkat, teljesen egyértelmű, mint ahogy megszenvedtük annak idején az oszmán megszállást, most nem akarunk egy hasonló muszlim megszállást megélni. Éppen ezért meg akarjuk védeni a határainkat, és ezt megtette Bulgária is. Itt szeretném megköszönni egyébként volt miniszterelnök-helyettes úrnak, Valerij Szimeonovnak is, aki elsőként volt annak a kezdeményezője ebben a térségben, hogy igenis kerítést kell építeni, és meg kell védeni országainkat. Köszönjük szépen ezt a törekvését, és nemcsak a törekvést, hanem a cselekedetet is, amit megtettek Bulgária, illetve az egész Nyugat érdekében. És köszönjük szépen valóban a magyar-bolgár barátság napja kapcsán tett kezdeményezését annak idején, 2016-ban a bolgár parlamentben. De közös törekvés egyébként a határaink megvédése mellett azok ellen az ideológiák ellen is fellépni, főleg gyermekeink védelmének érdekében közösen fellépni, amelyeket most ránk akarnak erőltetni Nyugat-Európából, amelyek károsak, haszontalanok, rövid idejűek lesznek, de romboló hatást fejtenek ki ebben is nekünk együtt kell működni. Köszönöm szépen a felszólalását, tisztelt szószóló úr, és köszönöm az egész bolgár közösségnek azt a kitartását, amely egyik oldalról megtartotta nemzetiségben a bolgárokat, a másik oldalról pedig a magyar nemzetnek hű polgárai lettek. Isten áldja önöket! Köszönöm. [[Taps a kormánypártok és a Jobbik soraiban.]]
Köszönöm szépen, Soltész Miklós államtitkár úr. Tisztelt Országgyűlés! A napirend előtti felszólalások végére értünk. Felkérem Steinmetz Ádám jegyző urat, hogy ismertesse a további napirenden kívüli felszólalókat.
Tisztelt Országgyűlés! A mai napon napirend utáni felszólalásra jelentkezett Bencsik János, független; Z. Kárpát Dániel, Jobbik; Dudás Róbert, Jobbik; Keresztes László Lóránt, LMP; Kálló Gergely, Jobbik; Bősz Anett, DK; Varju László, DK; Hajdu László, DK; Steinmetz Ádám, Jobbik; Ander Balázs, Jobbik; Stummer János, Jobbik; Tuzson Bence, Fidesz. A holnapi napon napirend előtti felszólalásra jelentkezett Mellár Tamás, Párbeszéd; Hohn Krisztina, LMP; Arató Gergely, DK; Bangóné Borbély Ildikó, MSZP; Steinmetz Ádám, Jobbik; Juhász Hajnalka, KDNP; Jakab István, Fidesz. A holnapi napon napirend utáni felszólalásra jelentkezett Dudás Róbert, Jobbik; Keresztes László Lóránt, LMP; Kálló Gergely, Jobbik; Steinmetz Ádám, Jobbik. A szerdai napon napirend utáni felszólalásra jelentkezett Z. Kárpát Dániel, Jobbik; Kálló Gergely, Jobbik; Steinmetz Ádám, Jobbik; Stummer János, Jobbik. [[14.30]]
Köszönöm, jegyző úr. Tisztelt Országgyűlés! Áder János köztársasági elnök úr államtitkári megbízatás megszűnéséről szóló átiratot küldött az Országgyűlésnek. Felkérem Szűcs Lajos jegyző urat, hogy ismertesse a köztársasági elnök úr átiratát.
„Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja, valamint a kormányzati igazgatásról szóló 2018. évi CXXV. törvény 204. §-a alapján a miniszterelnök javaslatára megállapítottam, hogy dr. Juhász Editnek, a Miniszterelnöki Kormányiroda államtitkárának e megbízatása 2021. október 3-ai hatállyal megszűnt. Budapest, 2021. október 1. Üdvözlettel: Áder János”
Köszönöm, jegyző úr. Tisztelt Országgyűlés! Tájékoztatom önöket, hogy Hadházy Ákos független országgyűlési képviselő mentelmi jogának felfüggesztésére irányuló indítvány érkezett 2021. október 14-én 12.Bpk.762/2021/5. számon a Pécsi Járásbíróságtól rágalmazás vétsége miatt indított magánvádas ügyben. Az Országgyűlés elnöke ezt megvizsgálásra kiadta a Mentelmi bizottságnak. Tisztelt Országgyűlés! Soron következik ma kezdődő ülésünk napirendjének megállapítása. A napirendről, az ülés időtartamáról, a felszólalási időkeretekről az elnöki jogkörben előterjesztett javaslat alapján döntünk. A kormány kezdeményezte, tisztelt Országgyűlés, hogy az Országgyűlés kivételes eljárásban tárgyalja meg a szövetkezeti hitelintézetek integrációjáról és egyes gazdasági tárgyú jogszabályok módosításáról szóló 2013. évi CXXXV. törvény módosításáról szóló T/17313. számú előterjesztést. A kormány azt kezdeményezte, hogy a módosító javaslatok benyújtására a kivételes eljárást elrendelő döntés meghozatalát követő három órán belül legyen lehetőség, valamint az összevont vitára 2021. október 19-én 1. napirendi pontként kerüljön sor, és az összegző módosító javaslatról történő határozathozatalra és a zárószavazásra 2021. október 19-én kerüljön sor. Tisztelt Országgyűlés! A házszabályi rendelkezések 62. § (1) bekezdése alapján a kivételes eljárásban történő tárgyalásról az Országgyűlés vita nélkül határoz. Felhívom figyelmüket, hogy a kivételes eljárás elrendeléséhez a képviselők több mint felének, azaz 100 képviselőnek az igen szavazata szükséges. Most a döntéshozatal következik. Kérdezem önöket, elfogadjáke a T/17313. számú előterjesztés kivételes eljárásban történő tárgyalását az előterjesztői indítvány szerint. Kérem, most szavazzanak! [[Szavazás.]] Az Országgyűlés az előterjesztés kivételes eljárásban történő tárgyalását 111 igen szavazattal, 34 ellenében, tartózkodás nélkül elfogadta. Elfogadott döntésünknek megfelelően… [[Jelzésre:]] [[Jelzésre:]] Nem működött Révész Máriusz képviselő úr szavazógépe. Igennel szavazott, ugye, képviselő úr? (Jelzésre:) Igennel szavazott, hozzátettük. Tisztelt Országgyűlés! Elfogadott döntésünknek megfelelően a módosító javaslatok benyújtására ma 17 óra 36 percig van lehetőségünk. Akkor most a napirend módosítására tett javaslatokról döntünk. A Fidesz képviselőcsoportja azt javasolta, hogy a 2021. október 19-ei, keddi ülésnapon a határozathozatalokra legkorábban 12 órakor kerüljön sor. Aki ezzel egyetért, kérem, kézfelemeléssel szavazzon! [[Szavazás.]] Köszönöm szépen. Megállapítom, hogy az Országgyűlés látható többsége a javaslatot elfogadta. A Fidesz képviselőcsoportja azt javasolta, hogy az egyes eljárások korszerűsítését és a polgárok biztonságának további megerősítését célzó intézkedésekről szóló T/17283. számú törvényjavaslat általános vitájára a lezárásig a 2021. október 20-ai, szerdai ülésnapon utolsó napirendi pontként kerüljön sor. Aki ezzel egyetért, kérem, kézfelemeléssel szavazzon! [[Szavazás.]] Köszönöm. Megállapítom, hogy az Országgyűlés látható többsége a javaslatot elfogadta. Tisztelt Országgyűlés! Most az elnöki jogkörben előterjesztett napirendi javaslatról döntünk. Kérdezem a tisztelt Országgyűlést, hogy elfogadjae a napirendi ajánlást. Kérem, kézfelemeléssel szavazzanak! [[Szavazás.]] Köszönöm szépen. Megállapítom, hogy az Országgyűlés látható többsége a napirendet elfogadta. Tisztelt Országgyűlés! Soron következik a Nemzeti Média- és Hírközlési Hatóság Médiatanácsa tagjait jelölő eseti bizottság létrehozásáról szóló H/17309. számú határozati javaslat határozathozatala. [[A Jobbik, a DK, az MSZP, az LMP és a Párbeszéd képviselői elhagyják az üléstermet.]] Tájékoztatom önöket, hogy az Országgyűlés által korábban felállított Nemzeti Média- és Hírközlési Hatóság Médiatanácsa tagjait jelölő eseti bizottság nem tudott sikeresen jelölni, így a bizottság mandátuma a 36/2019. országgyűlési határozat 10. pontja alapján megszűnt. A médiaszolgáltatásokról és a tömegkommunikációról szóló 2010. évi CLXXXV. törvény 124. §-a értelmében szükséges egy új jelölőbizottságot felállítani, az erre vonatkozó határozati javaslatot az Országgyűlés alelnöke házelnöki jogkörben eljárva nyújtotta be. Mivel az új jelölőbizottság létrehozásáról szóló előterjesztéshez módosító javaslat nem érkezett, a határozathozatal során a határozati javaslat benyújtott szövegéről döntünk. Felhívom figyelmüket, hogy a határozati javaslatról az Országgyűlés vita nélkül határoz. Kérdezem a tisztelt Országgyűlést, elfogadjáke a H/17309. számú határozati javaslatot. Kérem, most szavazzanak! [[Szavazás.]] Kimondom a határozatot: az Országgyűlés a határozati javaslatot 110 igen szavazattal, 7 ellenében, tartózkodás nélkül elfogadta. Kérem a frakcióvezetőket, hogy az eseti bizottság tisztségviselőire és tagjaira vonatkozó személyi javaslatukat lehetőség szerint legkésőbb a mai napon 19 óráig szíveskedjenek megtenni. A személyi javaslatról történő határozathozatalra a holnapi ülésnapon kerül sor. Tisztelt Országgyűlés! Most, 14 óra 40 perckor áttérünk az interpellációk tárgyalására. Kettőperces technikai szünetet tartunk. [[Szünet: 14.40 14.42]] (Elnök: Lezsák Sándor Jegyzők: dr. Szűcs Lajos és dr. Steinmetz Ádám)
Tisztelettel kérem képviselőtársaimat, hogy hagyják el az üléstermet azok, akiknek nincs bentülési kötelezettségük. Köszönöm szépen. Tisztelt Országgyűlés! Z. Kárpát Dániel, a Jobbik képviselője, interpellációt nyújtott be a miniszterelnök úrhoz: „Tényleg elvehetik dolgozók bérének a felét Magyarországon?” címmel. Az interpellációra a miniszterelnök úr megbízásából a téma szerint feladat- és hatáskörrel rendelkező Palkovics László innovációért és technológiáért felelős miniszter úr Schanda Tamás államtitkár urat bízta meg a válaszadással. Öné a szó, képviselő úr.
Tisztelt Elnök Úr! Tisztelt Ház! Orbán Viktor jó néhány évvel ezelőtt emlékeim szerint Szaúd-Arábiában egy konferencián a beruházók, a működő tőke figyelmét azzal próbálta megragadni és Magyarország irányába terelni, miszerint szerinte Magyarországon kellőképpen rugalmas a munka törvénykönyve, illetve kellőképpen alacsonyak még egyszer mondom, szerinte a bérek. Ez a hozzáállás minősíti nemcsak Orbán Viktort és gazdaságpolitikus csapatát, de azt hiszem, hogy a statisztika által megerősítve a Magyarországról kialakított képet, márpedig mi, jobbikosok nem az alacsony bérekkel szeretnénk versenyezni, és nem ennek alapján akarunk idehívni bármilyen befektetőt. A kormány nagyon harciasnak tűnik a belpolitikai térben, vagy akkor, amikor politikai ellenfeleivel kell leszámolni, de úgy látjuk, hogy a német autógyárak akarata előtt a jelek szerint bármikor meghajlanak. Úgy fest, hogy most is a multi cégek érdekeit választotta a kormány a magyar munkavállalók érdekérvényesítésével szemben, hiszen hallgat, lényegében hallgat, amikor az elmúlt napokban kiderült, hogy az önök rabszolgatörvénye alapján 80-tól akár 800 ezer forintig terjedő összeget verhetnek le magyar munkavállalókon. Úgy gondolom, hogy bármely fejlett piacgazdaságban elfogadhatatlan lenne egy ilyen megoldás. Azt is látjuk, hogy két cég már levonta, egy fémipari és egy műanyagipari cég már levonta a dolgozói egy részének bérét, és bár nagyon örülünk annak, hogy más társaságok átmenetileg visszatáncoltak, még az is pozitív, hogy vizsgálatot helyeztek kilátásba és valamifajta kommunikációt, de ezt a negatív klímát mégiscsak az önök rabszolgatörvénye állította elő. A farkastól ne várjuk, hogy vegetáriánus legyen, multi cégekre, bankokra szükség van, de egy multi cégtől ne várjuk azt, hogy ne próbálja más formában behajtani a dolgozóin ezt az összeget, és már látjuk az ez irányú próbálkozásokat. Azt is látjuk, hogy ha két cég levont, akkor több cég is le fog vonni, márpedig most is van olyan magyar munkavállaló, akinek 350 ledolgozatlan órája van, nem azért, mert ő választotta ezt az utat, hanem mert a koronavírus-járvány okozta veszélyhelyzet miatti leállás lehetetlenné tette azt, hogy ő a munkahelyén a munkavégzést folytassa. Ez a vis maior nem a dolgozó viselkedésének köszönhető, nem neki tudható be. Van olyan, akin kéthavi munkaidejének az „árát”, munkabérét kívánná érvényesíteni, behajtani az a foglalkoztató, amely az anyaországában a koronavírus-leállás miatt adott esetben támogatta a dolgozóit. Én nem a multi cégektől várom a dolgozók támogatását, maximum a bérszínvonal lassú közelítését az európai átlaghoz; Magyarország Kormányától várnám azt, hogy a kieső bérek 80 százalékát minden esetben pótolja, hogy végre egyszer a multikkal szemben álljon a magyar munkavállalók oldalára. De államtitkár úrhoz a legfőbb kérdésem mégiscsak az, hogy egyetérte Orbán Viktor miniszterelnökkel, aki a szerinte rugalmas munka törvénykönyve és a szerinte nagyon alacsony bérek alapján akar versenyezni, és ez alapján akar tőkét vonzani Magyarországra.
Köszönöm szépen, képviselő úr. Válaszadásra megadom a szót Schanda Tamás államtitkár úrnak.
Nagyon szépen köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Meglepő, hogy ön beszél a munkavállalók védelméről, tisztelt képviselő úr, ön, aki az önző és kicsinyes politikai szempontjai miatt összefogott azzal a Gyurcsány Ferenccel, akinek a kormányzása alatt rekordméretűvé nőtt a munkanélküliség Magyarországon, és rekordalacsony volt a foglalkoztatás. És ön akar erről a témáról beszélni [[Z. Kárpát Dániel közbeszól.]] , akinek a pártelnöke a nyílt utcán ordítozik dolgozó magyar emberekkel. Egészen elképesztő, tisztelt képviselő úr! De persze nem csodálkozunk ezen, hiszen amikor a koronavírus-járvány alatt valóban szüksége lett volna a magyar munkavállalóknak, a magyar családoknak, a magyar embereknek arra, hogy önök is megpróbáljanak segítő kezet nyújtani nekik, a magyar gazdaságnak, azért, hogy megmaradjanak a munkahelyek Magyarországon, akkor ön a kisujját sem volt hajlandó mozdítani itt az Országgyűlésben [[Z. Kárpát Dániel: Ajjaj!]] egész egyszerűen ön és a komplett, teljes baloldal önhöz hasonlóan nemet mondott mindazokra a támogatásokra, mindazokra a segítségekre, amelyeket a magyar kormány biztosított a magyar dolgozó embereknek. Így, ha önön múlik, akkor nem lett volna bértámogatás [[Z. Kárpát Dániel közbeszól.]] , nem lett volna hitelmoratórium, tisztelt képviselő úr. Engedje meg, hogy emlékeztessem arra, hogy valóban szükség volt a koronavírus-járvány okozta nehézségek miatt a korábbinál rugalmasabb foglalkoztatásra, és ennek meg is vannak az eredményei, hiszen sikerült megakadályoznunk a nagyarányú leépítéseket, ellentétben azzal az időszakkal, amikor az ön elvbarátai, a baloldal kezelt válságot, ahol folyamatosan és nagymértékben építettek le dolgozó magyar embereket. Tehát a 2008-as kudarcos válságkezeléssel szemben sem tavaly, sem idén nem történtek tömeges elbocsátások Magyarországon, és azt is el tudjuk mostanra mondani, hogy több mint 4,7 millióan dolgoznak immár Magyarországon, ami egyébként több, mint a járvány előtti szint. Tisztelt Képviselő Úr! Ön is pontosan jól tudja, hogy a nemzeti polgári kormány a munkavállalók oldalán áll, a munkáltatóknak pedig a törvényi rendelkezéseknek megfelelően kell eljárniuk minden esetben, és a magyar törvényeket be kell tartaniuk. Ezt elvárjuk tőlük, és be is tartatjuk. Tisztelt Képviselő Úr! Ha nem politikai hecckampányt akarna folytatni, akkor nemcsak részben, hanem teljes egészében ön is elismeri az interpellációjában [[Z. Kárpát Dániel közbeszól.]] , hogy hazugságokat állított, hiszen ön is pontosan jól tudja, világossá tettük az elmúlt napokban is, hogy a sajtóban megemlített és az ön által is felhozott eljárások nincsenek összefüggésben a munka törvénykönyvének 2018. év végi módosításával, bármennyire is próbálja ezt a hamis látszatot kelteni. Javaslom, hogy olvassa el végre rendesen azt a törvényt. Bár amikor erről kellett volna szavazni, akkor egyébként ön is részt vett az első nagy közös baloldali show-műsorban. Tisztelt Képviselő Úr! Az ön által hivatkozott esetek egyedi munkáltatói eljáráshoz kapcsolódnak, és téves jogértelmezésen, az állásidő szabályainak hibás jogértelmezésén alapulnak. Ezt egyébként megerősítették a szociális partnerek is, amikor beszéltünk velük. A munkavállalói érdekképviseletek is velünk értenek egyet ebben a kérdésben, ők is elmondták, hogy nem jogalkotásbeliek a problémák, hanem jogértelmezési problémák vannak. [[14.50]] Ezért aztán tájékoztatót tettünk közzé [[Az elnök a csengő megkocogtatásával jelzi az időkeret lejártát.]] és rendkívüli hatósági célvizsgálatot folytatunk le ezeknél a cégeknél. Köszönöm megtisztelő figyelmét. [[Taps a kormánypártok padsoraiból.]]
Köszönöm, államtitkár úr. Kérdezem képviselő urat, elfogadjae az államtitkári választ.
Tisztelt Elnök Úr! Tisztelt Ház! Államtitkár úr válaszából nem volt véleményezhető, hiszen rám okádta a rogáni hazugsággyár minden elképesztő toposzát [[Balczó Zoltán: Így van!]] ráadásul teljes mértékben felkészületlenül tette ezt. [[Schanda Tamás János: Tényeket…]] Egy felkészült államtitkártól egészen elfogadhatatlan ez a viselkedés! Ha utánanézett volna a kérdésnek, látná, hogy a hitelmoratóriumot egy-két héttel hamarabb követeltem, mint ahogy önökben ez felötlött. Nem mondott volna ilyen bődületes, nem is minősítem, hogy milyen dolgot [[Schanda Tamás János: Nem szavaztad meg…]] , hogyha elolvasta volna legalább alapfokon azt az anyagot, amiből fel lehet készülni egy ilyen válaszra ön ezt nem tette meg! A helyzet az, hogy önök adóparadicsomi állapotokat teremtettek multi cégek számára, a magyar munkavállalókat pedig 18 ezer kilakoltatással díjazták, valamint engedték a végrehajtói letiltásokat még a legdurvább járványhónapokban is érvényesíteni rajtuk. Épp itt lenne tehát az ideje, államtitkár úr, hogy a multik vazallusaiból végre a magyar munkavállalók érdekérvényesítését felvállaló, legalább egy kicsit, egy hangyabokányit nemzeti érzelmű valakikké váljanak. [[Az elnök a csengő megkocogtatásával jelzi az időkeret lejártát.]] Én nagyon sok sikert kívánok ezen az úton önöknek.
Köszönöm szépen. Képviselő úr a választ nem fogadta el. Ezért tájékoztatom önöket, hogy az elfogadott napirendünknek megfelelően a határozathozatalra a holnapi ülésnapunkon kerül sor. Tisztelt Országgyűlés! Hiszékeny Dezső, az MSZP képviselője, jegyző úr, interpellációt nyújtott be a külgazdasági és külügyminiszter úrhoz: „A képesség vagy az akarat hiányzik ahhoz, hogy az orosz metrógyártóval szembeni kötbérigény érvényesítéséhez szükséges keresetlevelet célba juttassák?” címmel. Az interpellációra a miniszterelnök úr megbízásából a téma szerint feladat- és hatáskörrel rendelkező Varga Judit igazságügyi miniszter asszony megbízta Völner Pál államtitkár urat a válaszadással. Öné a szó, jegyző úr, képviselő úr.
Köszönöm szépen, elnök úr. Tisztelt Államtitkár Úr! Szijjártó miniszter úr személyesen és aktívan alakította azokat a tárgyalásokat és a kormánydöntéseket, amelyek eredményeként a budapesti M3-as metróvonalra végül nem új szerelvények vásárlása, hanem a régi orosz metrókocsik felújítása mellett döntött az akkori fideszes városvezetés. A döntés következménye közismert: új, modern szerelvényekhez mérhető áron szereztek be felújítottnak beállított, valójában évtizedekkel ezelőtti technológiai színvonalon kivitelezett, új építésű metrókocsikat. Ráadásul még ezeket is késve és számos műszaki hibával szállították le. Miután a hibás teljesítés miatt folytatott tárgyalások zsákutcába jutottak, a BKV Zrt. pert indított az orosz gyártóval szemben a szerződés szerint járó kötbér érvényesítésére. A nemzetközi jogsegélyegyezmények alapján az Igazságügyi Minisztérium feladata, hogy az illetékes orosz minisztériumon keresztül kézbesítse a keresetlevelet az orosz cég részére. Ez az eljárás nyilvánvalóan a napi hivatali rutin része. Ennek ellenére az orosz minisztérium egyszerűen nem vette át a magyar partnere által megküldött iratot. Ezért az Igazságügyi Minisztérium augusztusban a Külügyminisztériumot kereste meg azért, hogy konzul útján továbbítsa a keresetlevelet az orosz igazságügyi minisztériumnak. A BKV Zrt. azóta sem kapott tájékoztatást a kézbesítés állásáról, pedig immár október közepe van. Önök különösen büszkék az Oroszországgal ápolt jó partneri viszonyra. Kérdés, hogy ilyen kiváló kapcsolatok közepette miként fordulhat elő, hogy még a hagyományos jogsegélyegyezmények érvényesítésére is képtelen a magyar kormányzati apparátus. Államtitkár Úr! A képesség vagy az akarat hiányzik ahhoz, hogy a BKV keresetlevelét célba juttassák?
Köszönöm szépen. Válaszadásra megadom a szót Völner Pál államtitkár úrnak.
Köszönöm a szót, elnök úr. Tisztelt Ház! Tisztelt Képviselő Úr! A Fővárosi Törvényszék az előtte a Budapesti Közlekedési Zrt. felperesnek a Metrowagonmash Rt. alperes ellen 37J40146/2019. számon folyó perében 2021. július 8-án kereste meg az Igazságügyi Minisztériumot, hogy az eljárás iratainak az alperes részére történő kézbesítése iránt intézkedjen. Az Igazságügyi Minisztérium a Magyarország és az Oroszországi Föderáció között hatályban lévő, 2005. évi XXXVI. törvénnyel kihirdetett, a polgári és kereskedelmi ügyekben keletkezett bírósági és bíróságon kívüli iratok külföldön történő kézbesítéséről szóló, Hágában, 1965. november 15. napján kelt egyezmény alapján a kézbesítendő iratokat a 2021. június 17-én kelt jogsegélykérelmével továbbította e hágai egyezmény orosz központi hatóságához, az orosz igazságügyi minisztériumhoz. A megküldés a gyakorlatnak megfelelően postai úton történt. A küldemény 2021. augusztus 24-én azzal a postai jelzéssel érkezett vissza az Igazságügyi Minisztériumhoz, hogy a címzett, az orosz igazságügyi minisztérium az iratot nem kereste. Erre tekintettel, annak érdekében, hogy a jogsegélykérelemnek és a kézbesítendő iratoknak az orosz igazságügyi minisztériumhoz történő eljuttatása biztosítva legyen, az Igazságügyi Minisztérium a 2021. augusztus 27-én kelt levelében azzal kereste meg a Külgazdasági és Külügyminisztériumot, hogy a hágai egyezmény 9. cikkének alkalmazásával intézkedjen a jogsegélykérelemnek és az iratoknak konzuli úton történő továbbításáról az orosz igazságügyi minisztérium felé. Ennek alapján moszkvai nagykövetségünk 2021. szeptember 24-én szóbeli jegyzék kíséretében átadta a jogsegélykérelmet és a kézbesítendő iratokat az orosz igazságügyi minisztériumnak. Ez utóbbi a nagykövetségünk 2021. október 8-án történt érdeklődésére azt a tájékoztatást adta, hogy a jogsegélykérelem a minisztériumban feldolgozás alatt áll, és annak az illetékes orosz bíróság részére történő továbbítása iránt rövidesen intézkedni fognak. Nagykövetségünk jelezte, hogy a későbbiekben is érdeklődni fog az orosz igazságügyi tárcánál a jogsegélykérelem teljesítésének aktuális állásáról. A jogsegélykérelem intézésének folyamatáról az Igazságügyi Minisztérium is rendszeresen tájékoztatja az eljáró Fővárosi Törvényszéket. Lényeges, hogy az iratok kézbesítése iránt az orosz bíróság jár el, az orosz félnek az iratok kézbesítésére irányadó jogszabályai alapján. Az orosz bíróság eljárását nem áll módunkban befolyásolni, a hágai egyezményben foglalt lehetőségeket pedig kimerítettük. Köszönöm a figyelmet. [[Taps a kormánypártok padsoraiból.]]
Köszönöm szépen, államtitkár úr. Megkérdezem Hiszékeny Dezső képviselő urat, jegyző urat, elfogadjae az államtitkári választ.
Államtitkár Úr! Azt kérdeztem, hogy a képesség vagy az akarat hiányzike ahhoz, hogy ebben az ügyben el tudjanak járni. Az én megítélésem szerint nyilvánvalóvá vált a válasza alapján, hogy a képesség is és az akarat is hiányzik. Azt nagyon jól érzékelhettük, hogy akkor, amikor ennek a szerződésnek a megkötéséről volt szó, akkor a külügyminiszter úr akár személyesen is eljárt ebben az ügyben, orosz kollégáját megkeresve. Itt nyilvánvalóan arról van szó, hogy a magyar érdekeket kellene képviselni önöknek. Én azt érzékelem, hogy ennek az érdeknek a képviseléséhez önök nem kellő erővel, nem kellő hatékonysággal léptek fel az elmúlt időszakban. Ez azért nem jó, mert azt gondolom, hogy könnyen ráéghet önökre az, hogy egy nemzetközi konfliktusban önök nem a magyar érdeket képviselik. Én azt gondolom, hogy személyesen kellene eljárni külügyminiszter úrnak ebben a kérdésben, hogy a magyar érdekek érvényesülhessenek. Válaszát sajnos nem tudom elfogadni.
Köszönöm szépen. Tisztelt Országgyűlés! Tájékoztatom önöket, hogy az elfogadott napirendünknek megfelelően a határozathozatalra a holnapi ülésnapon kerül sor. Tisztelt Országgyűlés! Bősz Anett képviselő asszony, a DK képviselője, interpellációt nyújtott be a belügyminiszter úrhoz: „Mikor kapják vissza az érdiek a csatornapénzt?” címmel. Bősz Anett képviselő asszonyt illeti a szó. [[15.00]]
Köszönöm a szót, elnök úr. Tisztelt Képviselőtársaim! Tisztelt Államtitkár Úr! Az érdi csatornatársulat 2008-ban alakult meg Érd és térsége teljes körű csatornázására. A 34 milliárdos költségvetésű projekt uniós támogatással valósult meg. A támogatási szerződést még a Bajnai-kormány idején írták alá, a beruházás azonban már a Fidesz-kormány alatt fejeződött be. Az önrész biztosítására a két évvel ezelőtt megbukott T. Mészáros András fideszes polgármester vezette önkormányzat 250 ezer forintot szedett be a programban részt vevő 17 ezer érdi háztartás mindegyikétől. A program lezárultával ez az összeg szinte teljes egészében visszajárt volna, ám az érdi családok hiába vártak a befizetett összegekre. Az előző városvezetés ugyanis a beruházás vége felé úgy döntött, hogy bár az utófinanszírozás formájában folyósított támogatás beérkezésével megtehetné, nem adja vissza a 250 ezres érdekeltségi hozzájárulások 91 százalékát, helyette a megmaradt több mint 6 milliárd forint nagy részét útépítésre költötte. Ennek az úgynevezett B-programnak az indokoltságához ugyan kétség nem fér, hiszen nem ismerek másik megyei jogú várost, ahol az utak háromnegyede burkolatlan lenne, ám a lakosság megkérdezése nélkül valósították meg ezt az úgynevezett B-tervet. Utóbb ráadásul okafogyottá is vált ez, hiszen a 2018-as választás előtt két héttel Kósa Lajos miniszter és az újraválasztásáért kampányoló országgyűlési képviselője, Aradszki András képviselőtársunk öt éven belül szilárd útburkolatot ígért Érd és térsége minden közútjára, igaz persze, hogy ebből azóta nem lett semmi. Hasonló helyzet állt elő a Heves megyei Karácsondon is, azzal a különbséggel, hogy ott néhány bátor civil pert indított a csatornatársulat ellen, amit jogerősen meg is nyert, és visszakapta a hozzájárulását. A bíróság az ítéletében megállapította, hogy a vízgazdálkodásról szóló törvény rendelkezéseivel ellentétes, tehát jogsértő volt útépítésre költeni a lakosságtól beszedett pénzt, azt a társulat csak és kizárólag csatornázásra fordíthatta volna. Két éve a civilek Érden, Diósdon és Tárnokon is feljelentést tettek a szabálytalan felhasználások miatt, a nyomozások azóta is zajlanak kihallgatásokkal. (Az elnöki széket Jakab István, az Országgyűlés alelnöke foglalja el.) Az utóbb lefolytatott ellenőrzés ezenkívül szabálytalanságot tárt fel a projekt közbeszerzési eljárásával kapcsolatosan is. A fideszes önkormányzat eltitkolta ugyan, de emiatt másfél milliárd forintot fizettek ki. A tényt egy alapos munkát végző újságíró tárta föl. S kiderült az is, hogy az érdi csatornatársulat mellett létrehozott csatornatársulás vett részt a B-program közvetlen finanszírozásában, ezzel próbálták tehát jogilag ezt a simlisséget tisztára mosni. Tisztelt Államtitkár Úr! Kérdezem önt, ki fogja mindezek után kártalanítani a 17 ezer érdi és több ezer diósdi, tárnoki családot, akik joggal tartanak igényt az általuk befizetett 250 ezer forint minimum 90 százalékára. Várom megtisztelő válaszát.
Köszönöm, képviselő asszony. Köszöntöm képviselőtársaimat. Tisztelt Országgyűlés! Az interpellációra Kontrát Károly államtitkár úr válaszol. Parancsoljon!
Köszönöm a szót, elnök úr. Tisztelt Országgyűlés! Tisztelt Képviselő Asszony! Magyarország Alaptörvénye értelmében a helyi közügyek intézése és a közhatalom gyakorlása érdekében önkormányzatok működnek, amelyek szabadon döntenek arról, hogyan ellenőrzik egy beruházás végrehajtását, és milyen intézkedéseket tesznek. Azt is tudja, gondolom én, hogy a Belügyminisztérium törvényi felhatalmazás hiányában nem jogosult a helyi önkormányzatok saját döntéseik alapján megvalósított beruházásainak ellenőrzésére. Nem rendelkezik továbbá a víziközmű-társulat törvényességi felügyeletére vonatkozó hatáskörrel sem. A visszafizetésre az elszámolási eljárás lezárását követően az önkormányzat köteles. Felmerül a kérdés, hogy vajon milyen politikai szándékból hozta a témát tisztelt képviselő asszony az Országgyűlés plenáris ülésére. Tudomásom szerint az érdi csatornaprogram 2008 és 2017 között zajlott. Az uniós programrész 2008 és 2014 között folyt, 2015-17 között pedig az eredeti programban nem megvalósítható, kapcsolódó beruházások valósultak meg a hírek szerint. Ez utóbbiak az uniós pályázatban el nem számolható, saját forrásból megvalósuló programrészek voltak, amelyek nélkülözhetetlenek voltak a rendszer működéséhez és az érdi ingatlanok szennyvízelvezetésének ellátásához. Az uniós és az állami támogatás teljes egészében nem fedezte a program költségeit, ezért volt szükség a hírek szerint önrészre is. A program lezárásakor az Érdi Csatornamű Társulat elszámolást készített, és 2018. május 10-én elindította az elszámolást, a fel nem használt összegeket visszaosztotta a társulat tagjainak. A vitatott összegeket az önkormányzat helyi utak javítására, építésére fordította. A képviselő asszony férje a kérdéses időszakban alpolgármestere és önkormányzati képviselője volt Érdnek, ma pedig polgármestere, és az inkriminált időszakban nem kifogásolta a csatornaberuházás döntéseit. Ezért javaslom, hogy kérdéseivel, amelyeket itt most nekem címzett, forduljon Érd jelenlegi polgármesteréhez, aki a 2019-es önkormányzati kampányban a csatornapénz visszafizetését ígérte a város lakóinak. Egyebekben tájékoztatom, hogy a hatályos jogszabályok értelmében ha a csatornatársulás tagjai pénzt követelnek vissza, akkor azért a pénzfelhasználó önkormányzathoz kell fordulniuk, a követeléseiket pedig polgári peres úton is érvényesíthetik. Kérem tisztelt képviselő asszonyt, mivel minden kérdésére válaszoltam, hogy fogadja el a válaszomat. Köszönöm szépen. [[Taps a kormánypártok soraiban.]]
Megköszönöm államtitkár úr válaszát. Megkérdezem képviselő asszonyt, hogy elfogadjae az államtitkári választ. Öné a szó.
Köszönöm a szót, elnök úr. Államtitkár úr, köszönöm a kimerítő válaszát, amit azért nem tudok elfogadni, mert a Belügyminisztérium jelen pillanatban az önkormányzatokért és a vízügyért is felelős. Én említettem önnek azt, hogy a vízgazdálkodásról szóló törvény megsértését már kimondta egy másik hasonlatos per, jelen pillanatban pedig nyomozás zajlik. Tehát amit ön fölvetett a válaszában, hogy polgári peres eljárásban igazságot szolgáltathatnak, én azt gondolom, hogy fognak is igazságot szolgáltatni a bíróságok. Ez azonban nem elég. Azt gondolom, hogy azért nem először és nem utoljára kerül ide a parlament elé az a kérdéskör, hogy a csatornapénz visszajáre, mert egyébként az EU-s pénzek felhasználásával kapcsolatosan is szabálytalanságokat állapítottak meg a fideszes városvezetés pénzügyeivel kapcsolatosan. Erre a kérdésemre például nem válaszolt. Azt gondolom, hogy ezért teljes egészében az előző fideszes városvezetést terheli a felelősség, ahol két fideszes alpolgármester volt, Simó Károly és Bács István. Az egyik ellen személy szerint is nyomozás zajlik. Sajnos nem tudom elfogadni a válaszát. Köszönöm. [[Szórványos taps az ellenzéki oldalról.]]
Köszönöm. Tisztelt Országgyűlés! Képviselő asszony az államtitkári választ nem fogadta el. Tájékoztatom önöket, hogy elfogadott napirendünknek megfelelően a határozathozatalra a holnapi ülésnapunkon kerül sor. Tisztelt Országgyűlés! Demeter Márta, az LMP képviselője, interpellációt nyújtott be a belügyminiszterhez: „Mikor emelik végre 60 ezer forintra a rendvédelemben dolgozók bérét?” címmel. Demeter Márta képviselő asszonyt illeti a szó.
Köszönöm a szót. Tisztelt Elnök Úr! Tisztelt Képviselőtársaim! Tisztelt Államtitkár Úr! A jövő évi költségvetéshez is most már sokadszor benyújtottam, mint ahogy ezt minden évben megteszem, azt a javaslatomat, mely szerint egységesen 60 ezer forintra kell emelni az illetményalapot a rendvédelemben, a honvédelemben és a közszolgálatban dolgozók számára. Egy olyan problémáról beszélünk, amivel önök is pontosan tisztában vannak, mégsem foglalkoznak ezzel, ami rendkívül súlyos felelőtlenség. Azért is fontos egységesen emelni az illetményalapot, mert nem az a cél, hogy egyik állomány a másiktól, egyik szervezet a másiktól elszipkázza az állományt, hanem hogy minden biztonsági szervezetnél Magyarországon stabil, jól képzett, kiszámítható életpályával rendelkező állomány tudjon dolgozni az emberek biztonságáért. Itt több tízezer ember megélhetéséről és jövőjéről van szó, nélkülük nem lehet jól működő Magyarországot építeni. Egyelőre nagyon úgy tűnik nekem, önöknek sokkal fontosabb az, hogy fideszes magánalapítványokba szervezzék ki az emberek több száz milliárd forintját, hogy mindenféle NER-cégeket tömjenek ki közpénzzel. Úgy tűnik, az első száz problémában sincs benne önök szerint az, hogy újabb leszerelési hullám várható. Ha ez így folytatódik, olyan szinten feltöltetlen például a rendőrség állománya, hogy lényegében nem lesz rendőr az utcán, aki biztosítsa az emberek biztonságát, nem lesz tűzoltó, aki eloltsa a tüzet, és nem lesz olyan büntetés-végrehajtásban dolgozó, aki ellenőrizze a rabokat a börtönökben. Tehát rendkívül súlyos és égető a helyzet, s ezzel egyébként önök is tisztában vannak, mégsem jó eszközhöz nyúlnak, hogy megoldják ezt a problémát. Továbbra is az illetményalap emelése az egyetlen kiszámítható megoldás az állomány számára. Jelenleg egy frissen felszerelt rendőr átlagkeresete a garantált bérminimum környékén van, 146 ezer forintot kap egy állományba frissen felszerelt rendőr. Hát hogy van ez, államtitkár úr? Hogyan várható el ezektől az emberektől, hogy naphosszat kint legyenek az utcán, és garantálják az emberek biztonságát? Egyébként összetehetik a két kezüket, hogy vannak olyan elhivatott emberek, akik a mai napig űzik ezt a hivatást, űzik ezt a szakmát a rendkívül nehéz körülmények ellenére, annak ellenére, hogy önök nem biztosítanak kiszámíthatóságot számukra, viszont rendkívül nagy igénybevétel mellett csinálják ezt. [[15.10]] Tehát ez a helyzet nem tartható, egy félig feltöltött állománnyal rendkívüli kockázatnak van kitéve az ott dolgozó, egészségügyi problémákat is okozhat ez a jövőben, egyre több ember elhagyja az állományt. És hogyha egyébként az a fajta propaganda, amit önök folytatnak, hogy mennyire sikeres a kormánynak a tevékenysége ezen a területen is, igaz lenne, akkor az állománynak nem mindössze 2 százaléka mondaná azt, hogy elégedettek a munkakörülményeikkel. Hogyha tehát nem lépnek sürgősen, akkor újabb leszerelési hullám várható. Én újra benyújtottam a törvényjavaslatot, mely szerint a rendvédelemben, a honvédelemben és a közszolgálatban dolgozók [[Az elnök csenget.]] illetményét, az illetményalapot 60 ezer forintra kell emelni. Kérdezem, hogy támogatjáke ezt a javaslatot. Köszönöm, elnök úr.
Tisztelt Országgyűlés! Az interpellációra Kontrát Károly államtitkár úr, miniszterhelyettes válaszol. Öné a szó.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Asszony! Hát, furcsa érzés hallgatni az ön aggályait és próféciáit a leszerelő állományról, az alulfizetettségről meg a rossz fizetésekről. Nekem az jut eszembe, vajon amikor kormányon volt a baloldal, 2002 és ’10 között vajon miért nem tettek többet azért, hogy az állományt megbecsüljék, sőt nemcsak hogy nem tettek, hanem akkor, abban az időszakban 42 506 hivatásos hagyta el korai nyugdíjjal a szervezetet, a hivatásos állományt ebben a honvédség is benne van , és ebből 24 227 fő volt a belügyi hivatásos állományú nyugdíjas, korai nyugdíjas. Tisztelt Képviselő Asszony! Ezzel szemben Magyarországon ma, azt mondhatjuk, hogy rend van és közbiztonság van, Magyarország ma Európa egyik legbiztonságosabb országa, és ezért ezúton is köszönetet mondok a hivatásos állomány minden tagjának a sokszor embert próbáló szolgálatukért. A kormány számára kiemelt cél, hogy ezt a tiszteletet anyagiakban is kifejezze, ehhez évről évre biztosítjuk a költségvetésben, amelyeket önök rendszeresen nem szavaznak meg, a szükséges forrásokat. Nézzük, hogy mit is tettünk a hivatásos állomány számára az elmúlt években! 2010 óta duplájára nőtt a bérekre fordítható összeg mértéke. 2015-ben elindítottuk a rendvédelmi életpályaprogramot, a hivatásos állomány átlagosan 50 százalékos illetményfejlesztésben részesült. 2016 óta folyamatosan emelkedik a rendvédelemben dolgozók jövedelme. 2016-ban bevezettük a teljesítményjuttatást, ehhez a kormány évente 12 milliárd forintos többletforrást biztosít a hivatásosok számára. 2017-ben sor került a lakhatási támogatások kibővítésére, ennek összege jelenleg is évi 2,8 milliárd forint. 2017. január 1-jével bevezettük a rendvédelmi egészségkárosodási ellátás rendszerét, ennek az a lényege, hogy a szolgálati törvény hatálya alá tartozó hivatásosok az öregségi nyugdíjkorhatár betöltése előtt öt évvel rendszeres illetményben részesülnek, tehát akik nem tudják ellátni a feladatot, azok az öregségi nyugdíj előtt öt évvel ezt a szolgáltatást igénybe veszik. 2019 decemberében pedig a hivatásos állományúak egyösszegű bruttó 500 ezer forintos jutalomban részesültek, ezzel az év elejéhez képest 10 százalékos emelés valósulhatott meg abban az évben. 2020. január 1-jétől 10 százalékos jövedelemkiegészítő juttatást biztosítunk alanyi jogon, amelyet a hivatásos állomány megkap, és az októberi illetménynyel együtt kerül számfejtésre részükre a teljesítményjuttatás második része 2021-ről beszélek , amelyre 7,2 milliárd forint áll rendelkezésre. A miniszterelnök úr bejelentése szerint, amennyiben a gazdaság növekedése az idén meghaladja az 5,5 százalékot, a kormány a jövő év elején biztosítja a hivatásos állományúak számára háromévente adható hathavi rendvédelmi szolgálati juttatást, az úgynevezett fegyverpénzt. Akik a pandémia elleni védekezésben közvetlenül részt vettek, 10 munkanap pótszabadságra jogosultak. Tisztelt Képviselő Asszony! Ahogy ön is látja, a kormány elkötelezett a rendvédelmi állomány megbecsülése mellett, ezért folyamatosan intézkedéseket tesz, és nem véletlen, hogy lényegesen több a rendőrség kötelékébe jelentkezők száma, mint korábban volt. És ezzel szemben pedig áll az a tény, amit elmondtam, hogy az önök kormányzása idején nemcsak elhagyták a pályát, hanem nem is volt lényegi illetményemelés. Még egy tényezőre, egy konkrét tényre hadd hívjam fel a figyelmet! A rendőreink megvédik a déli határainkat, megvédik Magyarország határait, és ezzel együtt, ezzel egyidejűleg a belbiztonságban is kiváló eredményeket érünk el, évről évre csökken az ismertté vált bűncselekmények száma ezért is köszönetet mondok a hivatásos állományúaknak. Bízom abban, hogy ez a tendencia folytatódik, és a jövőt illetően meg tudjuk, még jobban meg tudjuk becsülni a hivatásos állományúak szolgálatát. Köszönöm szépen. Bízunk abban, hogy el tudja fogadni [[Az elnök csenget.]] a válaszomat. Köszönöm. [[Taps a kormánypártok soraiban.]]
Köszönöm a miniszterhelyettes úr válaszát. Tisztelt Országgyűlés! Megkérdezem a képviselő asszonyt, elfogadjae a választ.
Tisztelt Államtitkár Úr! Nem tudom elfogadni a válaszát, hiszen nem válaszolt a kérdésemre: támogatjáke a javaslatomat, hogy 60 ezer forint legyen egységesen az illetményalap a rendvédelemben dolgozók számára is? Egyébként látom, a propagandát, azt sikerült elmondania. Az állománynak nem tud hazudni, ők pontosan érzik a bőrükön, hogy azok az összegek, amelyeket ön mondott, azok hogyan valósultak meg ténylegesen, és az köszönőviszonyban nincs azzal, amit ön mondott. Arra pedig külön felhívnám a figyelmét, hogy utoljára 2008-ban történt meg az illetményalap emelése 38 650 forintra, azóta is ennyi, tehát az önök 12 éves kormányzása alatt nem sikerült egyetlen forinttal sem emelni ezt. A fegyverpénzt pedig hiába emlegeti, az állomány egyébként jószerével akár megvárja a fegyverpénzt, és legfeljebb csak elodázzák ezt a fajta leszerelési hullámot. És csak felhívnám a figyelmét, hogy 2019. de-cember 27e óta ígérgetik, és a mai napig ebből semmi nem valósult meg. Egyértelmű, hogy csak egy kormányváltás jelenthet megoldást [[Az elnök csenget.]] az állomány számára, így lehet illetményt fejleszteni és kiszámítható életutat adni számukra.
Köszönöm. Tisztelt Országgyűlés! Tájékoztatom önöket, hogy az elfogadott napirendünknek megfelelően a határozathozatalra a holnapi ülésnapunkon kerül sor. Tisztelt Országgyűlés! Kocsis-Cake Olivio, a Párbeszéd képviselője, interpellációt nyújtott be a külgazdasági és külügyminiszterhez: „Inkább az orosz érdek, mint a közlekedésbiztonság?” címmel. Az interpelláció megválaszolásával a miniszterelnök úr a téma szerint feladat- és hatáskörrel rendelkező Varga Judit igazságügyi miniszter asszonyt bízta meg. Az interpellációra a miniszter asszony felkérésére Völner Pál államtitkár úr, miniszterhelyettes válaszol. Öné a szó, képviselő úr.
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Hiszékeny képviselő úrnak adott válaszából kiderül, hogy elég kényelmesen, komótosan jártak el az adófizetőket egyébként nagyon súlyosan károsító ügyben, mert amikor arról volt szó, hogy ezeket az orosz metrókocsikat meg kell venni, akkor volt utazgatás, volt lobbizgatás, volt minden, amikor ez a fideszes metróbeszerzés kellett, akkor oda tudtak menni az oroszokhoz. És miért mondom, hogy fideszes metróbeszerzés? Azért mondom, mert ezt még Tarlós István sem akarta, ezt a beszerzést, ő is új kocsikat, új metrószerelvényeket akart beszerezni, de a Fidesz ragaszkodott ezekhez az orosz kocsikhoz annak érdekében, hogy fejlessze itt az orosz szálat. És hát ugye, itt felmerül a kérdés, hogy van ez a katonai luxusgép, amit önök annyiszor használnak, van, amikor Provence-ba mennek, van, amikor Rómába viszik konferenciára a miniszterelnök urat és családját [[Dr. Völner Pál egy iratot mutat az elnöknek: Ez nincs benne!]] , van, amikor körbeutazza vele a külügyminiszter úr az egész világot. Hát, ebbe a luxusgépbe, én nem tudom, hogy miért nem tudott beleülni Szijjártó külügyminiszter úr, amikor először visszajött az orosz igazságügyi minisztertől ez a posta, és cselekedni. Hirtelen ez a luxusgép nem tudott elindulni, úgy néz ki, amikor az adófizetők pénzéről van szó…
Képviselő úr…
…amikor 8 milliárd forint pénzéről van szó…
…szíveskedjen a tárgyra…
…amikor a budapestiekről van szó…
…térni!
… akkor hirtelen ez a luxusgép nem tudott elindulni, pedig már [[Az elnök kikapcsolja a szónok mikrofonját.]] 2017-ben is probléma volt…
Képviselő úr, mielőtt beszámítom az idejét, figyelmeztetem önt, szíveskedjen az interpelláció tárgyára térni. Köszönöm.
Tehát már 2017-ben is probléma volt ezekkel a metrókocsikkal, 11 alkalommal csúszott a szállítói szerződés, az akkori BKV-vezérigazgató figyelmeztette is az orosz felet, hogy a szállítás, a leszállított szerelvények állapota radikálisan javuljon, mert sok selejtet hoztak, sőt a BKV akkori vezérigazgatója elmondta, hogy a BKV élni fog a kötbérigényével, és érvényesíteni fogja. Tehát ez nem egy új probléma, amit hirtelen talált ott az asztalon a kormányzat. Az új városvezetés is felállított egy vizsgálóbizottságot, amely 18 sorozathibát tárt fel a szerelvényekben, alkalmatlan anyagok használata, elavult felfüggesztési rendszer. [[Dr. Völner Pál felemel egy iratot: Nincs benne!]] Lebegtetheti a lapot, államtitkár úr. Az adófizetők pénzét lebegtesse, azt lebegtessék Oroszországba, és azt kérjék ki maguknak, hogy mért vágták át önöket ezekkel a metrókocsikkal! [[15.20]] Tehát az a kérdés, államtitkár úr, tisztelettel, hogy milyen lépéseket tesz a kormány, tekintettel arra, hogy önök ilyen jó viszonyt ápolnak Putyinnal és Oroszországgal, annak érdekében, hogy az adófizetők visszakapják ezt a nyolcmilliárd forintot. Hogyan tervezik rábírni az orosz felet, hogy ezt a kártérítést teljesítsék? Erre legyen olyan kedves válaszolni! Köszönöm szépen.
Köszönöm. Tisztelt Képviselő úr! Mielőtt megadom a szót a miniszterhelyettes úrnak, tájékoztatom, hogy az interpelláció kötött felszólalási forma, és az abban megadott tárgytól eltérni nem lehet. Ezt, kérem, illik tudomásul venni, és ezt a válasznál is szíveskedjen figyelembe venni. Köszönöm. Miniszterhelyettes úr, öné a szó.
Köszönöm a szót, elnök úr. Tisztelt Ház! Tisztelt Képviselő Úr! Valóban, három év alatt talán meg lehetne jegyezni az interpellációnak a formai követelményeit, hogy gyakorlatilag azokra a kérdésekre vagyok köteles válaszolni, amit írásban beadott, tehát minden más egyebet, amit előad, más műfajban kellene előadni, mert nem várható rá válasz. Ami a lényege az egész történetnek, ha figyelt volna Hiszékeny képviselő úr interpellációjánál, akkor megjegyezhette volna, hogy a keresetet a BKV tudja érvényesíteni, és ők be is adták a keresetlevelet. Amint akkor említettem, 2021. június 8-án, tehát négy hónappal ezelőtt kereste meg az Igazságügyi Minisztériumot a Fővárosi Törvényszék, és ezt követően mi nyolc nappal később, június 17-én a hágai egyezmény alapján továbbítottuk az orosz igazságügyi minisztériumnak a keresetlevelet. Tehát itt időhúzásról meg egyebekről beszélni ennek tükrében egy kicsit erős állítás. Augusztus 24-én, tehát két hónappal később érkezett vissza postai jelzéssel a küldemény, hogy nem keresték ezt az iratot tehát megint mondom, augusztus 24-én , és ezt követően mi augusztus 27-én, három nappal később fordultunk a Külgazdasági és Külügyminisztériumhoz, hogy konzuli kézbesítés segítségével juttassa el ezt a küldeményt az orosz igazságügyi minisztériumnak. Ez szeptember 24-én meg is történt, szóbeli jegyzék kíséretében átadásra került. Lehet, hogy fel kellett volna írni a dátumokat, hogy azért látszódjék az, hogy gyakorlatilag a hivatali határidőkön belül történt minden, amit meg lehetett tenni. Október 8-án kapta a nagykövetség azt a tájékoztatást, hogy a küldemény feldolgozás alatt áll, és annak az orosz bíróság részére történő továbbításáról intézkedni fognak. Azt is elmondtam, ugyancsak abban az interpellációra adott válaszban, hogy a nagykövetség a későbbiekben is érdeklődni fog az igazságügyi tárcánál, és sürgeti ennek az ügynek az intézését. Tehát egy szigorúan technikai ügyben, egyszerűen az előző kérdésnél sem értettem és most sem értem, hogy kapnak egy korrekt választ, és megelőlegezik azt, hogy ez elfogadhatatlan számukra, és nem értik a késlekedést, holott a dátumokból egyértelműen levezethető, ma október 18-a van, és október 8-ai az utolsó információ, amiről tájékoztatást adtam. Tehát egyszer vegyenek erőt magukon, és ezért kérem, hogy fogadják el a tájékoztatást. Köszönöm. [[Taps a kormánypárti padsorokban.]]
Köszönöm szépen a miniszterhelyettes úr válaszát. Megkérdezem a képviselő urat, elfogadjae a választ. Öné a szó.
Köszönöm a szót. Azt azért elég nehéz lenyelni, hogy formai követelményekre hivatkozik az államtitkár úr itt az interpelláció kapcsán, amikor három éve egyetlenegy interpellációnkra nem kaptunk érdemi választ. Tehát azért, ha formai követelményekről beszélünk, akkor maguknak van mit szégyellniük! Visszatérve a kérdésre: az volt a kérdés, hogy hogyan tervezik rábírni az orosz felet, hogy ezt a nyolcmilliárd forintot visszakapjuk. A válaszból kiderül, hogy önök hónapokat levelezgettek, hónapokat járták nyilván a jogi utat, ami egyébként a kötelességük, de amikor Szijjártó Péter ezek szerint legutóbb kint járt Moszkvában, akkor valahogy nem jött szóba ez a nyolcmilliárd forint, ami az adófizetőknek fontos. Az éppen nem volt fontos. De az orosz hitel, amiből önök finanszírozzák a saját maguk hatalmon maradását, az fontos volt, arról tárgyalt Szijjártó úr az oroszokkal. Államtitkár Úr! Ezt a választ sem azok nem tudják elfogadni, akik a metrókocsin utaznak, ami rohad és szétesik [[Az elnök megkocogtatja a csengőt.]] sem az összes magyar állampolgár, aki az adóját befizette erre [[Az elnök ismét csenget.]] azok sem tudják elfogadni, úgyhogy én sem fogadom el.
Tisztelt Országgyűlés! A képviselő úr nem fogadta el a miniszterhelyettesi választ. Tájékoztatom önöket, hogy az elfogadott napirendünknek megfelelően határozathozatalra a holnapi ülésnapunkon kerül sor. Tisztelt Országgyűlés! Böröcz László, a Fidesz képviselője, interpellációt nyújtott be az innovációért és technológiáért felelős miniszterhez: „Hogyan védi meg a magyar kormány a rezsicsökkentés eredményeit?” címmel. Öné a szó, képviselő úr.
Köszönöm a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! A kormány nemcsak beszél a klíma és a természet védelméről, hanem tesz is érte, ezt mutatja a klíma- és természetvédelmi akcióterv elfogadása és annak végrehajtása is, hiszen a célunk az, hogy Magyarország 2050-ig elérje a teljes klímasemlegességet. Mindez azonban csak úgy lehetséges, hogyha a kormány ebben is a magyar emberek érdekeit képviseli. [[Tordai Bence: Ideje lenne!]] Minden országnak az általa okozott kár mértékének figyelembevétele mellett kell kivennie a részét a közös erőfeszítésekből. A klímaváltozás árát ne a magyar emberek fizessék meg, hanem a legnagyobb szennyező vállalkozások és országok, a legnagyobb klímarongálók. Az elmúlt hónapokban az energiaárak történelmi csúcsokat értek el az EU-ban, a földgáz és az áram világpiaci ára pedig a többszörösére nőtt. Mindez a rezsidíjak jelentős mértékű emelkedéséhez vezetett számos uniós tagállamban, mivel az energiaszolgáltatók rögtön a lakosságra hárították ezeket a terheket. A magyar kormány azonban megvédi a magyar embereket, mert ez a kormány a rezsicsökkentés kormánya. Európában ma is a magyar lakosság fizeti a legolcsóbb gázárat és a második legolcsóbb áramárat, ellentétben a 2010 előtti Gyurcsány-időszakkal, amikor a gázárakat a háromszorosára emelték, az áramét pedig a duplájára. A magyar kormány ezzel szemben 2013-ban és ’14-ben 25 százalékkal csökkentette a gáz, az áram, illetve a távhő árát. A rezsicsökkentést azonban nem volt elég egyszer meglépni, az alacsony árakat azóta is védeni kell, többek között most egy brüsszeli próbálkozástól. Brüsszel úgynevezett zöldmegállapodása a klímaváltozásra hivatkozva ugyanis olyan új adókat akar ránk kényszeríteni, ami a magyar családok rezsijét durván megemelné. Számunkra mindez elfogadhatatlan, és nem engedhetjük meg, hogy a magyar emberekre hárítsák a brüsszeli klímavédelmi javaslatok és az energiapiacok megnövekedett árát. Ha ezek a brüsszeli tervek keresztülmennének, akkor emelkedni fog az áram ára, a fűtés költsége és a távfűtés díja, és drágulnak az üzemanyagok, tehát emelkedni fog a rezsi. Sőt, mi több, ennek hatására még jobban drágulni fognak az építkezések, és a magyar gazdák terhei is nőni fognak. Ezek a tervek szétrombolják a rezsicsökkentés eddig elért eredményeit, ezért Magyarország számára ezek elfogadhatatlanok. Magam és a Fidesz-KDNP képviselőcsoportja nevében kijelenthetem, hogy azon fogunk dolgozni, hogy ez ne történhessen meg. Tisztelettel kérdezem az államtitkár urat, hogyan védi meg a magyar kormány a rezsicsökkentés eredményeit. Köszönöm. [[Taps a kormánypárti padsorokban.]]
Köszönöm szépen, képviselő úr. Tisztelt Országgyűlés! Az interpellációra Schanda Tamás János államtitkár úr, miniszterhelyettes válaszol. Öné a szó.
Nagyon szépen köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Ne legyenek kétségeink: hogyha a baloldalon vagy Brüsszelen múlna, akkor újra egekbe szöknének a magyar rezsiárak. Ugyanis Európában éppen ez történik, meredeken emelkednek az energiaárak, a szolgáltatók pedig, az európai szolgáltatók a családokra terhelik a magasabb árakat; mondhatjuk, hogy Európában rezsiválság alakult ki. Más országokban a földgáz és az áram lakossági ára követi a piaci árváltozásokat, és ezek legalább másfél-kétszeresére emelkedtek az elmúlt időszakban. Brüsszel ugyanis nem vállalja a felelősséget a kudarcba fulladt energiapolitikájáért, valójában nem tesz semmit a magasba törő energiaárak ellen, de nem vállalja a felelősséget azért sem, mert a brüsszeli javaslat szerint, amelyik a klímavédelmi csomagról szól, annak bizony energiaárakat felhajtó hatásai is vannak. Magukra hagyja a tagállamokat azzal, hogy a javaslatainak a nagy része, amiket pedig mégis letesz az asztalra, azok a nemzeti kormányoknak a hatáskörébe tartoznak, és amelyeknek a végrehajtására semmifajta európai uniós közös forrást nem tesz lehetővé. Donáth Anna, csak hogy őt is idehozzuk, a Gyurcsány Ferenc által vezetett baloldal egyik európai parlamenti képviselője azt mondta, be is vallotta, hogy vége van az olcsó energiának, és hogy a zöld átállás nem lesz fájdalommentes. [[15.30]] Ezt üzenik Brüsszelből a baloldali európai parlamenti képviselők a magyar embereknek. Egyértelmű ebből a mondatból is, de az összes többi más mondatukból is egyértelmű, hogy ha újra Gyurcsányék kerülnének hatalomra Magyarországon, akkor újra többszörösére emelnék az energiaárakat, többszörösére emelnék a magyar családok által fizetett rezsiköltségeket. Ugyanis a Gyurcsány-koalíció javaslatai ténylegesen az energiaárak növeléséről szólnak, amikor azt követelik, hogy a kormány vezesse be a piaci árakat a gáz- és a villanyszolgáltatás esetében. Gyurcsányné pedig szintén Brüsszelben kíván jó pontokat szerezni, amikor az úgynevezett zöldmegállapodás jegyében a rezsiemelés mellett még azt is elfogadná, hogy a klímaváltozásra hivatkozva új adókat is kivessenek a magyar családokra. „Lassan mondom, hogy mindenki megértse, nem lesz gázáremelés.”, vagy „Nem kell félni, nem fog fájni.” emlékszünk még, ugye, ezekre a mondatokra, ezekre a baloldali mondatokra? És lett gázáremelés, és lett áramáremelés, és bizony egyébként fájt a magyar embereknek, mert a baloldal a magyar emberek helyett inkább a nemzetközi szolgáltatóknak kedvezett. 2002-2010 között a baloldali kormányok összesen 15 alkalommal emelték a rezsiárat, és minden döntésük a szolgáltatóknak kedvezett. Mi azonban, a nemzeti polgári kormány, továbbra is megvédjük a rezsicsökkentés eredményeit, hiszen azt gondoljuk, hogy úgy lehet sikeres energiapolitikát folytatni, hogy ha nem a lakosságra terheljük a folyton változó energiaárak költségét. Ez a kormány a rezsicsökkentés kormánya, és kiállunk amellett, hogy a klímacélok elérése érdekében szükséges pénzügyi terheket a klímarombolóknak kell viselniük, és nem pedig a magyar embereknek. Köszönöm megtisztelő figyelmét. [[Taps a kormánypárti padsorokból.]]
Köszönöm miniszterhelyettes úr válaszát. Tisztelt Országgyűlés! Megkérdezem képviselő urat, elfogadjae az interpellációra adott választ.
Köszönöm szépen, elnök úr. Tisztelt Államtitkár Úr! Természetesen elfogadom a választ. Azzal kiegészíteném, hogy valóban az az egyik legnagyobb probléma, hogy ha az elmúlt években a baloldal által javasolt irányt választotta volna a kormány a rezsicsökkentés helyett, akkor ma a világpiaci árakhoz kötöttük volna az áram, a gáz és a távhő árát, ami azt jelentette volna, hogy a magyar családoknak ma a rezsijük a többszörösére emelkedett volna. Az Európai Uniónak a tervével pedig alapvetően az a probléma, hogy ez egy összetett, bonyolult mechanizmus, amelyen keresztül a vállalatokra akarják terhelni ezeket a terheket, amelyeket nyilván a vállalatok az eddigieknek megfelelően tovább terhelnének a családokra. Ennek, ugye, létezik egy bizonyos számítása, amely szerint éves szinten ez 400 ezer forinttal növelné a családok rezsiárát Én azt megértem, hogy a baloldal és főleg a Párbeszéd nevű zöld marxista szervezet mindenféle felelősség nélkül mindenféle javaslatokat tud megfogalmazni, és kritizálja a kormányt, de mindez, hála istennek, társadalmi felelősség nélkül egyelőre csak mese marad. Köszönöm szépen. [[Taps a kormánypárti padsorokból.]]
Köszönöm, képviselő úr. Tisztelt Országgyűlés! Vejkey Imre, a KDNP képviselője, interpellációt nyújtott be az igazságügyi miniszterhez: „Előírhatjae Brüsszel, hogyan neveljék a gyermekeiket a magyarok?” címmel. Vejkey Imre képviselő urat illeti a szó.
Tisztelt Elnök Úr! Köszönöm a szót. Tisztelt Államtitkár Úr! Példátlan és elfogult támadás indult hazánkkal szemben az idén tavasszal elfogadott gyermekvédelmi törvény módosítása miatt. A hazai baloldal és brüsszeli szövetségeseik, illetve az LMBTQ-propagandagépezet összehangolt hazugságáradatot indítottak Magyarország ellen. Az Európai Unió alapjogi chartájának 14. cikkelye kimondja, hogy a szülő kizárólagos joga gyermekeik vallási, világnézeti és pedagógiai oktatását, továbbá nevelését meggyőződésüknek megfelelően biztosítani. Ezen alapelvek az általunk elfogadott törvénymódosításban is nyilvánvalóan szerepelnek. Emlékeztetőül a törvénycsomag elfogadására, gátat szab a pedofil bűncselekményeknek, szigorúbb lett a pedofil bűncselekmények büntetése, kibővült a pedofil bűnelkövetőkre vonatkozó foglalkoztatási tilalom. A törvény megtiltja a gyermekekre irányuló szexuális tartalmú propagandát az óvodákban, az iskolákban és a gyermekek számára elérhető médiákban. Brüsszel ezzel szemben azt szeretné, ha beengednénk az LMBTQ-propagandistákat az óvodába és az iskolába, az Európai Bizottság szerint az említett intézményekben vannak olyan jogok, amelyek megelőzik a szülői jogokat, holott ez gyermekvédelmi kérdés. Hazánk elkötelezettsége változatlan mind az európai közösségi jog, mind a magyar alkotmány, mind a gyermekvédelem iránt Magyarországon. A vallási, etnikai, szexuális és bármely egyéb kisebbségek jogait mi garantáljuk. A magyar Alaptörvény szigorúan tiltja, a törvényeink szigorúan büntetik a kisebbségeket érintő kirekesztő és diszkriminatív megnyilvánulásokat. A magyar kormánynak nincs azzal semmi dolga, hogy valaki felnőttként miként éli az életét, ha a jogszabályokat betartja, a gyermekvédelem azonban állami kötelezettség, ha a gyermekeink jövője a tét, nem engedhetünk. Tisztelt Államtitkár Úr! Az Európai Bizottság 2021. július 15-én hivatalos felszólítást küldött Magyarország Kormányának, ezzel kötelezettségszegési eljárást indítva hazánkkal szemben. Ezért kérdezem tisztelt államtitkár urat, hol tart a kötelezettségszegési eljárás, mit tesz a kormány annak érdekében, hogy Magyarországon továbbra is kizárólag a szülő dönthessen saját gyermeke neveléséről, senki ne kényszeríthesse annak eltűrésére, hogy gyermeke a beleegyezése nélkül kapjon szexuális felvilágosítást. Várom államtitkár úr megtisztelő válaszát. [[Taps a kormánypárti padsorokban.]]
Köszönöm, képviselő úr. Tisztelt Országgyűlés! Az interpellációra Völner Pál államtitkár úr, miniszterhelyettes válaszol. Öné a szó.
Köszönöm a szót, elnök úr. Tisztelt Ház! Tisztelt Képviselőtársaim! Sajnálatos módon egyre inkább felerősödnek azok a nemtelen támadások, melyeket Brüsszel indít Magyarország ellen; gondoljunk csak az uniós források kifizetésének minősíthetetlen visszatartására és a gyermekvédelmi törvény kapcsán kirobbant vitára, vagy a LIBE bizottság hazai látogatására. Ezeket a tudatosan megszervezett, felülről irányított akciókat egytől egyig a hazai balliberális ellenzék támogatja, abban reménykedve, hogy politikai nyomásgyakorlást tud helyezni a kormányra. A kormány a nemzet érdekeit képviseli, hiába fenyegetnek, hiába zsarolnak minket akár pénzügyi források jogtalan ki nem fizetésével, továbbra sem hátrálunk meg. A nemzeti konzultáció eredménye magáért beszél. A válaszadók 97 százaléka utasította el a szexuális propagandát. Több mint egy évtizede nyilvánvaló számunkra, hogy ha bizonyos kérdésekben nem vagyunk közös nevezőn Brüsszellel, akkor azonnal mondvacsinált okokra hivatkozva, jogi köntösbe bújtatva kötelezettségszegési eljárásokkal politikai támadást indítanak hazánk ellen. Szeretném tájékoztatni önöket, hogy a kötelezettségszegési eljárás keretében szeptember 15-én válaszoltunk a Bizottság hivatalos felszólítására a gyermekvédelmi törvénnyel összefüggésben. Az eljárás kiemelt jellegére tekintettel a Bizottság lehetséges, hogy még az idén indoklással ellátott véleményt küld hazánknak. A következő válaszadásra vélhetően két hónap áll majd rendelkezésünkre. Az indoklással ellátott véleményre adandó magyar válasz fényében dönthet az eljárásnak az Európai Unió Bírósága elé utalásáról a Bizottság. Tisztelt Ház! Tisztelt Képviselőtársaim! Sokszor olyan érzésem van, hogy sokan úgy kritizálják a gyermekvédelmi törvényt, hogy egy percet sem szántak arra az életükből, hogy elolvassák, értelmezzék a leírtakat. Tehát miről is szól pontosan az elfogadott gyermekvédelmi törvénycsomag? Több irányból is gátat szab a pedofil bűncselekményeknek, szigorúbb lett a pedofil bűncselekmények büntetése, és ezzel összefüggésben az elévülés és a feltételesen szabadlábra helyezés szabályai is megváltoztak, illetve kibővült a pedofil bűnelkövetőkre érvényes foglalkoztatási tilalom is. Továbbra is azt tartjuk helyesnek, hogy a kiskorú gyerekeket meg kell védeni a médiában megjelenő, életkoruknak nem megfelelő tartalmaktól, továbbá a gyermekek számára felvilágosító előadásokat csak megfelelő képzettséggel rendelkező személyek, illetve szervezetek tarthatnak. Hazánk továbbra is következetesen tartja magát ahhoz az állásponthoz, hogy sem a brüsszeli Bizottság, sem más európai testület nem írhatja elő, hogy Magyarországon a magyar szülők hogyan neveljék a gyermeküket. [[15.40]] A rossz példa a szemünk előtt van. Nyugaton egyre gyakrabban férkőznek közel gyanútlan gyermekekhez, amit az érintettek érzékenyítésnek hívnak, amit én inkább meggyőzésnek neveznék, hiszen már nem csupán az elfogadást várják el a gyerekektől, hanem a mellettük való kiállást is. Mindemellett szeretném hangsúlyozni, hogy a gyermekvédelmi törvény sorsáról nem Brüsszel dönt, hanem a magyar emberek, pontosan ezért az ügyben kezdeményezett népszavazás kiváló eszköz lehet arra, hogy megerősítse hazánk pozícióját. Hiszen ha jogállamiságról beszélünk, akkor a népszavazás a legdemokratikusabb megoldás. Ne feledjük, hogy 1989 óta fajsúlyos ügyekben a népszavazás hatékony eszköz volt. A népszavazás eredménye iránymutató, hiszen abban segít, hogy nemzeti hatáskörben a gyermekvédelmi szabályokat úgy alkossák meg, ahogy azt Magyarországon az emberek helyesnek tartják. Köszönöm, hogy meghallgattak. [[Taps a kormánypártok soraiban.]]
Köszönöm miniszterhelyettes úr válaszát. Kérdezem képviselő urat, elfogadjae a választ.
Tisztelt Államtitkár Úr! Válaszát elfogadom. Sajnálatos tényként kell azonban megállapítanom, hogy folytatódik a brüsszeli nyomásgyakorlás hazánkkal szemben. Annak ellenére folytatódik, hogy a nemzeti konzultációban, ahogy ön is mondta, a válaszadók 97 százaléka gondolta úgy, hogy helyes, hogy a törvény korlátozza a gyermekeinkre irányuló szexuális propagandát. Nem tágítanak. Nem tágítanak, Brüsszel továbbra sem képes elfogadni, hogy nem engedjük be az LMBTQ-propagandát az iskoláinkba és az óvodáinkba. 2015 óta folyamatosan támadják hazánkat, támadnak bennünket, mert megállítottuk az illegális bevándorlást, most pedig azért, mert elfogadtuk a gyermekvédelmi törvényt. Innen is felszólítom önöket, hogy vonják vissza az általános kötelezettségi eljárásaikat ott, Brüsszelben. Köszönöm megtisztelő figyelmüket. [[Taps a kormánypártok soraiban.]]
Köszönöm. Tisztelt Országgyűlés! Képviselő úr az államtitkári választ elfogadta. Tisztelt Országgyűlés! Bencsik János független képviselő interpellációt nyújtott be a miniszterelnök úrhoz: „Miért ér kevesebbet a Kormány számára egy egyetemista, mint egy nyugdíjas?” címmel. Az interpelláció megválaszolásával miniszterelnök úr a téma szerint feladat- és hatáskörrel rendelkező Palkovics László innovációért és technológiáért felelős miniszter urat bízta meg. Az interpellációra miniszter úr felkérésére Schanda Tamás János államtitkár úr, miniszterhelyettes válaszol. Öné a szó.
Tisztelt Elnök Úr! A kormány a választások előtt egy ezermilliárd forintos osztogatásba kezdett az embereknek, és ennek az osztogatásnak a legfőbb kedvezményezettjei most is, mint az elmúlt 30 év szinte összes kormánya alatt, a nyugdíjasok. Az államnak ugyan kötelessége lenne kiszámítható és méltányos ellátást biztosítani idős honfitársaink számára, az egyszeri pénzosztogatások azonban nem ezt a célt szolgálják. Annak a 200 milliárd forintos nyugdíjprémiumnak, amit most ki akarnak fizetni, és amelyre most a baloldali ellenzéki pártok közül többen még rá is licitálnak, valójában egyetlenegy konkrét, valódi célja van: a szavazatvásárlás. A nyugdíjasok sokan vannak, választáskor aktívak, és könnyebben is befolyásolhatóak, ezért az ő lekenyerezésükre mindig találnak forrást. Nem úgy az egyetemistákra, akiknek a szavazatai nem elég értékesek ahhoz a jelek szerint, hogy versengjenek érte. Pedig ha vennék a fáradságot, akkor láthatnák azt, hogy az elmúlt tíz évben a magyar felsőoktatásból eltűnt 100 ezer magyar fiatal. Ahelyett, hogy a kevesebb emberre jutó pénzek, támogatások nőttek volna, ennek pont az ellenkezője valósult meg, a mai magyar egyetemisták lakhatási, tanulmányi és életkilátásai összehasonlíthatatlanul rosszabbak, mint tíz évvel ezelőtt. Néhány adat ennek alátámasztására: csökkent a tanulmányi ösztöndíjban részesülő hallgatók száma, csökkent a rendszeres szociális támogatásra jogosultak aránya. Rengeteg hallgatónak nem jut kollégiumi férőhely, miközben az albérletárak vidéken a másfélszeresére, Budapesten több mint a duplájára nőttek. Egy pályakezdő tanársegéd órabére , tisztelt képviselőtársaim, nettó 150 ezer forintnak megfelelő. Ez a fele annak az összegnek, amit egy gyorséttermi dolgozó, éttermi kiszolgáló megkeres. Szégyenletes, tisztelt képviselőtársaim, hogy a magát nemzetinek nevező kormány ilyen kevésre becsüli a tudást, a szorgalmat, az elköteleződést és a haza szolgálatát. A fentiek alapján azt szeretném kérdezni államtitkár úrtól, hogy egyrészt mikor hajlandó végre szembenézni a kormány azzal a tízezreket sújtó hallgatói szegénységgel, amellyel jelenleg csak a Polgári Válasz Mozgalom foglalkozik érdemben. Másrészt, ha önök szerint a magyar gazdaság kiváló helyzete lehetővé teszi, hogy a nyugdíjemelésen fölüli nyugdíjprémiumot fizessenek, akkor miért nem elérhető ez a juttatás a hallgatók és az oktatók részére? Harmadrészt, ha önök büszkén jelentették be, hogy a nyugdíjak vásárlóértéke 10 százalékkal nőtt az elmúlt időszakban, akkor miért nem beszélnek arról, hogy közben a hallgatói normatíva ugyanezen idő alatt vásárlóértékben csak a felével, mintegy 5 százalékkal nőtt? Önök szerint az infláció csak az idős honfitársainkat sújtja, a fiatalokat nem? Vagy milyen más magyarázata van annak, hogy önök nem kompenzálják a hallgatói ösztöndíjak és szociális támogatások értékvesztését? Összefoglalva, végezetül: miért ér kevesebbet a kormány számára egy egyetemista, mint egy nyugdíjas? Várom megtisztelő válaszát. [[Szórványos taps a függetlenek soraiban.]]
Köszönöm. Tisztelt Országgyűlés! Megadom a szót Schanda Tamás János államtitkár úrnak, miniszterhelyettesnek. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Az a helyzet, hogy igyekszem majd beszélni a felsőoktatási és a fiatalokat érintő kérdésekről is, amiket ön előhozott a felszólalásában, de mindenekelőtt engedje meg, hogy arra kérjem, hogy ezt az árokásást, amit a magyar társadalom csoportjai között ön elkezdett, amivel előhozakodott itt az Országgyűlésben, minél hamarabb fejezze be, tisztelt képviselő úr. Ugyanis, amit ön csinál, az egy borzalmas politika. Ön szembe akarja állítani az unokákat a nagyszülőkkel, a nagyszülőket az unokákkal, ez pedig egy veszélyes dolog, tisztelt képviselő úr. Javaslom, hogy hagyjon fel ezzel a technikával. Ez nem polgári, ez nem konzervatív, tisztelt képviselő úr, árkokat ásni a társadalomban. És az sem polgári, tisztelt képviselő úr, hogy ön lenézi az idős honfitársainkat. Ön olyan mondatokat mondott itt az Országgyűlésben, amiket még megismételni is szégyenletes lenne. Persze én tudom, tisztelt képviselő úr, hogy ön nem kedveli a nyugdíjasokat, hiszen nemmel szavazott a 13. havi nyugdíj visszaállítására itt az Országgyűlésben, amivel egyébként legnagyobb bánatára, azt hiszem, tisztelt képviselő úr, ön azzal a baloldallal értett egyet, amelyik a katasztrofális kormányzása során elvett egyhavi nyugdíjat, ahogy elvett egyhavi bért a tanároktól, és magukra hagyta a magyar fiatalokat a fizetős felsőoktatással, fizetőssé akarták tenni a felsőoktatást is. Tisztelt Képviselő Úr! Én arra kérem, hogy ezt az árokásást fejezze be, mert biztos vagyok benne, hogy ez nem lehet az a polgári válasz, amiről ön rendszeresen beszél itt az Országgyűlésben is, illetve másutt is. Tisztelt Képviselő Úr! Engedje meg, hogy jelezzem a válaszomban azt is, hogy amit Gyurcsány Ferencék elvettek, azt az ön szavazata ellenére a nemzeti polgári kormány visszaadja a magyar családoknak, így lesz 13. havi nyugdíj is. A kormány mindemellett folyamatosan bővíti azon támogatások és lehetőségek körét, amelyek a fiatalok továbbtanulását, családalapítását, otthonteremtését, nyelvtanulását és elhelyezkedését segítik. A 25 év alatti fiatalok számára személyijövedelemadó-mentességet biztosítunk januártól. Ez egymillió fiatalt érint majd, akiknek akár havonta 40 ezer forinttal is növekedhet a bére. Ennyivel több marad a fizetésükből. A mi célunk az, hogy a magyar fiatalok a jövő nyertesei legyenek, ezért újítottuk meg a szakképzést, és ezért biztosítunk soha nem látott méretű forrásokat a magyar felsőoktatásnak. Jövőre a tervezett hazai GDP-nek mintegy 1,8 százalékát fogja kitenni az egyetemi forrásmennyiség, amit az egyetemeink működtetésére és fejlesztésére fordítunk. Ez több, mint az európai uniós költések duplája. Szintén több mint a duplájára növekszik a modellváltó egyetemek számára juttatott források mértéke is, és fenntartótól függetlenül kétszer 15 százalékos béremelést biztosítunk az oktatók számára, tehát ez az állami modellváltó és egyházi intézmények számára egyaránt fontos. Szintén a hallgatói jólétet szolgálja a kollégiumfejlesztési tervünk, amely 220 milliárdot tartalmaz, ami mellett egyébként 54 elhibázott PPP-konstrukcióból 48-at már ki is váltottunk. [[Az elnök a csengője megkocogtatásával jelzi az időkeret leteltét.]] Hosszasan tudnám még sorolni mindazokat az intézkedéseket, amiket a magyar fiatalokért teszünk. Az a kérésem, hogy támogassa ezeket a kezdeményezéseinket. Köszönöm. [[Taps a kormánypártok soraiban.]] [[15.50]]
Köszönöm miniszterhelyettes úr válaszát. Megkérdezem a képviselő urat, elfogadjae a választ. Öné a szó.
Köszönöm szépen, elnök úr. Természetesen nem tudom elfogadni a választ. Államtitkár úr, ön tévedésben van. Nem én vagyok az árokásó [[Schanda Tamás János: De!]] , hanem önök. Mi a nagyobb árokásás annál, mint amikor önök mesterségesen olyan elosztási rendszert alakítanak ki, amely szembeállítja az egymást váltó generációkat? Igen, nem szavaztam meg egyedüliként ebben a Házban a 13. havi nyugdíjat, de büszke vagyok rá, újra megtenném, mert azt gondolom, hogy a nagyszüleink tisztes ellátást érdemelnek és nem politikai kegyként osztogatott könyöradományokat a választások előtt. Kérem szépen, hogy fogadják el a Polgári Válasz követeléseit, amely a mostani nyugdíjprémiumnak szánt 80 ezer forintot hallgatói prémiumként az egyetemistáknak adná, a fennmaradó összegből pedig emeljék meg a hallgatói ösztöndíjakat, a szociális támogatásokat, rendelkezzenek arról, hogy a fiatal oktatók bére ne lehessen kevesebb, mint a mindenkori KSH-átlagbér, nettó 287 ezer forint, engedjék el a diákhiteleket, és vezessék be a hallgatói SZÉP-kártyát. Ezek a Polgári Válasz követelései, és ameddig ezek nem teljesülnek, addig nem tudom elfogadni a válaszát. Köszönöm szépen.
Tisztelt Országgyűlés! Tájékoztatom önöket, hogy az elfogadott napirendünknek megfelelően a határozathozatalra a holnapi ülésnapunkon kerül sor, mivel a képviselő úr nem fogadta el a miniszterhelyettesi választ. Tisztelt Országgyűlés! Dudás Róbert, a Jobbik képviselője, interpellációt nyújtott be a Miniszterelnökséget vezető miniszterhez: „A rekordmagas üzemanyagár miatt azonnali kormányzati beavatkozásra van szükség” címmel. Az interpelláció megválaszolásával a miniszterelnök úr a téma szerint feladat- és hatáskörrel rendelkező Varga Mihály pénzügyminiszter urat bízta meg, az interpellációra a miniszter úr felkérésére Tállai András államtitkár úr, miniszterhelyettes válaszol. Öné a szó, képviselő úr.
Köszönöm a szót, elnök úr. Tisztelt Országgyűlés! Tisztelt Államtitkár Úr! Két héttel ezelőtt felszólaltam a magas üzemanyagárakkal kapcsolatban, egészen pontosan a vonatkozásban, hogy az évek óta érintetlen kilométerenkénti térítés a munkavállalók számára növekedjen. Ez régebben 9 forint volt, 2017-től 15 forint, a jelenlegi rekordmagas üzemanyagárak viszont arra kell hogy indítsák és ösztökéljék a kormányt, hogy ezt minimum 30 forintra felemeljük. Akkor Gulyás Gergely Miniszterelnökséget vezető miniszter a válaszában ezt nem utasította el, talán még azt is láttam rajta, hogy jó ötletnek tartja, a lényeg az, hogy nem utasította el. Hogy ezt nyomatékosítsam, egy határozati javaslatot nyújtottam be az Országgyűlés elé, amely most azt várja, hogy az Országgyűlés szakbizottsága megtárgyalja. Elsőként azt szeretném kérni öntől, önön keresztül pedig a magyar kormánytól, hogy ezt a határozati javaslatot mielőbb hozzuk az Országgyűlés elé, ne várjunk vele hónapokat, mert ez a jelenlegi helyzet sürgős beavatkozásra és sürgős megoldásra kell hogy ösztökélje a kormányt és kell hogy ösztökéljen minket. Most viszont újra felszólalok a magas üzemanyagárak kapcsán, hiszen a folyamat tovább romlik. Olyan szintet ért el már az üzemanyagok ára, csak gondoljunk bele, hogy az elmúlt két hétben négyszer emelkedett az üzemanyagok ára, és holnapután újra emelkedni fog az üzemanyagok ára. Azt mondták az elemzők, hogy elérheti akár a 600 forintot is. Nos, a jelenlegi prognosztizációk szerint lehet, hogy a 600 forintot már nem éri el, de legalább akkora nagy baj, hogy tartósan meg fognak maradni ezek az árak. Ezek a magas árak sürgős beavatkozásra kell hogy késztessék az Országgyűlést, a magyar kormányt, hiszen a magas üzemanyagárak mindenre kihatással vannak, minden egyes szektorra, az építőanyagoktól kezdve, az élelmiszereken keresztül említhetünk bármely szektort, kirobbanó áremelkedések következhetnek be. Ezt azonban lehetőség van megakadályozni, úgy lehet megakadályozni, hogy az üzemanyag jövedéki adóját vagy áfáját csökkentik. Engedje meg, hogy idehozzak egy idézetet: „Ha 250 forint fölé megy a benzinár, emelkedését a jövedéki adó csökkenésével megakadályozzuk. Ezt most hatályba is lehet léptetni.” mondta 2005-ben Áder János. Maximálisan egyetértek a köztársasági elnök úrral, úgy, hogy azért említsük meg, most több mint a duplája a benzinár annak, mint amit ő említett. Tisztelettel várom tehát államtitkár úr válaszát arra vonatkozóan, hogy mit kíván tenni a magyar kormány. Még annyit hozzá szeretnék tenni: amennyiben válaszában megemlíti, hogy Európa-szerte és Nyugat-Európa-szerte magasak, akár még a magyar árnál is magasabbak az üzemanyagok árai, szeretném a figyelmébe ajánlani, hogy Nyugat-Európában nem a gyenge magyar forinttal kell fizetni. [[Taps a Jobbik padsoraiból.]]
Köszönöm. Tisztelt Országgyűlés! Az interpellációra Tállai András miniszterhelyettes úr válaszol. Öné a szó.
Köszönöm szépen a szót, elnök úr. Tisztelt Országgyűlés! Tisztelt Képviselő Úr! Eléggé terjedelmes és sokszínű a benyújtott interpellációja, amelyet egyébként nem volt ideje végig elmondani, és egészen más szöveget mondott el a második felében, és elég sok mindenről szólt, például arról is, hogy mit kérdeztek öntől a legutóbbi rádióinterjújában és arra mit válaszolt. A lényeg: valóban, az üzemanyag ára magas, amit el kell ismerni, magas, az elmúlt időszakban jelentősen növekedett. De az interpelláció szövegében ön is elismeri, hogy egyébként minden európai országban, sőt az egész világon magas és jelentősen növekszik a válság hatására az üzemanyag ára. [[Dudás Róbert: Kértem, hogy ne ezt mondja.]] Így például az Európai Unióban minden tagállamban két számjegyű növekedés tapasztalható. Ennek egyébként az említett válságon kívül statisztikai okai is vannak, hiszen az elmúlt évben az egyik napról a másikra történő leállással jelentős áresés volt, és most ahhoz az alacsony bázishoz kell hasonlítani az üzemanyagárakat. Az Európai Unióban átlagosan 21 százalékos drágulás jellemző. Magyarországon ekörül van, néhány tizeddel talán magasabb az üzemanyag árának növekedése, de vannak országok, ahol még jobban növekedtek az árak, mint nálunk. Szlovénia, Bulgária, de Németország is ezek közé tartozik. Lengyelországban, most vizsgálva a visegrádi országokat, például 28 százalékos a drágulás. Összességében tehát a drágulásról azt szeretném mondani, hogy ez nem egy egyedi eset Magyarországon, sajnos ez az egész világ gazdaságát érinti. Ami pedig az adóterhet illeti, szeretném önnek elmondani, hogy a jövedéki adó mértékét az Európai Unió szabályozza és várja el az országoktól, hogy mennyi legyen. Ezt vizsgálva, Magyarország az Európai Unióban a 28. helyen áll, hiszen 0,34 eurócent a benzin és 0,32 cent a dízel jövedéki adója. Ezzel a legkisebb jövedéki adót terheljük az üzemanyagra az Európai Unióban. Ezt a jövedéki adót tovább csökkenteni egyszerűen lehetetlen, hiszen az Európai Unió így is magasabb adót vár el országunktól. Ami pedig az árak összehasonlítását illeti, ez igaz, az országok háromnegyedében vagy inkább még többen, 80 százalékában magasabbak az üzemanyagárak, mint Magyarországon. Magasabbak [[Szilágyi György: És a bérek is!]] , tehát más országok is küzdenek a magas üzemanyagárral, Magyarország azonban az elmondottak alapján az alacsonyabb jövedékiadó-tartalom miatt a végleges ár tekintetében kedvező helyen van. Ez persze nem azt jelenti, hogy nem magasak az üzemanyagárak, magasak, azonban a piaci folyamatokba mert el kell ismerni ellenzéki képviselőként, hogy az üzemanyag árát nem a kormányok irányítják, hanem a piaci folyamatok nem lehet beavatkozni egy-két adómentesítéssel vagy egy-két költségtérítés-növeléssel. Egyébként pedig ön nem nagyon híve az adócsökkentések megszavazásának: 2019 óta, mióta képviselő, az Országgyűlés előtt volt egyetlen adócsökkentést sem szavazott meg. Köszönöm szépen. [[Taps a kormánypártok padsoraiból.]]
Köszönöm szépen az államtitkár úr válaszát. Megkérdezem a képviselő urat, elfogadjae a választ. Öné a szó.
Köszönöm a szót, elnök úr. Tisztelt Államtitkár Úr! Kértem, hogy más európai országok üzemanyagáraihoz ne hasonlítsa a hazaiakat, mert ott nem a gyenge magyar forinttal kell fizetni, de ha már megemlítette, hogy mely országokban milyen magasak az üzemanyagok árai, megemlíthette volna azt is, hogy azokban az országokban milyen magasak a fizetések. Mert jó lenne ezt a mérleg két nyelvére tenni. Azt mondta, hogy a piaci folyamatok irányítják. Azt is szerettem volna kérni, csak az első felszólalásomban erre már nem maradt időm, hogy erre se hivatkozzon, tisztelt államtitkár úr, mert két évvel ezelőtt kevesebb mint a fele volt a világpiaci ára az olajnak, de ez nem azt jelenti, hogy kevesebb mint a fele lett volna Magyarországon az üzemanyagár, mert olyan magas jövedéki adó és áfa terheli. [[16.00]] Akkor engedjen meg még egy idézetet! „Az állam nyerészkedik a magas üzemanyagárakon. Vagy a jövedéki adót kell drasztikusan, 20 százalékkal csökkenteni, vagy pedig a benzin áfáját” mondta Orbán Viktor, a Fidesz elnöke 2004-ben. [[Közbeszólás a Jobbik soraiból: Hoppá! Az elnök a csengő megkocogtatásával jelzi az időkeret leteltét.]] Nos, tisztelt államtitkár úr, én határozati javaslatot nyújtok be az Orbán Viktor által megfogalmazott tartalommal. Köszönöm szépen. [[Taps a Jobbik soraiban.]]
Köszönöm. Tisztelt Országgyűlés! Azt érzékeltem, hogy képviselő úr nem fogadta el a miniszterhelyettesi választ. Tájékoztatom önöket, hogy az elfogadott napirendünknek megfelelően a határozathozatalra a holnapi ülésnapunkon kerül sor. Tisztelt Országgyűlés! Bangóné Borbély Ildikó, az MSZP képviselője, interpellációt nyújtott be a Miniszterelnökséget vezető miniszterhez: „Sztrájkolniuk kell a pedagógusoknak, hogy végre meghallgassák őket?” címmel. Az interpelláció megválaszolásával miniszterelnök úr a téma szerint feladat- és hatáskörrel rendelkező Kásler Miklós emberi erőforrások miniszterét bízta meg. Az interpellációra miniszter úr felkérésére Rétvári Bence államtitkár úr, miniszterhelyettes válaszol. Öné a szó, képviselő asszony.
Köszönöm szépen, elnök úr. Próbáltam más minisztériumot megkérni a válaszadásra, mivel az elmúlt időszakban láttuk, hogy a közoktatást érintő problémák már régen nem csak az EMMI-t érintik, hanem más tárcákat is. Október 5-én jelentette be a Pedagógusok Szakszervezete és a Pedagógusok Demokratikus Szakszervezete, hogy a kormány nem hagyott más megoldást nekik, mint hogy közös sztrájkbizottságot alakítsanak. A pedagógusok 2018 óta kongatják a vészharangot. Ha a pedagógushiány, ha a mérhetetlenül alacsony bérek, ha a rendkívül magas munkaterhelés nem változik, akkor összeomlik az oktatási rendszer, nem lesz, aki tanítsa a gyermekeinket. A szakszervezetek képviselői szerint érdemi döntések nem születtek sem akkor, sem azóta, holott tavaly márciusban már sztrájktárgyalásokat kezdtek a kormánnyal, amit később a koronavírus-járvány miatt felfüggesztettek. Mivel azóta sem történt előrelépés, a kérdések rendezése halaszthatatlanná vált. A magyar közoktatás működőképessége valóban kritikus helyzetbe került, de nem az utóbbi hónapokban, hanem már hosszú évek óta. A kormány mégsem tesz semmit. Pontosabban tett, amivel csak súlyosbítani tudta a helyzetet. A pedagógusok óraszámának emelésével, portfóliókészítési kötelezettségük előírásával sikeresen elriasztotta a szakmába belépőket. Beszédesek a számok: 15 ezren kezdték el hét évvel ezelőtt az egyetemeken valamelyik tanári képzést, tavaly 2100-an tettek minősítő vizsgát, vagyis ennyien maradtak a pályán. Ez 14 százalékos arány. Nem az egyetemeken morzsolódnak le a fiatalok, a foglalkoztatás első évében veszítjük el őket. A pályaelhagyás okai világossá válnak, ha meghallgatjuk, mit követelnek, joggal, a szakszervezetek. Ezt nem mi, politikusok mondjuk, hanem a pedagógusok. A pedagógusilletmény-alap vetítési alapja 2021. szeptember 1-jétől a minimálbér összege legyen. Az oktatási ágazatban nem pedagógus-munkakörben foglalkoztatott munkavállalók garantált illetménye a költségvetési törvényben meghatározott közalkalmazotti fizetési osztályok első fokozatának összege, a fizetési fokozathoz tartozó legkisebb szorzószámok megtartásával idén szeptember 1. napjával emelkedjen a következők szerint: A1-nél a minimálbérre, B1-nél a garantált bérminimumra, F1-nél a garantált bérminimum 130 százalékára. A pedagógus-munkakörben foglalkoztatottak neveléssel-oktatással lekötött munkaideje idén szeptember 1-jétől heti 22 óra legyen. A pedagógiai és gyógypedagógiai asszisztensek, akik heti 40 órában látják el a feladatukat, munkaterheik csökkentése érdekében heti 35 órát legyenek beoszthatók, és a pedagógusokhoz hasonlóan heti 5 órát regenerációval, illetve felkészüléssel tölthessenek intézményen kívül. A kérdéseim, államtitkár úr: milyen követeléseket támogatnak [[Az elnök a csengő megkocogtatásával jelzi az időkeret leteltét.]] , melyeket nem, és mi ennek az oka? Mekkora összegű béremelésre számíthatnak a pedagógusok? Köszönöm a türelmét, elnök úr.
Köszönöm. Tisztelt Országgyűlés! Megadom a szót Rétvári Bence államtitkár úrnak, miniszterhelyettesnek. Parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Azt hiszem, mindnyájan egyetértünk abban, hogy a pedagógusok munkáját meg kell becsülni, és ez mind anyagi, mind pedig erkölcsi megbecsülést jelent. Abban is egyetértünk, amikor a pedagógusok azt mondják, hogy szeretnének többet keresni, hiszen úgy gondoljuk, hogy ez a kérésük, ez az igényük valós alapokon nyugszik. Ezért döntött úgy a kormány már az első ciklusában, amikor még nagyon nehéz helyzetben volt Magyarország, hogy az első olyan nagy közalkalmazotti csoport, amelyik béremelésben részesül, azok pontosan a pedagógusok lesznek. Ezért indult el ott egy 50 százalékos, többéves, 50 százalékos béremelési program, és a járvány évében, a válság évében sem csökkent a pedagógusok bére, mint ahogyan azt az előző válság időszakában önök tették, amikor elvettek a pedagógusoktól egyhavi bért, hanem emelkedett. Mi nemcsak szinten tudtuk tartani, hanem emelni is tudtuk 10 százalékkal a pedagógusok bérét, és a kormány elmondta, hogy a következő esztendőben is az a terve, hogy egy újabb 10 százalékos béremelés legyen a pedagógusoknál. Mindemellett a 10 százalékos, előző béremeléssel párhuzamosan lezajlott egy iskolaigazgatói, iskola-igazgatóhelyettesi béremelés, amely egy 30-50 százalékos béremelést jelentett a bérhez vagy a pótlékokhoz képest. Arra törekedtünk tehát az elmúlt években is, hogy ne teljen el úgy kormányzati ciklus, hogy a pedagógusoknál béremelés ne valósuljon meg. És ha a gazdaságunk az újraindítás következtében gyorsabban tud erőre kapni, gyorsabban tud emelkedni, akkor pedig a 2023. évben már nem egy 10 százalékos, hanem egy nagyobb léptékű béremelés indulhat el, mint ahogy 2013-ban is egy nagyobb léptékű, többéves, 50 százalékos béremelés mellett döntött a kormány. Ezek a mi terveink, és ezek az elmúlt évek lépései, amiket meg is tettünk. A jövő évben is 108 milliárd forint többlet áll rendelkezésre oktatási sorokon az elfogadott költségvetésben. Ezzel szemben az önök egyik vezető politikusa, Dobrev Klára azt mondja, hogy a pedagógusoknak nincs szükségük a választás előtt kormányzati bizsura, nincs szükségük béremelésre. Beszéljenek egymás között, kérem, képviselő asszony, az önök volt miniszterelnök-jelöltjével! Ő azt mondja, hogy nincs szükség ilyen többletpénzekre, ön azt mondja, hogy szükség van. Meg beszéljenek azért más politikustársaikkal is, hiszen Fekete-Győr András részletesen azt fejtegette, hogy hogyan kell megszüntetni a járásközpontokon kívül a többi településen a felső tagozatokat, hogy arra nincs szükség. Magyarul, tömeges iskolabezárásokat hirdetett, mert azt mondja, hogy Magyarországon túl sok az osztály. „Mérhetetlenül sok az iskolánk…” szó szerint idéztem Fekete-Győr Andrást. És azt tudjuk, ha önök bezárnak iskolákat, mint ahogy korábban is, amikor bezártak iskolákat, az pedagóguselbocsátással járt. Amikor önök 381 helyen zártak be iskolákat, tagiskolákat, az 15 ezer pedagógus elbocsátásával járt. Ön mondott itt számokat, azért szeretném korrigálni, hiszen a legutóbbi felvételi-időszakban most már ezerrel többen jelentkeztek pedagógusnak, mint a korábbi időszakban, ön pedig arról beszélt, hogy majd a későbbi vizsgák esetében már nem pályakezdő, hanem gyakorló tanárként milyen az arány ahhoz képest, akik tavaly beiratkoztak a tanárképző karokra. Ez egy kicsit azért elvont összehasonlítás, tisztelt képviselő asszony. Mit vittek önöknek a diákok, amikor kormányzatban voltak? Azoknak az iskoláknak a kulcsait, amelyeket önök bezártak. Ott kellett átvenniük az Oktatási Minisztériumban jelképesen a bezárt iskolák kulcsait, miközben mindent eladtak, ami volt, még a Nemzeti Tankönyvkiadót is eladták a saját időszakukban. Azt mondta az önök oktatási államtitkára, ezt akkor mondta: „Elérkezett az idő, hogy az oktatásban világossá tegyék, hány fős osztályt, mennyi diák képzését, hány pedagógust finanszíroz ma a központi költségvetés. Nem fenntartható az az oktatási forma, ami korábban volt, amelyik minden településen 8 osztályos képzési rendszert működtet.” Amikor önök kormányon voltak, tisztelt képviselő asszony, nem pedagógusbér-emelésről beszéltek, hanem bércsökkentésről, pedagóguselbocsátásról, és önök még a pedagógusképzést is fizetőssé tették a felsőoktatásban akkor, amikor általános tandíjat vezettek be. Mi tehát leültünk a tárgyalóasztalhoz a szakszervezetekkel, az oktatási helyettes államtitkár [[Az elnök a csengő megkocogtatásával jelzi az időkeret leteltét.]] Kisfaludy államtitkár úr kezdte el a tárgyalásokat velük; ahogy korábban is, most is mindig tárgyalunk velük, és arra törekszünk, hogy a pedagógusok béremelése a jövő évben is 10 százalékos mértékben biztosítható legyen. Köszönöm szépen. [[Taps a kormánypártok soraiból.]]
Köszönöm, miniszterhelyettes úr. Tisztelt Országgyűlés! Megkérdezem képviselő asszonyt, elfogadjae a választ. Öné a szó.
Köszönöm szépen, elnök úr, nem tudom elfogadni. Tudja, államtitkár úr, 2021-ben még mindig a 2010 előtti időszakot emlegetni, ez már szánalmas, még öntől is. Államtitkár úr, tudja, akkor engedje meg, hogy felolvassak egy adatot, ami a KSH legfrissebb adatai közül való, ha már nem hisz a többi számnak. 6600 betöltetlen álláshely volt az idei év második negyedévében, az előző év azonos időszakához képest 38 százalékkal több. [[16.10]] Tudja, államtitkár úr, folyamatosan jelzik a szülők, meg gyakorló édesanyaként is tapasztalom, hogy minden évben egyre nagyobb gondot okoz az, hogy hány pedagógus hiányzik az általános iskolákból, középiskolákból, gimnáziumokból. Tudja, államtitkár úr, az elmúlt időszaknak, az önök 12 évének a kormányzatának a közoktatás legnagyobb vesztesei, tudja, kicsodák ma Magyarországon? A pedagógusok, a gyerekek és a szülők. Azok, akik gyermeket nevelnek, és azok a gyerekek, akik iskolába járnak. [[Az elnök a csengő megkocogtatásával jelzi az időkeret leteltét.]] Tudja, államtitkár úr, ne visszafelé mutogasson, hanem üljenek le a szakmával, és fogadják el azokat az irányelveket…
Képviselő asszony, egy perce volt, igen hosszan továbbment már ön most.
Tudom, elnök úr, csak másnak 40 másodpercet is ad elnök úr… [[Az elnök kikapcsolja a mikrofont.]] Tudom, nem lehet bírálni az elnököt.
Azt gondolom, képviselő asszony, hogy több mint 20 másodperccel túlment. [[Bangóné Borbély Ildikó: Ez azért van, mert ilyen…]] Képviselő asszony, ne kényszerítsen rá, hogy megvonjam a szót. [[Bangóné Borbély Ildikó helyet foglal.]] Köszönöm. Mindkettejük részére 20-20 másodperccel többet adtam. Azért adtam meg a miniszterhelyettes úrnak, mert ön is 22 másodperccel továbbment. Azt gondolom, hogy ez nem jogosítja fel, hogy még a viszonválasznál is továbbmenjünk. Köszönöm. Tisztelt Országgyűlés! Tehát a képviselő asszony nem fogadta el a miniszterhelyettesi választ. Tájékoztatom önöket, hogy az elfogadott napirendünknek megfelelően a határozathozatalra a holnapi ülésnapon kerül sor. Tisztelt Országgyűlés! Varga Zoltán, a DK képviselője, interpellációt nyújtott be a Miniszterelnökséget vezető miniszterhez: „Ki miért menekül?” címmel. Varga Zoltán képviselő urat illeti a szó.
Köszönöm a szót, elnök úr. Meglepett egy picikét. [[Derültség a Jobbik soraiban.]] Tisztelt Ház! Tisztelt Államtitkár Úr! Őszintén csodálkoznék rajta, ha a „Habony Művek” boszorkánykonyhájában nem dolgoznának már az arról szóló kampányon, hogy mennyire is igaztalan a kedves vezető saját családja tagjait és oligarcha barátait kedvező anyagi juttatásokkal vádolni, amikor még a kedves vezető kedves lánya és annak családja is elmenekült az apja vezette országból. És hát apró szépséghiba, hogy keleti nyitás ide, Türk Tanácsban kapott megfigyelői státusz oda, Ráhelék mégsem a kipcsakok felé vették a menekülés irányát, hanem mégis inkább Spanyolországot választották. És most ne jöjjenek elő azzal, hogy ha valaki sokat megy Nyugat felé, akkor előbb-utóbb elér Keletre tudjuk ezt Kolumbusz óta , föltéve persze, ha nem esik útba az amerikai kontinens. Ámde, hogy a macska rúgja meg, útba esik, amiben viszont az a jó legalábbis Ráhelék számára , hogy néhány ottani országgal viszont nincsen kiadatási egyezményünk. Így aztán, gondolom, abban mesterkednek, hogy hiába is próbálja majd tavasszal a hivatalba lépő demokrata kormány bíróság elé állítani őket, merthogy erre nem lesz már lehetősége, pedig volna miért. Az OLAF, az EU Csalás Elleni Hivatala megállapította ugyanis, hogy 35 magyar város közvilágításának uniós forrásokból finanszírozott felújítása során 17 esetben tehát tizenhét esetben szervezett csalási mechanizmus működött. Ahelyett pedig, hogy az ügyészség megindította volna a büntetőeljárást, a kormány inkább lemondott 13 milliárdos uniós támogatásról, és a magyar adófizetők pénzéből fizették ki a messze túlárazott projekteket, amelyek ráadásul a kontár kivitelezés miatt sokszor a korábbiaknál is kevesebb fényt bocsátottak ki. És hát kapaszkodjunk meg, mert mindez a kis családi akció minden egyes magyar ember számára 1300 forint kiadást jelent, de az ügyben érintett két cég a már áprilisban fölszámolt Sistrade Kft. és a három hete végelszámolás alá került Elios Zrt. egykori tulajdonosainak meg nagyon jól tudjuk, hogy milliárdokat, mármint a zsebébe. A tulajdonosok egyike persze nem más, mint a kedves vezető kedves veje, Tiborcz István, Orbán Ráhel férje, a miniszterelnöknek, még egyszer mondom, a veje. És persze nemcsak az amerikai kontinens, de hát, tudjuk nagyon jól, hogy a Kajmán-szigetek is útba esnek, ezért ide a rozsdás bökőt, hogy a magukkal vitt, a magyar államtól ellopott vagyonnak lesz hol helye. Miniszter úr, az egész történetben a nyomok gátlástalan, hogy ne mondjam, pofátlan eltüntetése a legfeltűnőbb. Ami pedig számomra érthetetlen, az az, hogy önök hogyan képzelhetik azt, hogy mindezt büntetlenül fogják megúszni. Vagy esetleg már Ráhelék előkészítik önöknek az önök fogadását is ezeken a területeken? Várom megtisztelő válaszát. Köszönöm szépen.
Tisztelt Országgyűlés! Az interpellációra Soltész Miklós államtitkár úr válaszol. Öné a szó, államtitkár úr.
Köszönöm a szót, elnök úr. Tisztelt Országgyűlés! Képviselő Úr! Az egyik apró szépséghiba, hogy nem tette föl most sem az alufóliát a fejére, amikor bohóckodik. [[Dr. Rétvári Bence nevet.]] A másik apró szépséghiba, ahogy ön fogalmazott, az nem más, mint hogy ön annak a Gyurcsány Ferencnek a jóbarátja ha jól látom a kiírást, mert a DK-frakcióban ül, Gyurcsány Ferenccel az élen, tehát frakciótársa is , aki a legkorruptabb kormányt vezette, majd az azt követő években is; csak néhány dolgot hadd soroljak fel önnek. Siemens-ügy. Az OLAF szerint bennfentes információk voltak, ezzel visszaélve óriási nagy pénzeket tettek el, korrupció volt. Négyesmetró-ügy. Az OLAF szerint, és akkor itt idézem: 2014-ben a 4-es metró építése kapcsán az Európai Csalás Elleni Hivatal jelentése megállapította, hogy a metró építése során kiemelkedő súlyú szabálytalanságokat és hibákat követtek el. Az OLAF szerint többszörösen felmerült az Európai Unió pénzügyi érdekei megsértésének, hűtlen kezelésnek, csalásnak, jogosulatlan gazdasági előny megszerzésének, közbeszerzés, koncessziós eljárásban történt, versenyt korlátozó megállapodásnak, a vesztegetésnek, sikkasztásnak, az adócsalásnak, a befolyással üzérkedésnek, a számvitel rendjének megsértésének, valamint a köz- és magánokirat-hamisításnak a gyanúja. Folytatódik a jelentés: az OLAF szerint a szabálytalan szerződések a teljes összeg mintegy 60 százalékát, azaz 272,8 milliárd forintot érintenek, és összesen 166,9 milliárd nem milliókról beszélek, milliárd forint kárt okozhatott Budapest és az ország akkori MSZP-SZDSZ-vezetése. Tisztelt Képviselő Úr! Olvassa el ezt a jelentést! Majd érdemes továbbfolytatni, hisz ez összefügg azzal is, hogy járműbeszerzés is történt, Alstom-jármű-beszerzés 22,9 milliárd forint összegben. És mi történt ezzel kapcsolatban? Az Egyesült Királyság Jelentős Csalások Elleni Hivatala eddig négy Alstom-vezetőt vádolt meg azzal, hogy 2006 januárja és 2007 októbere mikor kormányzott Gyurcsány Ferenc? 2006-ban volt, mondjuk, az őszödi beszéd között bűnszervezet tagjaként összesen 2,3 millió eurónyi összeget juttattak BKV-tisztviselőknek. Tisztelt Képviselő Úr! Mindezekkel szemben, nem tudom, hogy olvastae az OLAF-jelentést, 2021. június 10-én a következőt írja a jelentés: eszerint Magyarországgal szemben 2200 szabálytalanságot tártak fel 2016 és 2020 között, ami a kifizetések 1,42 százalékát érintette. Ez alacsonyabb, mint az EU-átlag, 1,59 százalék, és jelentősen alacsonyabb sok EU-s államénál. Ehhez képest, amit önök műveltek 2010 előtt, azt gondolom, az maga a korrupció és a korrupcióval teli kormányzás. Persze apró szépséghiba az is a jelenlegi városvezetés kapcsán ahol ugyan Karácsony Gergely a polgármester, de a vezetés valójában DK-s kezekben van, DK-sok viszik az egész fővárost , hogy a busztendercégnek emlékszik rá, nemrég történt; lehet, hogy ismerik is a szereplőket , akik bepályáztak és vitték volna, nem volt referenciájuk. Itt van a villamosbeszerzés, itt van az elhúzódó Lánchíd-felújítás, és sorolni lehet tovább a kérdéseket. [[Az elnök a csengő megkocogtatásával jelzi az időkeret leteltét.]] Köszönöm szépen a felvetését, hogy elmondhattam mindezt az Országgyűlés előtt. [[Taps a kormánypárti padsorokban.]]
Köszönöm államtitkár úr válaszát. Megkérdezem a képviselő urat, elfogadjae az államtitkári választ. Öné a szó.
Köszönöm a szót. Államtitkár Úr! Önnek piros a füle! Ön hebeg-habog. Maga hazudik. Egyszerűen nem mond igazat! De először térjünk már vissza erre az alufólia sisakra! Tudniillik már rég nem ez a divat, államtitkár úr! A kipcsak méretű kényszerzubbony, az a menő maguknál, nagyon régóta! Hát miről beszél, ember?! Hát nézzük már meg! Bakondi György miniszterelnöki főrettegő már az összes ürgelyukban Magyarországra bejutni szándékozó menekülteket lát, holott a magyar fiatalság nagy része éppen külföldre menekül! Hát, az én lányom elmenekült Hollandiába, maguk miatt! Csak annyi a különbség, hogy ő nem a családi ezüstöt vitte el, mint Orbán Ráhel! Hát, erről beszéljen már, jóember! Ne hebegjen-habogjon összevissza! [[Zaj.]] [[16.20]] Hát, ez elképesztő, amit maguk csinálnak! Hát nem érzik, hogy mennyire szánalmas ez az egész?! Hát, ebbe bele fognak bukni rövidesen. Köszönöm szépen, nem fogadom el a választ.
Tisztelt Országgyűlés! Képviselő úr nem fogadta el az államtitkári választ. Tájékoztatom önöket, hogy az elfogadott napirendünknek megfelelően a határozathozatalra a holnapi ülésnapunkon kerül sor. Tisztelt Országgyűlés! Az interpellációk tárgyalásának végére értünk. Most azonnali kérdésekkel folytatjuk munkánkat. Tisztelt Országgyűlés! Jakab Péter és Szilágyi György, a Jobbik képviselői, azonnali kérdést kívánnak feltenni a miniszterelnök úrnak: „Mit gondol erről, Miniszterelnök úr?” címmel. Miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította fel. Kérdezem képviselő urat, elfogadjae a válaszadó személyét, vagy személyesen miniszterelnök úrtól kéri a választ.
Elnök Úr! Jakab Péter itt van, Orbán Viktor nincs, megvárjuk, amíg Orbán Viktor is készen áll a csörtére. Köszönöm.
Tájékoztatom, képviselő úr, hogy miniszterelnök úrnak a soron következő azonnali kérdések órájában kell válaszolnia. Tisztelt Országgyűlés! Brenner Koloman, a Jobbik képviselője, azonnali kérdést kíván feltenni a miniszterelnök úrnak: „Egypárti kinevezések vagy polgári demokrácia?” címmel. Miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította fel. Kérdezem képviselő urat, elfogadjae a válaszadó személyét, vagy személyesen miniszterelnök úrtól kéri a választ.
Tisztelettel elfogadom miniszter urat.
Képviselő úr, öné a szó.
Köszönöm a szót. Tisztelt Elnök Úr! Tisztelt Miniszter Úr! Meddig folytatják még az egypárti fideszes túlhatalom kiépítését az egypárti kinevezéseikkel? Ennyi a kérdésem, hiszen látjuk, hogy önök szép sorban a magyar államhatalom minden szervét meg akarják szállni, és sajnos elég jól előrehaladt ez a projektjük: a magyar ügyészségekre ugye, ma is már láttuk ismét beterjesztettek egy Polt Pétert kétharmados védelemben részesítő törvényjavaslatot. Én értem, hogy félnek attól, hogy Polt Pétert meg kell védeni, teljes joggal félnek, le szeretném szögezni. Aztán egy újabb példa erre az egypárti kinevezésre: szintén ma az ellenzéki pártok azért vonultak ki a médiahatóság és a Médiatanács lemondott elnök asszonyának a helyére kinevezendő kollégának a kinevezéséből hiszen ez felháborító, jövő novemberben járna le Karas Monikának a megbízatása, melyet kilenc évre kapott az önök jóvoltából , mert önök most gyorsan lemondatják azért, hogy megint kilenc évre ki lehessen nevezni, bebetonozva szégyen és gyalázat úgy, hogy a Médiatanácsba emlékeztetném önöket rá egyetlenegy ellenzéki delegáltat önök nem engedtek be. Holott ’19-ben az öt ellenzéki frakció egyetlenegy delegátusban is meg tudott egyezni, mert mi megtettük azt, amit megkövetel a haza, önök szégyenszemre ezt az egyetlenegyet nem engedik be a Médiatanácsba, hogy maradhasson az a torz médiahelyzet, amely veszélyezteti a tisztességesen működő polgári demokráciát és a jövő áprilisi választások tisztességét és szabadságát. Tehát ebben a torz médiahelyzetben önök az egypárti túlhatalom pártján állnak, viszont jövőre áprilisban ezt a mi nemzeti egységkormányunk végre korrigálni fogja és meg fogja szüntetni. [[Taps a Jobbik soraiból.]]
Köszönöm. Tisztelt Országgyűlés! Megadom a szót Gulyás Gergely Miniszterelnökséget vezető miniszter úrnak. Parancsoljon, miniszter úr!
Köszönöm a szót. Tisztelt Elnök Úr! Tisztelt Képviselő Úr! Tisztelt Ház! Mindenhol a világon, ahol bizonyos tisztségviselőket a felesnél nagyobb többséggel, tehát kétharmados többséggel választanak meg, ott a megbízatás megszűnése is csak ilyen többséggel történhet meg. Ez alól kivétel nincs, normális jogászt nem talál, aki mást mond. Köszönöm a figyelmet. [[Taps a kormánypártok padsoraiból.]]
Köszönöm szépen miniszter úr válaszát. Viszonválaszra megadom a szót képviselő úrnak.
Köszönöm a választ, miniszter úr. Akkor ez egy beismerő vallomás a médiahelyzet vonatkozásában, ezt a tisztelt Ház falai között rögzítsük: már a 2018-as választásban az EBESZ-megfigyelők is leszögezték, hogy nem volt fair választás a torz médiahelyzet miatt, és önök azóta ezt csak überelték, és még inkább torzították a médiapiacot. Ezenkívül a néppárti Jobbik kiáll a köztársasági elnök közvetlen megválasztása mellett is. Én beterjesztettem a tisztelt Háznak az ebbéli javaslatomat. Mitől félnek önök? A magyar polgárok véleményétől? Önök a köztársasági elnököt is az utolsó utáni pillanatokban akarják megválasztani. Hát, nem szégyellik magukat, hogy az önök leváltandó rendszerét így akarják mesterségesen meghosszabbítani?! [[Dr. Rétvári Bence: Az Alaptörvény rögzíti.]] Nem, nem, ez nem így lesz, hiszen a magyar polgárok az előválasztás során is bebizonyították azt, hogy igenis érdekeltek a magyar polgárok jólétében és szabadságában egy tisztességesen működő polgári demokráciában. Ezt meg fogjuk tenni április után, hogy ennek a visszaállítását éljék meg. Köszönöm. [[Taps a Jobbik soraiból.]]
Tisztelt Országgyűlés! Viszonválasz illeti meg miniszter urat. Miniszter úr, öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Az EBESZ is azt állapította meg, hogy a választások szabadok voltak Magyarországon, annak ellenére, hogy az EBESZ-misszió kormányzat iránti túlzott elfogultsággal aligha volt vádolható, de ezt még ők sem tudták bejelentésükben elhallgatni. Ami pedig a Médiatanács tagjait illeti, a Médiatanács tagjait is az Országgyűlés választja kétharmados többséggel, a jövőben is az Országgyűlésnek kétharmados többséggel lesz lehetősége a Médiatanács tagjait megválasztani. Az, hogy kikből fog állni az Országgyűlés többsége, hogyan lehet kétharmados többséget létrehozni, arról is a választópolgárok döntenek. A különbség az, hogy miután mi hiszünk a demokráciában, mi ezt tiszteletben tartjuk, önök pedig nem hisznek a demokráciában, ezért önök ezt nem tartják tiszteletben. Köszönöm a figyelmet. [[Taps a kormánypártok padsoraiból.]]
Köszönöm szépen miniszter úr válaszát. Tisztelt Országgyűlés! Harangozó Tamás, az MSZP képviselője, azonnali kérdést kíván feltenni miniszterelnök úrnak: „Mire számíthatunk még?” címmel. Miniszterelnök úr távolléte miatt válaszadásra Gulyás Gergely, Miniszterelnökséget vezető miniszter urat jogosította fel. Kérdezem képviselő urat, elfogadjae a válaszadó személyét, vagy személyesen miniszterelnök úrtól kéri a választ.
Személyesen miniszterelnök úrtól.
Tájékoztatom, képviselő úr, hogy miniszterelnök úrnak a harmadik soron következő azonnali kérdések órájában kell válaszolnia. Tisztelt Országgyűlés! Bangóné Borbély Ildikó, az MSZP képviselője, azonnali kérdést kíván feltenni az emberi erőforrások miniszterének: „Három hónap után kaotikus állapotok. Mikor látják be, hogy hibáztak? Önöknek ennyit érnek a Hajdú-Bihar megyei emberek?” címmel. Miniszter úr távolléte miatt válaszadásra Rétvári Bence államtitkár urat, miniszterhelyettest jogosította fel. Kérdezem képviselő asszonyt, elfogadjae a válaszadó személyét [[Bangóné Borbély Ildikó: Elfogadom.]] , vagy miniszter úrtól személyesen kéri. Öné a szó, képviselő asszony.
Köszönöm szépen, elnök úr. Tisztelt Államtitkár Úr! Köztudott, hogy július 1-jétől az új ügyeleti rendszert Hajdú-Bihar megyében vezették be, elvileg kísérleti jelleggel. Innentől fogva megszüntették a régi ügyeleti rendszert, és az Országos Mentőszolgálat vette át az ügyeleteknek a működtetését. Ezzel kapcsolatban orvosok kerestek meg [[Dr. Rétvári Bence: Na de milyen orvosok?]] , és kérdéseket szeretnék, államtitkár úr, az elmúlt három hónap tapasztalataiból feltenni. Mondanám a kérdéseket. Igaze, mivelhogy a polgármesterek és jegyzők azt állítják, hogy a viharos sebességgel és ultimátumszerűen történő, tesztjelleggel július 1-jével bevezetett új háziorvosi sürgősségi ügyeletet azért vezették be ilyen gyorsan, mert egy európai uniós pályázat miatt alakult ki ez a helyzet? Hol férhető hozzá ez a pályázat, és tényleg így történte a bevezetésnek a sürgőssége? Milyennek értékeli a Hajdú-Bihar megyei háziorvosi sürgősségi ügyeleti rendszer üzemeltetőjeként az OMSZ az elmúlt, több mint három hónap feladatellátását? Erről tudnake információt adni? Több helyen a rendszer annyira nem működik, hogy orvos és mentőtiszt hiányában az is előfordult, hogy már csak mentőautó-vezető teljesít 24 órás ügyeleti szolgálatot, sőt olyan is volt, hogy két olyan mentőtisztet rendeltek ki ügyeletbe, akik közül egyikőjüknek sem volt jogosítványa. Tudjae, államtitkár úr, hogy több mint három hónapja nem fizetik ki az orvosoknak az ügyeleti díjat? Mi a garancia, hogy utólag megkapják ezt, és mikor sikerül végre minden hónapban megkapni az ügyelet után a díjazásukat az orvosoknak? Államtitkár úr, kísérleti nyúlnak használják az orvosokat és a betegeket is Hajdú-Bihar megyében. Államtitkár úr, tude ön ezekről a kaotikus állapotokról, és mikor fogják beismerni, hogy hibáztak, és mikor szüntetik meg ennek a rendszernek a működtetését? Várom megtisztelő válaszát.
Köszönöm. Tisztelt Országgyűlés! Megadom a szót Rétvári Bence államtitkár úrnak, miniszterhelyettesnek, aki válaszol az azonnali kérdésre. [[16.30]]
Köszönöm szépen a szót, elnök úr. Tisztelt Képviselő Asszony! Tisztelt Ház! Nem tudom, honnan vannak az ön forrásai, tisztelt képviselő asszony, de amikor legutóbb ezt a rendszert támadta, akkor egy olyan embernek a levelét emelte föl vagy arra hivatkozott, akinek a férje, aki korábban az ügyeletek működtetésében részt vállalt, ha jól emlékszem, börtönben ül. Nem tudom, a mostani forrásai honnan vannak, tisztelt képviselő asszony, korábban ilyen levelet hozott elő. Először is: felelőtlenség vagy nem felelőtlenség. A korábbiakban is Magyarországon hosszú ideig volt úgy, hogy az ügyeleti ellátást a mentőszolgálat látta el, ahol ugyanolyan egészségügyi dolgozók dolgoznak egyébként, amint az egészségügy más területén, ugyanolyan hozzáértő emberekről van szó. Másodszor: a hívások egy része úgyis a mentőszolgálathoz fut be, hiszen ha az ügyelet nem tudja ellátni az illető beteget, akkor úgyis a mentőket hívja. Harmadrészről, tisztelt képviselő asszony: nem tudom, elkerülte az ön figyelmét, amikor a Magyar Orvosi Kamara alelnöke nyilatkozott erről, és ő is elmondta, hogy ez egy olyan modell, amely számára is teljesen elfogadható, szakszerű, Magyarországon ennek van történelmi hagyománya, működött így ügyeleti ellátás. Tehát vannak egyrészről az ottani orvosok, az önkormányzatok döntő többsége, a Magyar Orvosi Kamara, az Országos Mentőszolgálat, és mind azt mondja, hogy ez a fajta fejlesztés, ez a fajta modellprogram, hogy a mentők lássák el az ügyeleti feladatokat, egy szakmailag helyes, alátámasztott program. Van ebben egy fokozatosság: azért egy megyében vezettük be, hogy lássuk meg ennek a működését, működike most is, 2021-ben ugyanúgy, mint évekkel ezelőtt, és ha működik, akkor lehet gondolkozni azon, hogy az országban erre szükség van-e. Tisztelt Képviselő Asszony! Közel 8 ezer betegnek nyújtottak segítséget, ezeknek a 20 százalékát kórházba kellett utalni, 80 százalékuknál viszont nem volt szükség további ilyesfajta beavatkozásra, nem volt szükség életmentő beavatkozásra, de volt, akinél arra is szükség volt. A betegek visszajelzései pozitívak, a dolgozói és lakossági véleményeket folyamatosan gyűjti a mentőszolgálat, értékeli; ezeknek az elégedettségi értéke az ötös skálán négyes és ötös fokozat között van. A programokhoz csatlakozott 21 ügyeleti telephely [[Az elnök csengetéssel jelzi az időkeret leteltét.]] és ezek mindegyikén speciális járművel és felszereléssel magasan képzett szakemberek látják el az ügyeleti szolgálatot a megyeiek megelégedésére. Köszönöm szépen. [[Taps a kormánypártok soraiban.]]
Köszönöm miniszterhelyettes úr válaszát. Viszonválaszra megadom a szót a képviselő asszonynak egy percben. Parancsoljon, öné a szó.
Köszönöm szépen, elnök úr. Tudja, államtitkár úr, azért merem ezt a kérdést feltenni, mert ott élek Hajdú-Bihar megyében, és személy szerint tapasztalom, hogy mi történik. Amikor orvosok és asszisztensnők keresnek meg a problémával, vagy mondjuk, a mentőszolgálatnál dolgozók, hogy hányan hagyták ott azóta a mentőszolgálatot, és mekkora munkaerőhiánnyal küszködnek, akkor higgye már el, hogy ez így van. Államtitkár Úr! Én írásbeli kérdést is tettem fel önöknek, amikor arról kértem tájékoztatást, hogy miért Hajdú-Bihar megyében vezették be, miért nem az ön megyéjében, mondjuk, ott is lehetett volna ezt a kísérleti jelleget bevezetni. Adjanak már választ egyszer valamire konkrétan! Államtitkár Úr! Leírta azt, hogy részletes tájékoztatást kaptak a településvezetők [[Dr. Rétvári Bence: Így van!]] [[Dr. Rétvári Bence: Így van!]] a dolgozók és az ott lakók is. (Dr. Rétvári Bence: Így van!) Lehet, hogy a településvezetők titkos megbeszélésén kívül, mert elég titkos volt ez a megbeszélés, nem tudhatott róla senki más, meg a valamilyen dolgozók is kaptak, de mondja már meg nekem, hogy a lakosságot hol értesítették megfelelően az átalakításról! [[Az elnök csengetéssel jelzi az időkeret leteltét.]] Államtitkár úr, egyszer az életben ne hazudjanak már, hanem válaszoljanak a kérdésre! Államtitkár úr, miért [[Az elnök kikapcsolja a szónok mikrofonját.]] Hajdú-Bihar megye?
Képviselő asszony! Egy perce volt.
…az egész országra ki fogják terjeszteni. [[Az elnök visszakapcsolja a szónok mikrofonját.]] Köszönöm, elnök úr. [[Soltész Miklós: Kicsit nagyobb tapsot! Többet érdemel!]]
Tisztelt Országgyűlés! Viszonválaszra megadom a szót miniszterhelyettes úrnak. Parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Természetesen igyekeztünk a lehető legalaposabban előkészíteni a mentőszolgálattal együtt ezt a változást, ezért valóban az önkormányzatok részletes tájékoztatást kaptak. Ekkor volt az a tiltakozó levél ezen volt üzleti kör részéről, amelyet ön is lobogtatott, tisztelt képviselő asszony, amely a vezető cégek részéről nem éppen a legtörvényesebb egyik cég volt. Nos, másrészről pedig az önkormányzatokon és a sajtón keresztül is részletes tájékoztatást adtunk, hogy hogyan fog átalakulni a tervezés, ezek mindenki számára nyilvánosak voltak és, most is azok. A mentőszolgálat pedig, tisztelt képviselő asszony, akkor volt nehéz helyzetben, amikor önök vezették ezt az országot, mert a kormányzásuk évében nem is vettek már mentőautókat, szinte egyet sem éveken keresztül, mert arra készültek, hogy privatizálják a mentőszolgálatot is. Akkor önök 26 milliárd forintot fordítottak a mentőszolgálatra, a most elfogadott jövő évi költségvetésünk 65 milliárd forintot tartalmaz erre. 26 milliárd helyett 65 milliárdot! Amikor átvettük a kormányzást, akkor a mentőautóknak nyolc év fölött volt az áltagéletkora [[Az elnök csengetéssel jelzi az időkeret leteltét.]] most négy év környékén van, tisztelt képviselő asszony, sokkal korszerűbb, sokkal jobban felszerelt és sokkal fiatalabb mentőautók futnak az utakon. Köszönöm szépen. [[Taps a kormánypártok soraiban.]]
Köszönöm szépen miniszterhelyettes úr válaszát. Tisztelt Országgyűlés! Varju László, a DK képviselője, azonnali kérdést kíván feltenni a miniszterelnök úrnak: „Az alkotmányellenesnek bizonyult 2011. évi CXCI. törvény felemás korrekciójáról” címmel. Miniszterelnök úr távolléte miatt válaszadásra Gulyás Gergelyt, a Miniszterelnökséget vezető miniszter urat jogosította fel. Kérdezem képviselő urat, elfogadjae a válaszadó személyét, vagy miniszterelnök úrtól személyesen kéri a választ.
Igen, köszönöm szépen.
Elfogadja?
Igen.
Öné a szó, képviselő úr.
Köszönöm szépen a szót. Tisztelt Miniszter Úr! Több év telt el most már azóta, hogy az Alkotmánybíróság alaptörvény-ellenesnek ítélte a rokkantnyugdíjak szabályozásáról szóló törvényt, sőt két és fél éve a parlament is mulasztásos törvénysértésben van amiatt, hogy az emberi jogok egyezményével megegyező megoldás szülessen. Az már szinte kizárólag az önök pártkatonáiból álló tes-tület döntésén múlt, és ők is úgy döntöttek, hogy az, hogy a legkiszolgáltatottabbaktól vontak el állami juttatásokat, elfogadhatatlan. Egyébként ez több újpesti, angyalföldi polgárral is így történt, éppen ezért szót kell emelnünk értük. Idén áprilisban aztán beterjesztettek egy törvényt, amelyben 500 ezer forintos kárpótlást akkor ígértek, ha közben lemondanak minden jogukról, és akkor tulajdonképpen egy közel kétmillió forintos összeg helyett ezzel elégedjenek meg. Érdekes, hogy ezt olyan időszakban teszik meg, és húzzák az időt, amikor más ügyekben nyolc nap alatt el tudják intézni, hogy az érintettek megkapják erről a tájékoztatást, ehhez képest most két hónap áll rendelkezésére a nyugdíjfolyósító intézetnek, hogy mindezt megtegye, és egyébként, ha visszajeleznek, és ha majd a kifizetés… jövő év márciusáig tolták ki ezt. Azt gondolom, hogy ez visszaélés, lelkiismeretlen eljárás ahhoz képest, hogy önök több éve csinálják ezt. Tisztelt Miniszter Úr! Miért húzzák az időt? Remélem, nem azért, hogy választási trükként használják ezt is, pont a legkiszolgáltatottabbakkal szemben. Köszönöm szépen. Várom válaszát.
Köszönöm. Tisztelt Országgyűlés! Megadom a szót Gulyás Gergely Miniszterelnökséget vezető miniszter úrnak.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Nem tudom, hogy a mai magyar politikában értéke még az egyetértés, de amikor időnként ilyen alkalmilag és átmenetileg létrejön, ott is kiderül, hogy ezek szerint mégsem értünk egyet, ugyanis elfogadtunk itt az Országgyűlésben 2021. április 28-án egy törvényjavaslatot, amely egyértelművé tette azt, amit ön is mond, hogy 2021. december 31-éig van lehetőség arra, hogy az 500 ezer forint összegű, egyidejű juttatás kifizetését az érintettek igényeljék, majd ha ezt nem teszik meg, akkor is van egy eljárás, ami garantálja azt, hogy a korábbi jogsérelem ellensúlyozása egy hatósági felülvizsgálatot követően megtörténhet. Azt is tartalmazza a javaslat, hogy március 31-éig a teljes kifizetés is megtörténik, ezt a törvényjavaslatot valamennyi párt támogatta. Köszönöm a figyelmet. [[Taps a kormánypártok soraiban.]]
Köszönöm szépen, miniszter úr. Viszonválaszra megadom a szót Varju László képviselő úrnak. Parancsoljon!
Köszönöm szépen, miniszter úr. Számításunk szerint az önök alkotmányellenes javaslata másfél millió forint kárt és annak a kamatait okozta ezeknek az embereknek. A minap is éppen beszéltem egy idős hölggyel, akitől elvonták a közlekedési támogatást, és sorolhatnánk, hogy mivel mennyi kárt okoztak. Ennek fejében önök félmilliós kárpótlást ígérnek, és azt is csak hosszú időn keresztül, és ilyen kiszámítottan. Azt gondolom, hogy ezzel szemben önök ezt felgyorsíthatták volna, és a legkiszolgáltatottabbak érdekében megtehették volna, hogy mindez az idén bekövetkezzen. Így vagy úgy tehát ragaszkodnak az érintettek jogfosztásához, és nem kárpótolják őket, ezért emelek én szót, és ezért nem fogadom el azt, amit ön mondott. Köszönöm szépen.
Köszönöm szépen. Tisztelt Országgyűlés! Viszonválasz illeti meg miniszter urat. Öné a szó.
Tisztelt Országgyűlés! Tisztelt Elnök Úr! Tisztelt Képviselőtársam! Régóta nem vágyom arra a parlamentben, hogy önök érvekre érvekkel válaszoljanak, de az én válaszom azt tartalmazta, hogy bizonyára követett el hibát a kormánytöbbség, bár azt a jó szándék szülte, hiszen az egymillió rokkantnyugdíjas országát önöktől örököltük meg; szerintem helyes, hogy ezt felülvizsgáltuk. Volt egy olyan eljárási nehézség, amit az Alkotmánybíróság nemzetközi szerződésbe ütközőnek ítélt. [[16.40]] Ennek a jóvátételére, igazságtételére, kárpótlására elfogadtunk egy jogszabályt, ezt a jogszabályt ön megszavazta, eszerint járunk el, és most ön az ön által is megszavazott jogszabály végrehajtását, egyébként pontos és szöveghű végrehajtását kéri rajtunk számon. Ez szerintem nem korrekt. Köszönöm szépen. [[Taps a kormánypártok soraiban.]]
Köszönöm szépen miniszter úr válaszát. Tisztelt Országgyűlés! Keresztes László Lóránt és Schmuck Erzsébet, az LMP képviselői, azonnali kérdést kívánnak feltenni a miniszterelnök úrnak: „Ki vállalja a felelősséget Miniszterelnök úr?” címmel. Miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította fel. Kérdezem képviselő urat, hogy elfogadjae a válaszadó személyét, vagy személyesen a miniszterelnök úrtól kéri a választ.
Köszönöm, elnök úr, megvárjuk a miniszterelnök urat.
Tájékoztatom, képviselő úr, hogy miniszterelnök úrnak a soron következő azonnali kérdések órájában kell válaszolnia. Tisztelt Országgyűlés! Hohn Krisztina, az LMP képviselője, azonnali kérdést kíván feltenni az agrárminiszternek: „Szüntessék meg!” címmel. Öné a szó, képviselő asszony.
Köszönöm szépen.
Bocsánat, a megértését kérem, mert miniszterhelyettes úr van bent a teremben. Az időt be fogom számítani. Tehát, tisztelt képviselő asszony, miniszter úr távolléte miatt válaszadásra Farkas Sándor államtitkár urat, miniszterhelyettest jogosította fel. Kérdezem, elfogadjae a válaszadó személyét.
Igen, elfogadom.
Öné a szó. 15 másodperc beszámítva. Parancsoljon!
Köszönöm szépen a szót. Tisztelt Képviselőtársaim! Tisztelt Államtitkár Úr! Május 25-én egyszer már beszéltem egy helyi üggyel kapcsolatban itt a parlamentben, ez pedig egy kistarcsai ügy. Kistarcsai ügy azért, mert elsősorban Kistarcsa néhány területét érinti, ez pedig egy bizonyos bűzügy. Ez a bűzügy mára már részben bizonyítható, hogy a helyi szeméttelep működéséből adódó depóniagáz felszabadulása miatt keletkezett. Öt éve küzdenek a lakók ennek a szúrós szagú gáznak az elviselésével kapcsolatban. Civil csoportot is alapítottak, és kilincseltek különböző hatóságoknál, elöljáróknál, hogy végre már normális és végleges megoldás szülessen a problémájukra. Sok esetben kaptak olyan válaszokat, hogy miért költöztek oda, hiszen tudták, hogy büdös van, valamint ehhez hasonlókat. Természetesen hatóságokhoz is fordultak, számtalan levelet, kérvényt és beadványt írtak már, de sajnos a mai napig nem történt semmi. A zöldhatóság leginkább arra hivatkozott, hogy nem tudnak olyan mérést végezni, amit maguk is elfogadnak; ezt nem is értem, mármint hogy saját maguk. Szerintem nagyon fontos lenne ezeknek az embereknek, hogy végre megoldódjon a problémájuk, hiszen Zsófialiget, Móraliget, Homokdűlő, Simándyliget, Kerepesszéphegy lakóinak jogos elvárása az, hogy tiszta levegőben lakhassanak, hogy ne kelljen félteniük a gyermekeiket, és jogos elvárás az, hogy ha és amennyiben mindent elsöprő bizonyíték van arra, hogy ezt a helyi szeméttelep működése okozza, akkor hathatós lépések történjenek. Kérdezem én, hogy kihez forduljanak az ott lakók. Köszönöm szépen. (A jegyzői székben dr. Szűcs Lajost dr. Vinnai Győző váltja fel.)
Köszönöm, képviselő asszony. Remélem, hogy az időkeret elegendő volt az ön számára. Tisztelt Országgyűlés! Megadom a szót Farkas Sándor államtitkár úrnak, miniszterhelyettesnek. Parancsoljon!
Köszönöm szépen. Tisztelt Elnök Úr! Tisztelt Képviselő Asszony! Ezt a kérdést már valóban többször felvetette itt, a Parlament falai között is, de én ugyanazt tudom mondani jelentős részben, mint amit korábban: a kormány kiemelt célja a településeken élőket érintő, emberi egészségre ártalmas környezeti hatások csökkentése. Különösen igaz ez a bűzkibocsátással járó tevékenységek ellenőrzésére és kivizsgálására. El kell mondjam, hogy a Környezetvédelmi Hatóság ezeket a panaszokat több alkalommal kivizsgálta, és jelen pillanatban is a bejelentések alkalmával, a bejelentések időszakában kimegy a helyszínre vizsgálatot végezni. Ezek a vizsgálatok természetesen jelentős részben érzékszervi vizsgálatok a bűzhatás vonatkozásában, és a Környezetvédelmi Hatóság szakemberei egyetlenegy esetben sem találkoztak ezzel a bűzhatással. Hogy ez miért van így, azt nehéz megállapítani, ebben egyetértünk. Itt lehet a szerves hulladék kibocsátásának a koncentrációja, vonatkozhat ez a szélhatásra, a környezeti elemekre, a légnyomásra. Nagyon sok minden befolyásolja ezeket a bűzhatásokat. Ezek nemcsak a szeméttelepeken vagy egy volt szeméttelepen fordulhatnak elő, hanem különböző olyan állatifehérje-feldolgozó üzemek környékén is vagy olyan üzemek környékén, amelyek például tollfeldolgozással foglalkoznak. Tehát számtalan esetben előfordulhatnak ezek a gázok, ezek a bűzhatások. Én teljes mértékben megértem azokat a lakosokat, akik ezeken a területeken, ezekben a térségekben laknak, hogy ez rendkívül kellemetlen, de ezek jelentős részben igazából nem káros hatások, hanem érzékszervi hatások. Ugyanakkor ezeknek a kivizsgálása természetesen folyamatosan megtörténik, s amennyiben bebizonyosodik, hogy honnan erednek ezek a bűzkibocsátások, akkor a kezelővel szemben eljárást fog indítani a kormányzat. Köszönöm szépen. [[Taps a kormánypártok soraiban.]]
Köszönöm miniszterhelyettes úr válaszát. Viszonválasz illeti meg a képviselő asszonyt. Öné a szó egy percben.
Köszönöm szépen a szót. Köszönöm szépen, államtitkár úr, ez korrekt válasz volt. Örülök, hogy ebben előrelépés történik. De szeretném, ha tényleg meg is történne. Egyébként másodszor beszélek erről, és tényleg örülök annak, hogy ilyen választ adott. Remélem, hogy az ott lakók végre megnyugodhatnak, és nem kell szagolniuk továbbra is ezt az állítólag depóniagázt, ami a szeméttelepről származik. Köszönöm szépen.
Köszönöm, képviselő asszony. Viszonválasz illeti meg a miniszterhelyettes urat. Parancsoljon, miniszterhelyettes úr!
Tisztelt Képviselő Asszony! Köszönöm, hogy elfogadja a választ. Ritka pillanatnak lehettünk a parlamentben tanúi. Ezt örömmel és akár pezsgőbontással kellene ünnepelnünk. Köszönjük szépen a támogatásukat.
Köszönöm miniszterhelyettes úr válaszát. Tisztelt Országgyűlés! Kocsis-Cake Olivio, Szabó Timea és Tordai Bence, a Párbeszéd képviselői, azonnali kérdést kívánnak feltenni a miniszterelnök úrnak: „Mi folyik itt?” címmel. Miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította fel. Kérdezem képviselő urat, hogy elfogadjae a válaszadó személyét, vagy személyesen a miniszterelnök úrtól kéri a választ.
Inkább megvárnánk a kérdés címzettjét. Köszönöm.
Tájékoztatom, képviselő úr, hogy miniszterelnök úrnak a második soron következő azonnali kérdések órájában kell válaszolnia. Tisztelt Országgyűlés! Tordai Bence, a Párbeszéd képviselője, azonnali kérdést kíván feltenni a miniszterelnök úrnak: „Mi folyik itt?” címmel. Miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította fel. Kérdezem, elfogadjae a válaszadó személyét, vagy személyesen a miniszterelnök úrtól kéri a választ.
Elfogadom.
Öné a szó, képviselő úr.
Köszönöm, elnök úr. Tisztelt Országgyűlés! Kedves Polgártársak! Miniszter Úr! A Fidesz a 2002-es vereségéből egy dolgot tanult nem azt, hogy nem kéne annyit lopni, mert annak éppen az ellenkezőjét csinálják , Kövér László felismeréséből, amit úgy fogalmazott meg, hogy kormányon voltunk, nem hatalmon, arra jutottak, hogy a következő alkalommal, hogyha majd az emberek kirakják önöket a kormányból, akkor is hatalmon akarnak maradni. Készülnek a 2022-es vereségükre, és láthatólag az összes független intézményt, gazdasági erőforrást és minden egyebet, amit tudnak, megpróbálnak a saját pártkatonáik kezére bízni. Önöknél van a köztársasági elnök, az Alkotmánybíróság, az ügyészség, a Kúria, az MTVA, az ombudsman, a Költségvetési Tanács, a GVH, az MNB, az ÁSZ, és ott van az NMHH. Létrehozták a Szabályozott Tevékenységek Felügyeleti Hatóságát, benne a dohánykereskedelem, a bírósági végrehajtás, a szerencsejáték, a koncessziós szerződések és hamarosan a bányafelügyelet kezelési jogával, létrehozták a Magyar Energetikai és Közmű-szabályozási Hivatalt, és hamarosan vezetőt cserélnek az Országos Atomenergia Hivatal élén is. Ez azt jelenti, hogy önök 5, 9, 12 évre vagy éppen életfogytiglanra akarnak mindezen intézmények élére fideszes pártkatonákat bebetonozni, vagy már meg is tették ezt. Ráadásul, csak hogy a gazdasági részekre is rátérjünk, koncesszióba adják ki terveik szerint 35 évre az autópályákat, a hulladékgazdálkodást, a kaszinókat, sőt a trafikokat is már élethossziglanra kiadták a fideszes haveroknak. Ezenkívül az állam vagyonát úgynevezett vagyonkezelő alapítványokba, megint csak fideszes kézben lévő 34 különböző vagyonkezelő alapítványba pakolják át. Miniszter úr, a kérdésem: mennyire tartja demokratikusnak, hogy akkor is hatalmon akarnak maradni, ha önöktől megvonják az emberek a bizalmat a következő országgyűlési választáson?
Tisztelt Országgyűlés! Megadom a szót Gulyás Gergely Miniszterelnökséget vezető miniszter úrnak. Parancsoljon! [[16.50]]
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Ön úgy gondolja, hogy mi a 2022-es vereségre készülünk, de néhány héttel ezelőtt még azt hirdette itt, hogy Karácsony Gergely fog minket leváltani ebben sem volt igaza [[Dr. Rétvári Bence: De félünk tőle!]] ne zárjuk ki, hogy a másikban sem lesz! [[Derültség a kormánypártok soraiban.]] Tehát szeretném biztosítani, hogy a 2022-es győzelemre készülünk. Az, hogy alkotmányos demokráciákban mandátumoknak van kezdete és vége, az már csak így szokott lenni, mint ahogy az is, hogy az nem feltétlenül esik egybe parlamenti ciklusokkal, de legalább azt a hosszú felsorolást, amit itt megtett, előzetesen megnézethette volna, hogy a megbízatások mikor járnak le, mert éppen például az Állami Számvevőszék elnökének a megbízatása emlékezetem szerint jövő év augusztusában jár le [[Tordai Bence közbeszól.]] , tehát éppen az új Országgyűlés tudja majd megválasztani az Állami Számvevőszék elnökét. Minden más megbízatás megszűnésére a jogszabályokkal összhangban kerül sor. És egyébként az Atomenergia Hivatal élére egyébként már kinevezett vezetővel kapcsolatosan nem hiszem, hogy akár pártpolitikai elfogultság vagy szakmai kritika megállná a helyét, nem is hallottunk egyébként a kinevezést követően ami nem a jövőben lesz, hanem már több mint két hete megtörtént ilyet. Úgyhogy azt tudom csak a képviselő úrnak biztatásként mondani, hogy mindezek a problémák, amelyek elvi szinten nem állnak fenn, a gyakorlatban sem fognak felmerülni, hogyha a polgári kormány 2022 után is hivatalban marad. Javaslom, hogy támogassa ezt ön is. [[Taps a kormánypártok soraiban.]]
Megköszönöm a miniszter úr válaszát. Viszonválaszra megadom a szót a képviselő úrnak. Parancsoljon, egy percben!
Még egyszer mondom, arról az esetről beszélünk, hogy ha az emberek többségének az akarata érvényesül, és önök nem folytathatják a kormányzást, akkor is az a céljuk, hogy hatalomban maradjanak. Ezt mi egyértelműen meg fogjuk akadályozni, hiszen 2022-ben a választás tétje nemcsak az, hogy önök kormányon maradjanake, hanem hogy azt az erkölcsileg korrupt, rothadt rendszert, amit önök felépítettek, azt az emberek leváltjáke, fel akarjáke számolni, vagy sem. Ha igen, azzal együtt jár mindaz, hogy a fideszes pártkatonákat a független még egyszer mondom, független intézmények éléről szintén el kell távolítani, és át kell adni a helyüket azoknak a valóban szakmai alapon tevékenykedő vezetőknek [[Dr. Rétvári Bence: Aha! Aha!]] , akik felelősséggel el tudják látni ezeket a feladatokat. Jelzem egyébként, hogy nemcsak az alkotmánnyal, de a maguk Alaptörvényének a szellemével és a betűjével is ellentétes az, ami zajlik, tehát senkinek a tevékenysége nem irányulhat a hatalom kizárólagos birtoklására, márpedig, ugye, ebben az esetben erről van szó. Úgyhogy még egyszer kérdezném, hogy mennyire tartja alkotmányszerűnek vagy az Alaptörvénynyel összhangban lévőnek [[Az elnök csenget.]] [[Az elnök csenget.]] ezt a gyakorlatot, amit önök folytatnak, tekintettel (Az elnök csenget.) a Karas Monika-botrányra is. [[Dr. Rétvári Bence: Botrány?!]]
Tisztelt Országgyűlés! Viszonválasz illeti meg a miniszter urat. Miniszter úr, öné a szó.
Az ember kedvét szegi, hogy a szavak és a fogalmak jelentésüket vesztették. Tehát ha jól értem, akkor a hatalom teljessége azt jelenti, hogy ha önök megnyerik a választást, akkor is nálunk van a hatalom. Ezt nem nagyon tudom értelmezni, mert a magyar alkotmány világos eligazítást ad arra vonatkozóan, hogy a kormányzatnak milyen hatáskörei vannak, és ezeket a hatásköröket a kormány, hogyha megalakul, hogyha a parlamenti többséget a miniszterelnök megszerzi, és a minisztereket a köztársasági elnök kinevezi, akkor teljes egészében gyakorolni tudja. Úgyhogy azt tudom mondani, hogy az önök számára is adott a lehetőség, ha megnyerik a választást ezzel kapcsolatosan engedje meg, hogy legyenek fenntartásaim, de ha megnyerik a választást , akkor kormányt tudnak alakítani; ha kétharmados többséggel nyerik meg a választást, akkor pedig ugyanolyan parlamenti jogosítványaik lesznek, mint bármely kétharmados többségnek volt a megelőző nyolc parlamenti ciklusban. Ilyen ’89-90 óta egy alkotmányos demokrácia. Nagy kár, hogy ma olyan erők akarják a hatalmat megszerezni, amelyek ezt akár még bűncselekménytől sem visszariadva fel akarják rúgni. Szerintem tartózkodjanak ettől. [[Taps a kormánypártok soraiban.]]
Köszönöm a miniszter úr válaszát. Tisztelt Országgyűlés! Bajkai István, a Fidesz képviselője, azonnali kérdést kíván feltenni a Miniszterelnökséget vezető miniszter úrnak: „Hová vezethet a baloldali gyűlöletkeltés?” címmel. Képviselő úr, öné a szó.
Köszönöm szépen a szót. Tisztelt Elnök Úr! Tisztelt Miniszter Úr! A magyar kormány Brüsszelben is mindig vitathatatlanul kiállt a nemzetiségek védelme érdekében, éppen ezért joggal merül fel a kérdés, hogy tudjae az európai baloldal vagy magát annak nevező baloldal, hogy magyar barátaik olyanokkal álltak össze, akik nyíltan sértenek meg kisebbségieket emberi méltóságukban. Az előválasztási úgynevezett show-műsor során is hallhattunk a kisebbségeket különösen is sértő megjegyzéseket. Alaposan felkorbácsolta az érzelmeket ugyanis Ózd jobbikos alpolgármesterének a náci terrort idéző karlendítős fotója, ami után persze a baloldali médiában rögtön megindult a szerecsenmosdatás és a mismásolás is, hogy csupán úgynevezett egyszerű integetésről van szó. De példaként felhozhatnám azt is, hogy Gyurcsány Ferenc vígan kampányolt azzal a szegedi jobbikossal, aki korábban indulatos hangnemben beszélt a cigányság visszaszorításáról, és hirdette az egyes polgártársainkban fájó, sőt tragikus nyomot hagyó Szálasi-féle magyar fajvédelmet. Ne felejtsük el persze azt sem, hogy a baloldaltól a legkeményebb agresszió sem áll messze, hiszen Jakab Péter szerint helyénvaló egy általa rendbontónak titulált, kutyát sétáltató járókelőt fojtófogással földre teperni, vagy éppen az, hogy Gyurcsány Ferenc a nyílt utcán ordibálva fenyegetett egy vele nem szimpatizáló polgárt. A Gyurcsány Ferenc által vezérelt baloldali összefogás miniszterelnök-jelöltje, Márki-Zay Péter, aki korábban a gyermekek szükség esetén történő testi fenyítéséről [[Az elnök csenget.]] [[Az elnök csenget.]] is beszélt, maga is tett már kisebbségeket sértő kijelentéseket (Az elnök csenget.), amelyek közül többet most nem idéznék. Az elhangzottakra tekintettel tisztelettel kérdezem a miniszter urat, hogy hová vezethet [[Az elnök csenget.]] a baloldali gyűlöletkeltés. Köszönöm szépen, és elnézést! [[Taps a kormánypártok soraiban.]]
Köszönöm, képviselő úr. Tisztelt Országgyűlés! Megadom a szót Gulyás Gergely miniszter úrnak. Parancsoljon, miniszter úr!
Köszönöm a szót. Tisztelt Elnök Úr! Tisztelt Képviselő Úr! Tisztelt Országgyűlés! A helyzet az, hogy mindig érdeklődéssel hallgatjuk azokat a baloldali megszólalásokat, amelyek a magyar közélet gyűlölettel teli voltára utalnak, hiszen nagyon egyszerű lenne ezt megszüntetni. Elég lenne, hogyha a baloldal nem keltene gyűlöletet, amit nem csupán ezzel a kormánnyal szemben tett, hanem ha Magyarországnak nemzeti kormánya volt a rendszerváltozás óta, akkor itthon és külföldön mindig mindent megtettek annak érdekében, hogy a kormánnyal szembeni gyűlöletet a lehető legnagyobb mértékben szítsák. (Dr. Steinmetz Ádámot a jegyzői székben Szabó Sándor váltja fel.) Most a konkrét példákban hosszan nem elveszve, hiszen ön is jó sok ilyet felsorolt, de látszik, hogy semmilyen józan ész vagy jóízlés alapján felállított mérce nincsen a másik oldalon, hiszen hogyha belegondolunk Gyurcsány Ferenc legújabb miniszterelnök-jelöltjének korábbi kijelentéseibe, hogyha ezeket kormányoldalon bárki megtette volna, akkor néhány nap alatt politikai értelemben kivégezte volna a baloldali sajtó, amely, ebből látszik, kellően erős ahhoz, hogy ezt megtegye. Tehát amikor a cigányok listázásának a lehetőségéről van szó, amikor minden alap nélkül közösségeket, nem közszereplőket, közszereplők gyermekeit lehet buzizni, ezek olyan új jelenségek a magyar politikában, amelyeknek nyilván megágyazott az, hogy a szélsőbaloldal, a Demokratikus Koalíció és a szélsőjobboldal, a Jobbik összeölelkezett, és elvtársi csókban olvadt össze. Ennek a következményét látjuk a közéletben, ez a példátlan gyűlöletkeltés a választási kampánynak része lesz, ennek az oka pedig az, hogy ha racionálisan kellene összehasonlítani azt a politikai teljesítményt, amelyet Gyurcsány Ferenc kormánya magáénak mondhatott az elmúlt évtized politikai eredményeivel, akkor ők is tudják, hogy a parlamenti bejutásra sem lenne esélyük, ezért megmaradt nekik egyetlen lehetőségként a gyűlöletkeltés. Köszönöm a figyelmet. [[Taps a kormánypártok soraiban.]]
Köszönöm a miniszter úr válaszát, és viszonválaszra megadom a szót a képviselő úrnak. Parancsoljon!
Köszönöm szépen a szót. Tisztelt Elnök Úr! Tisztelt Miniszter Úr! Pusztán két idézetet szeretnék még hozzátenni, amelyet egyenesen Márki-Zay Pétertől hallottunk. Amikor a romafelzárkóztatás kérdéséről szólt, egyszerűen azt jelentette ki, hogy „abszolút nem ördögtől való lenne statisztikát vezetni arról, hogy ki a cigány és ki a nem cigány”. A másik idézet: a radikális elszámoltatással kapcsolatban azt nyilatkozta, hogy idézem „nem akarom mondani, hogy a kandelábereket mire lehet még használni a plakátok ragasztásán és helyezésén kívül”. El kell hogy mondjuk, hogy az a magát baloldalnak hívó összefogás, az valójában a gyűlöletre szakosodott, és a gyűlöletet kívánja ebben az országban elszabadítani. Valójában gyűlöletkoalícióról van szó a részükről. Köszönöm szépen a szót. [[Taps a kormánypártok soraiban.]]
Köszönöm szépen, képviselő úr. Viszonválasz illeti meg a miniszter urat. Öné a szó.
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Valóban, az ön példái is egyértelművé teszik azt, hogy a baloldalnak sikerült az európai kultúrkörön kívülről miniszterelnök-jelöltet találni ez garancia arra, hogy Gyurcsány Ferenccel jól meg fogják egymást érteni. Köszönöm a figyelmet. [[Taps a kormánypártok soraiban.]] [[17.00]]
Megköszönöm a miniszter úr válaszát. Tisztelt Országgyűlés! Vejkey Imre, a KDNP képviselője, azonnali kérdést kíván feltenni a honvédelmi miniszternek: „Számíthatunke továbbra is arra, hogy a kormány megvédi a magyarokat, vagy engedünk a külső és belső ideológiai nyomásnak, és utat nyitunk a migránsok beáramlásának?” címmel. A miniszter úr távolléte miatt válaszadásra Németh Szilárd István államtitkár urat jogosította fel. Kérdezem a képviselő urat, elfogadjae a válaszadó személyét.
Igen, köszönöm szépen.
Öné a szó, képviselő úr.
Tisztelt Elnök Úr! Köszönöm a szót. Tisztelt Államtitkár Úr! Az illegális bevándorlók bekerítették Európát, a spanyol, az olasz és a balkáni útvonalon is sorra érkeznek. Az idén már több mint 80 ezer illegális migránssal szemben történt intézkedés jogsértő cselekmény miatt. Csak emlékeztetőül, ez a szám 2017-ben 21 847, ’18-ban 6506, 2019-ben 17 252, 2020-ban viszont már 46 179 volt, csak az elmúlt hét végén pedig több mint ezer illegális migránssal szemben intézkedett a rendőrség. Éppen ezért most még jobban indokolt az erős magyar határvédelem fenntartása, mivel a határon a migrációs nyomás tartós, az erőszakos határáttörési kísérletek száma folyamatosan növekszik, és az embercsempészek tevékenysége is egyre erőteljesebb. Afganisztánból pedig újabb menekülthullámok várhatók, hiszen a 2021 szeptemberében megalakult átmeneti afgán kormányzat intézményei nem működnek. Ezáltal állandósulhat a kisebbségek üldöztetése, továbbá az ember-, kábítószer- és fegyvercsempészés még dominánsabbá válhat. Tisztelt Államtitkár Úr! Kérdezem: számíthatunke továbbra is arra, hogy a kormány megvédi a magyarokat, vagy engedünk a külső és belső ideológiai nyomásnak, és utat nyitunk a migránsok beáramlása felé? Várom megtisztelő válaszát. [[Taps a kormánypárti padsorokban.]]
Köszönöm, képviselő úr. Tisztelt Országgyűlés! Megadom a szót Németh Szilárd István államtitkár úrnak, miniszterhelyettesnek. Parancsoljon!
Köszönöm, elnök úr. Tisztelt Országgyűlés! Tisztelt Képviselő Úr! Valóban úgy van, ahogy ön mondja, hatalmas a nyomás a magyar határon, és ez a határ egyben Európa külső, schengeni határát is jelenti, és a magyarok nemcsak a saját hazájukat, hanem egész Európa biztonságát védik, úgy, mint a törökök ellen vagy pedig éppen a kommunizmus időszakában. Az, hogy ma nyugodtan élhetnek az emberek részünkről legalábbis Berlinben, Párizsban, Brüsszelben, az erős magyar határvédelemnek köszönhető többek között. Most ahelyett, hogy Brüsszel hozzájárulna azokhoz a sok száz milliárdos költségekhez, amit Magyarország 2015 óta költött határvédelemre hangsúlyozom, schengeni határvédelemre , vagy legalább egy kis köszönetet mondanának, ahelyett hátba támadják az egész országot, és mindenféle kitalált eljárásokat indítanak ellenünk, mert nem vagyunk hajlandók beengedni a migránsokat Európába. Azok az országok, amelyek szárazföldi schengeni határral rendelkeznek, újonnan ők is megérezték, mit jelent a migrációs nyomás, itt a balti államok közül Észtországra, Litvániára gondolok és természetesen testvéreinkre, Lengyelországra; ezek most kerítést építenek, és valamilyen oknál fogva ezekkel a kerítésekkel nincs olyan probléma, mint a magyar kerítéssel. A számok, amelyeket ön említett, nemcsak az illegális bevándorlók tekintetében mutatják azt, hogy három és félszeresére növekedett a magyar határon az illegális bevándorlók elfogása, hanem az embercsempészek száma is háromszorosára nőtt Magyarországon, szervezett akciókról van szó. Én azt tudom mondani, hogy ameddig Fidesz-KDNP-kormány van az országban, addig mi megvédjük Magyarország és Európa határait, és garantáljuk Magyarország és Európa biztonságát. [[Taps a kormánypárti padsorokban.]]
Köszönöm, miniszterhelyettes úr. Tisztelt Országgyűlés! Viszonválaszra megadom a szót a képviselő úrnak. Parancsoljon!
Tisztelt Államtitkár Úr! Magyarország mindig is a határvédelem élén járt, így tesz most is. Köszönöm önnek is. Múlt héten kölcsönös megállapodás jött létre a V4-ek katonai vezetői között Közép-Európa stabilitásának megőrzése érdekében, mivel a legnagyobb kihívást a folyamatosan növekvő migráció és az ezzel kapcsolatos embercsempészet jelenti. Az ingatag afgán külpolitikai helyzet miatt ma már mindenki kerítést épít, mint ahogy az államtitkár úr is mondta, de egyetlen európai vezető sem ismeri el mind a mai napig a magyar határvédelemmel kapcsolatos eredményeket. Magyarország a migrációs helyzet kezelésére, a határok megerősítésére közel 500 milliárd forintot használt fel eddig. Megjegyzem: az Európai Bizottság tudomásom szerint ebből az 500 milliárdból eddig csak 7 milliárd forinttal járult hozzá ezen költségekhez, kiadásokhoz. [[Taps a kormánypárti padsorokban.]]
Köszönöm szépen, képviselő úr. Tisztelt Országgyűlés! Viszonválasz illeti meg a miniszterhelyettes urat. Öné a szó.
Köszönöm szépen, elnök úr. Tisztelt Képviselő Úr! A magyar határvédelemről a döntés nemcsak úgy egyszerűen megszületett, hanem az egész ország átélte 2015-öt akkor, amikor 400 ezer illegális migráns vágtatott át az országon, elpusztítva a déli területeket, megszállva az autópályákat, pályaudvarokat, mindenhova belopózva. Láttuk, hogy mi történt. Ekkor az emberek egy nemzeti konzultációban döntöttek úgy, hogy ebből elég. Utána ezt 2016 októberében, éppen öt évvel ezelőtt egy népszavazáson megerősítették. A kormány ezért épített kerítést, a parlament ezért rendelte a honvédeket a határra, a rendőrök ezért végzik kimagaslóan elszántan a munkájukat a legmodernebb eszközökkel, hogy Magyarországot és Európát meg tudjuk védeni attól a migrációs hullámtól, ami bennünket elért. Ez egyre nagyobb veszélyt fog jelenteni, már csak azért is, mert az a szociális biztonsági és itt a pandémia idején egészségügyi veszélyforrás, amit a migráció jelent, ebben az időszakban a sokszorosára fog nőni a Nyugat-Balkánon. Köszönöm szépen. [[Taps a kormánypárti padsorokban.]]
Köszönöm szépen a miniszterhelyettes úr válaszát. Tisztelt Országgyűlés! Megadom a szót Vitályos Eszter Zsuzsanna… Bocsánat! Egy pillanat! Megértésüket kérem, csak az én olvasatomban, még az én anyagomban a képviselő asszony volt az első helyen, időközben változás történt. Tehát, tisztelt Országgyűlés, Nunkovics Tibor, a Jobbik képviselője, azonnali kérdést kíván feltenni az innovációért és technológiáért felelős miniszternek: „Mit gondol erről, Miniszter úr?” címmel. A miniszter úr távolléte miatt válaszadásra Schanda Tamás János államtitkár urat, miniszterhelyettest jogosította fel. Kérdezem a képviselő urat, elfogadjae a válaszadó személyét. [[Nunkovics Tibor bólint.]] Igen, öné a szó.
Köszönöm a szót, elnök úr. Tisztelt Képviselőtársaim! Tisztelt Ház! Tisztelt Miniszterhelyettes Úr! Gondolom, nem lepem meg azzal, hogyha a rabszolgatörvény kapcsán szeretném önt most kérdezni. Ugyanis a múlt héten a sajtóban megjelent több olyan információ is, amelyet később egyébként a szakszervezetek is megerősítettek. Magyarországon a rabszolgatörvénynek köszönhetően, illetve ennek a jogszabályi hátterének köszönhetően több olyan cég is van, amelyeknek az elmúlt, covidos járványhelyzet miatt állásidőket kellett kiadniuk a dolgozóiknak, ezeket az állásidőket most a dolgozókkal nem tudják ledolgoztatni, és a törvény lehetőséget ad nekik arra, hogy ezeket a kiadott állásidőket tulajdonképpen levonják a fizetéseikből. Ilyen meg is történt, de a nagy felháborodásnak köszönhetően ezek a cégek visszautalták a fizetéseket vagy a jövő hónapban fogják visszautalni a dolgozóiknak. Mindez nem következett volna be, ha önök 2018-ban nem fogadják el ezt a szégyenteljes törvényt és nem verik át a parlamenten, de akkor sem történt volna meg és nem alakult volna ki ez a helyzet, hogyha önök megfogadják a Jobbiknak még 2020. év elején, illetve tavaszán azt a javaslatát, amely 80 százalékos bértámogatást nyújtott volna azoknak a cégeknek és azoknak a munkavállalóknak, ahol munkaidő-kiesés volt. Most ezt a pénzt próbálják meg a cégek behajtani, a jogszabályi kereteknek egyébként sajnos megfelelően, de ezen a helyzeten változtatni kell. Szeretném megjegyezni egyébként, hogy nincs még egy olyan ország szerintem a világon, de Európában biztos, hogy nem, ahol ilyen munkatörvénykönyv lenne, hogy ilyen szinten hagyja kiszipolyozni a magyar munkaerőt, és egyébként nincs még egy olyan miniszterelnök sem, aki áruba bocsátotta volna a dolgozóit, és azt mondta volna, hogy a magyar munkatörvénykönyv kellően rugalmas, és hogy a magyar munkaerő egyébként a minőségéhez képest elég olcsó. [[17.10]] Ezek alapján kérdezem miniszterhelyettes urat, hogy visszavonjáke a rabszolgatörvényt, vagy új alapokra helyezike a munka törvénykönyvét. Köszönöm.
Köszönöm. Megadom a szót Schanda Tamás János miniszterhelyettes úrnak. Parancsoljon!
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Könnyű helyzetben vagyok, hiszen ma már ezt az álhírt és ezt a félreértést az ön képviselőtársa, egyébként frakciótársa, Z. Kárpát Dániel képviselő úr kérdésére cáfoltam. Ha ön odafigyelne az Országgyűlés munkájára és meghallgatná egyébként a hozzászólásokat, akkor ön is tisztában lehetne azzal, hogy alapvetően itt egy teljes álhírről van szó. A kormány a munkavállalók oldalán állt, és a munkavállalók oldalán áll, a törvényt mindenkinek be kell tartani, minden munkáltatónak be kell tartani. Az a jogértelmezés, amivel ezek a munkáltatók éltek, amire ön hivatkozik, az hibás, az nem megfelelő. Ezt világossá tettük számukra is, világossá tettük mindenki számára, és a magyar kormány célzott hatósági vizsgálatokat indít azoknál a cégeknél, ahol ilyen visszaélések történtek. Tisztelt Képviselő Úr! Még egyszer megismétlem a Jobbik-frakció számára talán másodszorra sikerül, bízzunk benne , hogy alapvetően itt téves jogértelmezések voltak, az állásidő szabályait hibásan értelmezték ezek a cégek, a magyar kormány a munkavállalók oldalán áll, és kivizsgálunk minden olyan esetet, ahol nem megfelelően jártak el. De egyébként, tisztelt képviselő úr, az a javaslatom, hogy amikor ön bértámogatásról beszél, akkor ezt óvatosan tegye, és azt is megfontolnám az ön helyében, hogy itt bebújok a pad mögé, mert képviselő úr, önnek volt lehetősége a bértámogatásokat segíteni, bértámogatásokról dönteni itt az Országgyűlésben, és ön nemet mondott rá. Ön nemmel szavazott arra, hogy bértámogatást kapjanak a magyar cégek és a magyar munkavállalók. Szégyellje magát ezért! Köszönöm megtisztelő figyelmét. [[Taps a kormánypártok soraiban.]]
Köszönöm. Tisztelt Országgyűlés! Viszonválaszra megadom a szót a képviselő úrnak. Parancsoljon!
Köszönöm a szót, elnök úr. Miniszterelnök-helyettes vagy miniszterhelyettes úr elnézést, nem akartam túlemelni a jelenlegi pozícióján , azért olyat kijelenteni itt ma Magyarországon, hogy a jelenlegi kormány a munkavállalók oldalán áll, könyörgöm, ha ez így lenne, akkor ez a törvény meg sem született volna! Akkor nem ilyen munka törvénykönyve lenne Magyarországon, hanem tudja milyen? Olyan, ami egyébként támogatja a munkáltatókat is, de ugyanúgy támogatja és vigyáz a munkavállalóira. Ez jelenleg Magyarországon nem igaz. Ön még azt mondja, hogy téves jogértelmezés történt. Könyörgöm, ha dolgoztak ezen a törvényen, akkor talán nem kellett volna nyitott kapukat hagyni benne, nem?! Mert, ha nem lennének nyitott kapuk, akkor nem lehet félreértelmezni. De semmi gond, majd ’22-ben helyrehozzuk. Köszönöm.
Köszönöm. Tisztelt Országgyűlés! Viszonválasz illeti meg miniszterhelyettes urat. Parancsoljon!
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Nemcsak mi mondjuk, hogy itt téves jogértelmezésről van szó, hanem egyébként a szakszervezetekkel való tárgyalások során ők maguk is azt mondják, hogy egy-egy esetben valóban téves jogértelmezés történt a cégeknél. Ahol szükséges, ott hatósági vizsgálatot indítunk, és egyébként a munkáltatói érdekeket védjük. De, tisztelt képviselő úr, ön ne mondjon semmit a munkavállalói érdekekről! Ön ne mondjon semmit a munkavállalói érdekekről úgy, hogy egyébként ön összeáll azzal a baloldallal és összeáll azzal a Gyurcsány Ferenccel, aki alatt a munkanélküliség az egekben volt, a foglalkoztatás pedig iszonyatosan alacsony szinten állt. Ezzel szemben a polgári nemzeti kormány munkájának köszönhetően és a magyar vállalkozások munkájának köszönhetően soha nem látott szintre emelkedett a foglalkoztatottság ma Magyarországon. Az a kérésem, hogy ismerje el ezeket az eredményeket. Köszönöm megtisztelő figyelmét. [[Taps a kormánypártok soraiban.]]
Köszönöm miniszterhelyettes úr válaszát. Tisztelt Országgyűlés! Vitályos Eszter Zsuzsanna képviselő asszony azonnali kérdést kíván feltenni az igazságügy-miniszter asszonynak: „Mit tehet Magyarország, ha az ellenzék a haza ellenzéke?” címmel. Miniszter asszony távolléte miatt válaszadásra Völner Pál miniszterhelyettes urat jogosította fel. Kérdezem képviselő asszonyt, elfogadjae a válaszadó személyét. [[Dr. Vitályos Eszter Zsuzsanna: Igen, köszönöm szépen.]] Mielőtt még a válaszadását megkezdené beszámítom az időt , engedje meg, hogy külön köszöntsem, mert államtitkárként gyakran felszólalt az Országgyűlésben, de úgy tudom, hogy még képviselőként ez az első felszólalása. Isten hozta, öné a szó.
Köszönöm szépen a szót. Tisztelt Miniszterhelyettes Úr! Hazánk tiszteletben tartja a jogállamiság kritériumait, és az erős nemzetállamokon alapuló közösségekben hisz. A nagy múltra visszatekintő keresztény kultúránk biztosítja a valódi sokszínűséget, mellyel szemben Brüsszel ismét támadást intézett, hiszen ebbe már nem fér bele az illegális migránsok betelepítése és a globális LMBTQ-propaganda terjesztése. Családbarát országunk megvédi a gyermekeket, és meghagyja a szülők azon jogát, hogy gyermekeik szexuális nevelését kizárólag saját belátásuk szerint végezhessék el. Az európai baloldal helytartói, hazai képviselői szintén részt vesznek a permanens offenzívában, csakúgy, mint lengyel barátainknál, és attól sem riadnak vissza, hogy a politikain túl gazdasági nyomást is helyezzenek országainkra. Teszik mindezt úgy, hogy a LIBE bizottság delegációjának látogatása után a spanyol és a francia tag is azt nyilatkozták, hogy ideje lenne véget vetni a Magyarország elleni boszorkányüldözésnek. Ennek a delegációnak Donáth Anna is tagja volt, aki hetente többször tesz erőfeszítéseket arra, hogy Věra Jourovánál, az Európai Bizottság alelnökénél hazánkat szidalmazza. Tisztelt Miniszterhelyettes Úr! Magyarország ellenzékének köszönhetően nem meglepő, hogy az Európai Parlament jogi bizottsága csütörtök délután bizalmas eljárásban, zárt ajtók mögött fogadta el azt a baloldali indítványt, melyet alapul véve az Európai Parlament beperelheti az Európai Bizottságot, amiért az nem alkalmazza a jogállamisági kondicionalitási rendeletet Magyarország és Lengyelország ellen. Jellemző, hogy vannak jobban értesültek, akik azt is tudni vélték, hogy mi lesz a szavazás eredménye, és bátran publikáltak is erről. Azt gondolom, jogilag azonban kifejezetten aggályos, hogy pont a jogi bizottság elnöke, Adrián Vázquez Lázara és a jelentéstevő Sergey Lagodinsky azok, akik ezt elkövették, ráadásul a Politico brüsszeli napilapban. „Elnézést, Virág elvtárs, ez az ítélet.” Jellemzően a sötét múltú hazai baloldalra, a szavazás után Cseh Katalin nyilvánosan is megfenyegette az Európai Bizottságot egy Facebook-bejegyzésben, hogy be fogják perelni a testületet, amennyiben az nem alkalmazza a jogállamisági mechanizmust. Tisztelt Miniszterhelyettes Úr! Mit tehet Magyarország, ha az ellenzék a haza ellenzéke? [[Taps a kormánypártok soraiban.]]
Köszönöm szépen, képviselő asszony. Beszámítottam a 17 másodpercet. Miniszterhelyettes úr, öné a szó a válaszadásra.
Köszönöm a szót, elnök úr. Tisztelt Ház! Tisztelt Képviselőtársaim! Az Európai Parlament által elfogadott jogállamisági rendelet 2021. január 1-jén lépett hatályba, amelynek értelmében a jogállamiságot megsértő uniós tagországok az uniós források elvesztését kockáztatják. Az uniós pénzek megvonása ellen zajló küzdelem során Magyarország és Lengyelország megsemmisítés iránti keresettel kívánja meggátolni, hogy az Európai Parlament és a Bizottság mondvacsinált, nem megfelelően definiált kritériumokra hivatkozva visszatarthassa az uniós forrásokat. A benyújtott keresetünk egyrészt a teljes rendelet, másrészt másodlagosan annak egyes rendelkezései kapcsán kér megsemmisítést. A magyar álláspont három fő jogi problémára koncentrál. Egyrészt a rendelet jogalapja nem megfelelő, mivel a költségvetési szabályok elfogadására hatalmazza fel az uniós jogalkotót, a rendelet azonban nem ilyen szabályokat tartalmaz, a rendelet elfogadására a Parlamentnek és a Tanácsnak nem volt hatásköre. (Az elnöki széket dr. Hiller István, az Országgyűlés alelnöke foglalja el.) Másrészt a rendelet egy párhuzamos eljárás létrehozásával önmagában is sérti és megkerüli az Európai Unió alapszerződéséről szóló, a jogállamisági kérdések vizsgálatára szolgáló 7. cikkét, egyúttal sérti a hatáskörmegosztás, a hatáskör-átruházás és az intézményi egyensúly elvét is. Végül a rendelet mind összességében, mind számos konkrét elemében sérti éppen a jogállamiság egyik legfontosabb elvét, a jogbiztonságot, ami azt garantálja, hogy egy jogszabály alkalmazása előrelátható és kiszámítható legyen. Ha ez nem teljesül, a jogszabály és alkalmazása önkényre ad lehetőséget, ami a magyar kormány számára egyszerűen elfogadhatatlan. Mindenképpen sajnálatos tény, hogy az Európai Parlament politikai nyomásgyakorlásának köszönhetően a Bíróság gyorsított eljárást kezdeményezett, ami azért érdekes, mert általában a Bíróság hozzávetőlegesen három év alatt szokott mérlegelni, jelen állás szerint pedig csupán hat hónapot szánnak erre a komplex ügyre. Határozott véleményünk, hogy az állam- és kormányfők által legmagasabb politikai szinten egyhangúsággal született következtetések kell hogy vezéreljék az uniós intézményeket és a tagállamok hozzáállását a kondicionálási rendelethez. [[Taps a kormánypártok soraiban.]]
Jó napot kívánok! Üdvözlöm önöket. Azzal folytatjuk munkánkat, hogy képviselő asszonyt megilleti a szó. Parancsoljon! [[17.20]]
Köszönöm szépen, elnök úr. Tisztelt Miniszterhelyettes Úr! Köszönöm szépen megtisztelő válaszát, és nagyon bízom benne, hogy a magyar kormány határozott álláspontja és kitartása jelzőfény lesz azon az úton, amelyen Európa visszatalál keresztény-konzervatív gyökereihez. Addig azonban, amíg ez nem történik meg, nekünk magunknak kell lennünk az őrzőknek a saját otthonunkban, a saját közösségeinkben, mutatva a helyes irányt. Sajnálatos, hogy országosan egyébként sok helyen még egyes világi, vallási vezetők is eltévesztik ezt néha, akik magukat civil köntösbe bújtatva politikai babérokra törnek, majd 30 ezüstért eladták magukat a baloldali liberális elitnek, amely aztán feljelentgeti hazánkat Brüsszelben. Én személy szerint a pilis-dunakanyari embereknek, akik büszkék sokszínű nemzetiségi kultúrájukra, hagyományaikra és ezeréves történelmükre, azt tudom ígérni, hogy ne féljetek, mi megőrizzük a kultúránkat, és megóvjuk Magyarországot, mert tudjuk, honnan jöttünk, és tudjuk, hogy hova tartunk. Köszönöm szépen. [[Taps a kormánypárti sorokból.]]
Államtitkár úr, egy percben, parancsoljon!
Az ügyben különösen az érdekes, hogy a megsemmisítési kereset elbírálásáig a Bizottság nem véglegesítheti annak alkalmazására vonatkozó iránymutatásait, valamint nem kezdeményezhet intézkedéseket. Ennek ellenére a Parlament presszió alá helyezi, ami egy nyílt politikai akció, tehát semmi köze a jogállamisági kritériumokhoz. Nem véletlen a nagy sietség, hiszen egyértelmű céljuk lehet, hogy beavatkozzanak a magyar parlamenti választásokba, jogállamisági kérdések tematizálását meglovagolva. Járt nálunk a LIBE bizottság, ráadásul hazánkba látogat rövidesen Didier Reynders, a jogérvényesítésért felelős biztos. Tehát világos számunkra, hogy az eljárási szabályok vitatható felgyorsításával próbálnak minél nagyobb nyomást gyakorolni Magyarország Kormányára, és így segíteni a bukdácsoló ellenzéket, amelynek a brüsszeli szárnyán látjuk, hogy ebben aktívan részt vesz. Nem fogjuk hagyni magunkat! Köszönöm. [[Taps a kormánypárti sorokból.]]
Tisztelt Országgyűlés! Ezzel az azonnali kérdések napirendi pontot befejezzük, lezárom. Most pedig, tisztelt Országgyűlés, soron következik az alapvető jogok biztosának és helyetteseinek 2020. évi tevékenységéről szóló beszámoló elfogadásáról szóló előterjesztéshez benyújtott bizottsági jelentés vitája. Az Igazságügyi bizottság által benyújtott előterjesztés H/16380. számon a parlamenti informatikai hálózaton elérhető. Bejelentem, hogy az előterjesztést nemzetiségi napirendi pontként tárgyalja az Országgyűlés. Tisztelt Országgyűlés! Most megkérdezem az előterjesztőt, Vejkey Imre képviselő urat, az Igazságügyi bizottság nevében kíváne most szólni. [[Dr. Vejkey Imre: Igen.]] Öné a szó.
Tisztelt Elnök Úr! Köszönöm a szót. Tisztelt Kozma Ákos Ombudsman Úr, Szalayné Sándor Erzsébet Ombudsmanhelyettes Asszony, Bándi Gyula Ombudsmanhelyettes Úr! Tisztelt Képviselőtársaim! Az Igazságügyi bizottság május 26-ai ülésén megtárgyalta az alapvető jogok biztosának és helyetteseinek 2020. évi tevékenységéről szóló beszámolóját, és annak támogatásával döntött a tárgyalt határozati javaslat benyújtásáról. Az Országgyűlés június 8-án egy kiegyensúlyozott vita keretében folytatta le a beszámoló és a határozati javaslat általános vitáját, elismerve az ombudsmani beszámoló minden részletre kiterjedő alaposságát. Ezt fejezi ki az a tény is, hogy a határozati javaslathoz képviselői módosító javaslat nem érkezett, így az előterjesztő bizottság elnökeként már csak a bizottsági jelentések mostani vitájában van feladatom. Ezúton is köszönöm a Magyarországi nemzetiségek bizottságának és a Fenntartható fejlődés bizottságának az indítványokat támogató álláspontját. Mindezek alapján kérem, támogassák önök is az alapvető jogok biztosának és helyetteseinek 2020. évi tevékenységéről szóló beszámoló elfogadásáról szóló H/16380. számú határozati javaslat elfogadását. Köszönöm megtisztelő figyelmüket. [[Szórványos taps a kormánypárti sorokból.]]
Nagyon szépen köszönöm. Tisztelt Országgyűlés! A kormány képviselője jelezte, hogy nem kíván álláspontot ismertetni a vita során. Tisztelt Országgyűlés! Most megadom a szót Kreszta Traján román nemzetiségi szószóló úrnak, a vitához kapcsolódó Magyarországi nemzetiségek bizottsága előadójának, aki nemzetiségi nyelven ismerteti felszólalásának első mondatait, majd magyarra fordítja azokat. Szószóló úr, parancsoljon!
Köszönöm. Onorate Domnule Președinte! Onorat Parlament! Onorate Domnule Ombudsman, Onorată Doamnă Vice-Ombudsman, Onorate Domnule Vice-Ombudsman! Tisztelt Elnök Úr! Tisztelt Ház! Tisztelt Biztos Úr! Tisztelt Biztoshelyettes Asszony! Tisztelt Biztoshelyettes Úr! A Magyarországi nemzetiségek bizottsága 2021. május 11-ei ülésén az Országgyűlésről szóló 2012. évi XXXVI. törvény 22. § (2) bekezdése alapján dr. Kozma Ákos, az alapvető jogok biztosa és dr. Szalayné dr. Sándor Erzsébet biztoshelyettes jelenlétében és tájékoztatása alapján megvitatta az alapvető jogok biztosának és helyetteseinek 2020. évi tevékenységéről szóló, B/15278. számon benyújtott beszámolót, és arról állásfoglalást alakított ki. Az alapvető jogok biztosa, a nemzetiségi jogok védelmét ellátó helyettese és az AJBH apparátusa a Covid-19-járvány által terhelt beszámolási időszakban is kiemelt feladatának tekintették a magyarországi nemzetiségek érdekeit szolgáló jogszabályok hatályosulásának figyelemmel kísérését, értékelését és ellenőrzését. Tevékenységükkel jelentős mértékben elősegítették a szükséges nemzetiségi jogszabály-módosítások előkészítését és azok indokoltságának szakmai alátámasztását, parlamenti elfogadtatását. A járvány okozta nehézségek közepette a szervezeti és több metodikai megújulást is végrehajtó új székházba költöző Alapjogi Biztos Hivatala és ennek keretében a nemzetiségi ügyekért felelős biztoshelyettes asszony és munkatársai 2020. évi tevékenységüket a megszokott magas színvonalú szakszerűséggel, alapossággal és alkotó szellemben folytatták. A részletes beszámolóból kiderült, hogy a 2020. december végén megszűnt Egyenlő Bánásmód Hatóság feladatait az Alapvető Jogok Biztosának Hivatala vette át, és az állampolgárok számára kedvező változásként már nemcsak lezárt, hanem folyamatban lévő ügyeket is tud vizsgálni. Az ügyszám azt mutatja, hogy az állampolgárok részéről ez az egyik legjobban igényelt alapjogvédelmi tevékenység. A változások alapján ez év január 1-je óta a főigazgatóságon nem történhet úgy nemzetiségi érintettséggel kapcsolatos ügy elbírálása, hogy abban biztoshelyettes asszony, illetve munkatársai szakvéleményét, véleményét ne vették volna figyelembe. A nemzetiségi jogterületet érintő, az összes nemzetiségi vonatkozású kérdéssel foglalkozó munkatársait a Nemzetiségi Biztoshelyettesi Titkárságba integrálták. 2020. évben a kihívások ellenére a nemzetiségi biztoshelyettes intenzív szakmai tevékenységet folytatott, amelynek keretében 351 egyéni beadványt vizsgált, 20 hivatalbóli eljárást kezdeményezett, és 12 kiemelt szakmai dokumentumot adott ki. A nemzetiségi terület beadványainak struktúrája a 2020. évben valamelyest átalakult, és az AJB Hivatala egy olyan tendenciát lát, hogy az egyedi visszásságok helyett inkább általános, valamennyi nemzetiséget érintő panaszok érkeztek magasabb számban, viszont nagyobb elvi jelentőséggel. Csökkent a klasszikus nemzetiségi jogterületről érkező panaszok nagyságrendje, és nőtt a szociális válság helyzete miatt érkező megkeresések száma, ugyanakkor a klasszikus nemzetiségi ügyek számán belül arányeltolódás látszik a nevelés-oktatás, a nemzetiségi önkormányzatok, választás, népszámlálás kérdései, egyéni és közösségi névviseléssel kapcsolatos ügyek felé. A beszámoló, valamint az elmúlt évek tapasztalata alapján tartalmasnak és eredményesnek értékeljük az Alapvető Jogok Biztosának Hivatala és a Magyarországi nemzetiségek bizottsága együttműködését, és bízunk a közös munka eredményes folytatásában. [[17.30]] A fentiek alapján az Országgyűlés Magyarországi nemzetiségek bizottsága támogatja az alapvető jogok biztosának és helyetteseinek a 2020. évi tevékenységéről szóló beszámoló plenáris ülésen történő elfogadását. Köszönöm megtisztelő figyelmüket. Vă mulțumesc pentru atenția cu care m-ați onorat. [[Taps a kormánypártok és a nemzetiségi szószólók soraiban.]]
Nagyon szépen köszönöm. Képviselői felszólalások következhetnek. Tisztelt Országgyűlés! Kíváne valaki szólni? [[Nincs ilyen jelzés.]] Megállapítom, hogy nem. A vitát lezárom. Megkérdezem az előterjesztőt, Vejkey képviselő urat, kíváne reflektálni az elhangzottakra. [[Jelzésre:]] Parancsoljon!
Tisztelt Elnök Úr! Köszönöm a szót. Tisztelt Képviselőtársaim! Engedjék meg, hogy ezúton is köszönetemet fejezzem ki ombudsman úrnak és helyetteseinek a járványhelyzetben tett erőfeszítéseikért. A parlamenti vita rezüméjeként tényként megállapítható, hogy az alapvető jogok biztosának és helyetteseinek 2020. évi tevékenységéről szóló beszámolója teljes mértékben megfelel a törvényben előírt követelményeknek, ezért kérem a tisztelt Országgyűlést, hogy támogassa a T/16380. számú határozati javaslatot. Köszönöm megtisztelő figyelmüket. [[Taps a kormánypártok és a nemzetiségi szószólók soraiból.]]
Nagyon szépen köszönöm. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik „A Magyarország Kormánya és Belize Kormánya között a diplomata-, szolgálati és hivatalos útlevéllel rendelkező állampolgáraik vízummentességéről szóló Megállapodás kihirdetéséről” szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/17143. számon a parlamenti informatikai hálózaton elérhető. Elsőként a Törvényalkotási bizottság álláspontjának ismertetése jön. Megadom a szót Héjj Dávid képviselő úrnak, a bizottság előadójának. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság a 2021. október 11-én tartott ülésén megtárgyalta a Magyarország Kormánya és Belize kormánya között a diplomata-, szolgálati és hivatalos útlevéllel rendelkező állampolgáraik vízummentességéről szóló megállapodás kihirdetéséről szóló T/17143. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 34 igen szavazattal egyhangúlag elfogadta. Tisztelt Országgyűlés! Hazánk számára kiemelkedő jelentőségű, hogy a közép-amerikai országokkal szoros viszonyt ápoljon kulturális, gazdasági és diplomáciai kapcsolatok terén. Éppen ezért 2021. május 28-án Magyarország és Belize nagykövetei magyar-belize-i kétoldalú kapcsolatokat elmélyítő megállapodást írtak alá. A megállapodás tartalmazza, hogy a másik fél diplomata-, szolgálati és hivatalos útlevéllel rendelkező állampolgárai vízum- és adminisztratív terhek nélkül utazhatnak egymás országaiba. A kooperáció igen széles körű, konkrét szektorokban is fejlődést mutat, nem csak az adminisztráció területén. Kiváló példa erre az oktatásügy területe, ugyanis a nagykövetek aláírtak egy 2021-2023 közötti időszakra szóló oktatási együttműködési megállapodást, amely alapján Belize is részt vesz a Stipendium Hungaricum ösztöndíjprogramban ebben a tanévben. Tisztelt Ház! A megállapodás megkötését a belize-i külügyminisztérium kezdeményezte, és ez hazánk számára is megfelelő, ugyanis a korábbi, a közép-amerikai ország és az Európai Unió között kötendő vízummentességi megállapodás lehetőségének felvetődése nyomán végzett értékelések biztonsági kockázatot nem fedtek fel. Ezt azért fontos megemlíteni, mert az Európai Unióban főszabályként uniós hatáskörbe tartozik annak meghatározása, hogy a harmadik államok állampolgárai vízummenteseke, vagy pedig vízumkötelezettek, ugyanakkor a 2018. november 14-ei 2018/1806 EU-rendelet 6. cikk (1) bekezdésének a) pontja lehetővé teszi, hogy az EU-tagállamok saját hatáskörükben vízummentességet biztosítsanak az egyébként vízumkötelezett államok diplomata-útlevéllel vagy szolgálati, illetve hivatalos útlevéllel rendelkező állampolgárainak. Belize 1990 óta egyoldalúan vízummentességet biztosít az Európai Unió tagállamainak állampolgárai számára, ami azt jelenti, hogy a magyar állampolgárok vízum nélkül 30 napig tartózkodhatnak az országban, amennyiben az útlevél még legalább fél évig érvényes a belépés pillanatában. Az új megállapodás célja azonban, hogy biztosítsa a magyar és a belize-i diplomata-, szolgálati és hivatalos útlevelek birtokosai számára a vízummentes beutazást és a legfeljebb 90 napi vízummentes tartózkodást Magyarországon és Belize-ben. Mindezekre tekintettel a benyújtott javaslat támogatandó. Köszönöm, hogy meghallgattak. [[Taps a kormánypártok padsoraiból.]]
Nagyon szépen köszönöm. Most megkérdezem az előterjesztőt, Vargha Tamás államtitkár urat, kíváne most szólni. [[Jelzésre:]] Jelzi, hogy nem. Köszönöm szépen. Tisztelt Országgyűlés! A kijelölt Külügyi bizottság nem állított előadót. Most képviselői felszólalások következhetnek. Tisztelt Országgyűlés! Kíváne valaki szólni? [[Nincs ilyen jelzés.]] Megállapítom, hogy nem. A vitát lezárom. Most ismét megkérdezem államtitkár urat… [[Jelzésre:]] Parancsoljon, öné a szó.
Köszönöm szépen. Köszönöm a szót, elnök úr. Tisztelt Ház! Arra szeretném kérni képviselőtársaimat, hogy ők is támogassák a szavazáson a törvényjavaslatot. Köszönöm szépen. [[Taps a kormánypártok padsoraiból.]]
Köszönöm szépen. Tájékoztatom önöket, hogy a határozathozatalokra a holnapi ülésnapon kerül sor. Tisztelt Országgyűlés! Soron következik az egyes belügyi tárgyú törvényeknek az Alaptörvény kilencedik módosításával, valamint a védelmi és biztonsági tevékenységek összehangolásáról szóló 2021. évi XCIII. törvénnyel összefüggő módosításáról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/17054. számon a parlamenti informatikai hálózaton elérhető. Tisztelt Országgyűlés! A vitában elsőként a Törvényalkotási bizottság álláspontjának ismertetésére kerül sor. Héjj Dávid képviselő úr, a bizottság előadója mondja el most véleményét. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság a 2021. október 14-én tartott ülésén megtárgyalta az egyes belügyi tárgyú törvényeknek az Alaptörvény kilencedik módosításával, valamint a védelmi és biztonsági tevékenységek összehangolásáról szóló 2021. évi XCIII. törvénnyel összefüggő módosításáról szóló T/17054. számú törvényjavaslatot. Az összegző módosító javaslatot és összegző jelentést a bizottság a házszabály 46. §-a alapján 26 igen szavazattal, 9 nem ellenében, tartózkodás nélkül elfogadta. Tisztelt Képviselőtársaim! A 2021. év elején fogadtuk el a védelmi és biztonsági tevékenységek összehangolásáról szóló törvényt, amely az Alaptörvény kilencedik módosításához kapcsolódva megteremtette hazánk megújuló védelmi struktúrájának kereteit. Az akkor elfogadott törvényjavaslat minden ágazat számára jogalkotási kötelezettségeket írt elő, és most előttünk fekszik a belügyi ágazat által összeállított első javaslatcsomag, amely hat védelmi tárgyú törvényt igyekszik beilleszteni az új rendszerbe. Értelemszerűen túlnyomórészt technikai, a jogszabályi koherencia és a terminológiai egység megteremtését célzó módosításokról van szó. A legtöbb változás a katasztrófavédelmi törvényt érinti. A módosításokból kiolvasható az a rugalmas, alulról építkező védelmi struktúra, amely például egészen addig a katasztrófavédelem hatáskörében hagyja a védekezés irányítását, ameddig az adott esemény súlya nem indokol összkormányzati fellépést. A rendőrségről, a rendvédelmi jogviszonyról, valamint a minősített adat védelméről szóló törvényekben egyszerű fogalmi pontosítások történnek, a vízgazdálkodási törvénybe pedig az összehangolt védelmi tevékenység jogintézményére való hivatkozás kerül be. A javaslat ilyen és ezekhez hasonló technikai jellegű módosításokból áll, amelyek a 2023-ig létrejövő új védelmi struktúrára történő zavartalan átállást teszik lehetővé. Mindezekre tekintettel a benyújtott törvényjavaslat támogatandó. Köszönöm, hogy meghallgattak. [[Taps a kormánypártok padsoraiból.]]
Nagyon szépen köszönöm. Most megkérdezem az előterjesztőt, Kontrát államtitkár urat, kíváne szólni. [[Jelzésre:]] Jelzi, hogy nem. Tisztelt Országgyűlés! A kijelölt Honvédelmi és rendészeti bizottság nem állított előadót. Képviselői felszólalások következhetnek. Tisztelt Képviselők! Kíváne valaki szólni? [[Nincs ilyen jelzés.]] Megállapítom, hogy nem. A vitát lezárom. Ismét megkérdezem most, a vita lezárása után államtitkár urat, hogy kíváne szólni. [[Jelzésre:]] Parancsoljon!
Köszönöm szépen, elnök úr. Tisztelt Elnök Úr! Tisztelt Országgyűlés! Kérem a tisztelt Országgyűlést, hogy a törvényjavaslat holnapi szavazásán a javaslatot támogatni szíveskedjenek. Köszönöm szépen.
Nagyon szépen köszönöm. Tájékoztatom önöket, tisztelt Országgyűlés, hogy a határozathozatalokra későbbi ülésünkön kerül sor. Tisztelt Országgyűlés! Soron következik a TAKUBA alkalmi harci kötelékben történő magyar katonai szerepvállalásról szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés H/17144. számon a parlamenti informatikai hálózaton elérhető. [[17.40]] A vitában elsőként a Törvényalkotási bizottság álláspontjának ismertetésére kerül sor. Megadom a szót Héjj Dávid képviselő úrnak, a bizottság előadójának. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2021. október 14-én tartott ülésén megtárgyalta a TAKUBA alkalmi harci kötelékben történő magyar katonai szerepvállalásról szóló H/17144. számú határozati javaslatot. Az összegző módosító javaslatot és összegző jelentést a bizottság a házszabály 46. §-a alapján 35 igen szavazattal egyhangúlag elfogadta. Tisztelt Ház! Az előttünk fekvő határozati javaslatban arról kell majd döntenünk, hogy honvédségünk katonái szerepet vállaljanake a TAKUBA fedőnevű alkalmi harci kötelék műveleteiben, amely a Száhel-övezet stabilitásának megteremtésében kívánna segítséget nyújtani a régió országainak, különösen Malinak és a Nigeri Köztársaságnak. A magyar kormány álláspontja menekültügyi kérdésekben régóta egyértelmű, melynek legfontosabb eleme, hogy a problémákat azok keletkezési helyén kell megoldani. Ezzel tudunk lehetőséget biztosítani arra, hogy a különböző válságoktól sújtott régiók lakossága képes legyen a szülőföldjén boldogulni, képes legyen ott emberhez méltó körülmények között dolgozni, és megélhetéséért, gyarapodásáért tenni. Tisztelt Képviselőtársaim! A Száhel-övezet sajnálatos módon már régóta nem nevezhető ilyen régiónak. Az arab tavasz óta szinte folyamatosan polgárháborús állapotok dúlnak a régió országaiban, iszlamista terrorcsoportok próbálják uralmuk alá vonni a területet, akik újabban az Európába irányuló migrációs folyamatokat is igyekeznek erősíteni, hiszen anyagi lehetőséget látnak bennük. Eddig francia vezetés alatt folytak erőfeszítések a stabilitás megteremtésére, a jelenlegi törekvések pedig egy európai szintű terrorellenes katonai különítmény felállításának irányába mutatnak. A TAKUBA műveleteiben történő részvétel teljesen egybevág a kormány említett törekvésével, éppen ezért kérem tisztelt képviselőtársaimat, hogy támogassák a javaslat elfogadását és katonáink terrorellenes misszióban történő részvételét. Köszönöm, hogy meghallgattak.
Nagyon szépen köszönöm. Megkérdezem az előterjesztőt, Németh Szilárd államtitkár urat, kíváne most szólni. [[Jelzésre:]] Jelzi, hogy nem. Tisztelt Országgyűlés! A kijelölt Honvédelmi és rendészeti bizottság nem állított előadót. Képviselői felszólalások következhetnek. Kíváne valaki szólni? [[Nincs jelentkező.]] Megállapítom, hogy nem. A vitát lezárom. Megkérdezem ismét az előterjesztőt, államtitkár urat, kíváne szólni. [[Jelzésre:]] Jelzi, hogy nem. Tisztelt Országgyűlés! Tájékoztatom önöket, a határozathozatalokra későbbi ülésünkön kerül sor. Tisztelt Országgyűlés! Soron következik „A Francia Köztársaság Kormánya és a Mali Köztársaság Kormánya között levélváltás formájában létrehozott, Bamakóban 2013. március 7-én és Kouloubában 2013. március 8-án aláírt, a SERVAL erők jogállásáról szóló Megállapodáshoz kapcsolódó, a Francia Köztársaság Kormánya és a Mali Köztársaság Kormánya közötti, a TAKUBA erők nem francia erőinek jogállásának szabályozásáról szóló Kiegészítő Jegyzőkönyvhöz Elfogadó Nyilatkozattal történő csatlakozás kihirdetéséről” szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/17146. számon a parlamenti informatikai hálózaton elérhető. Elsőként a Törvényalkotási bizottság álláspontjának ismertetése jön, Héjj Dávid képviselő úr, a bizottság előadója mondhatja el. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2021. október 14-én tartott ülésén megtárgyalta a Francia Köztársaság kormánya és a Mali Köztársaság kormánya között levélváltás formájában létrehozott, Bamakóban 2013. március 7-én és Kouloubában 2013. március 8-án aláírt, a SERVAL-erők jogállásáról szóló megállapodáshoz kapcsolódó, a Francia Köztársaság kormánya és a Mali Köztársaság kormánya közötti, a TAKUBA erők nem francia erőinek jogállásának szabályozásáról szóló kiegészítő jegyzőkönyvhöz elfogadó nyilatkozattal történő csatlakozás kihirdetéséről szóló T/17146. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 35 igen szavazattal, ellenszavazat nélkül, 1 tartózkodás mellett elfogadta. Tisztelt Ház! A TAKUBA alkalmi harci kötelékben történő magyar katonai szerepvállalásról szóló határozati javaslathoz két nemzetközi szerződés kapcsolódik, amelyek a többnemzeti, vagyis nem francia erők jogállásáról rendelkező jegyzőkönyvekhez csatolt elfogadó nyilatkozat kötelező hatályának elismeréséről szólnak. Azért van szükség két külön nemzetközi szerződésre, mert az egyik Malira, a másik Nigerre vonatkozik. Az általános vita során valamennyi felszólaló támogatásáról biztosította mindkét javaslatot, amelyekhez a Külügyi bizottság egy-egy pontosító, egyértelműsítő bizottsági módosító javaslatot csatolt. Ezekre tekintettel a javaslat támogatandó. Köszönöm megtisztelő figyelmüket.
Nagyon szépen köszönöm. Megkérdezem államtitkár urat, kíváne szólni. [[Jelzésre:]] Jelzi, hogy nem. Képviselői felszólalás következhet, tudniillik a kijelölt Külügyi bizottság nem állított előadót. Kíváne valaki szólni, tisztelt Országgyűlés? [[Nincs jelentkező.]] Megállapítom, hogy nem. A vitát lezárom. Ismét kötelességem megkérdezni államtitkár urat, kíváne szólni. [[Jelzésre:]] Jelzi, hogy nem. Tisztelt Országgyűlés! A határozathozatalokra a holnapi ülésnapon kerül sor. Tisztelt Országgyűlés! Soron következik „A Francia Köztársaság Kormánya és a Nigeri Köztársaság Kormánya között a francia haderő Száhel-övezet biztonsága érdekében Nigerben történő beavatkozásának jogi szabályozásáról szóló, 2013. március 25-én Niameyben aláírt megállapodáshoz és a Francia Köztársaság Kormánya és a Nigeri Köztársaság Kormánya között a Száhel-övezet biztonságát szolgáló francia beavatkozás keretében Nigerben tartózkodó francia katonai állomány jogállásának szabályozásáról szóló, 2013. július 19-én Niameyben aláírt megállapodáshoz kapcsolódó, a Francia Köztársaság Kormánya és a Nigeri Köztársaság Kormánya közötti, a TAKUBA erők nem francia erőinek jogállásának szabályozásáról szóló Kiegészítő Jegyzőkönyvhöz Elfogadó Nyilatkozattal történő csatlakozás kihirdetéséről” szóló előterjesztéshez benyújtott bizottsági jelentések és az összegző módosító javaslat vitája. A kormány-előterjesztés T/17145. számon a parlamenti informatikai hálózaton elérhető. Tisztelt Országgyűlés! A vitában elsőként a Törvényalkotási bizottság álláspontja kerül bemutatásra. Héjj Dávid képviselő úr, a bizottság előadója mondja el. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! Tájékoztatom önöket, hogy a Törvényalkotási bizottság 2021. október 14-én tartott ülésén megtárgyalta a Francia Köztársaság kormánya és a Nigeri Köztársaság kormánya között a francia haderő Száhel-övezet biztonsága érdekében Nigerben történő beavatkozásának jogi szabályozásáról szóló, 2013. március 25-én Niameyben aláírt megállapodáshoz és a Francia Köztársaság kormánya és a Nigeri Köztársaság kormánya között a Száhel-övezet biztonságát szolgáló francia beavatkozás keretében Nigerben tartózkodó francia katonai állomány jogállásának szabályozásáról szóló, 2013. július 19-én Niameyben aláírt megállapodáshoz kapcsolódó, a Francia Köztársaság kormánya és a Nigeri Köztársaság kormánya közötti, a TAKUBA erők nem francia erőinek jogállásának szabályozásáról szóló kiegészítő jegyzőkönyvhöz elfogadó nyilatkozattal történő csatlakozás kihirdetéséről szóló T/17145. számú törvényjavaslatot. Az összegző módosító javaslatot és az összegző jelentést a bizottság a házszabály 46. §-a alapján 36 igen szavazattal egyhangúlag elfogadta. Tisztelt Ház! Amint azt korábbi felszólalásomban már említettem, két külön nemzetközi szerződés rendelkezik Maliról és Nigerről, amelyek közül az utóbbihoz, a T/17145. számúhoz a Külügyi bizottság, csakúgy, mint a Maliról szólóhoz, bizottsági módosító javaslatot nyújtott be, amely szintén csupán egyetlen jogtechnikai pontosítást tartalmaz, éppen ezért az elhangzottakra tekintettel a benyújtott javaslat támogatandó. Köszönöm megtisztelő figyelmüket.
Nagyon szépen köszönöm. Előterjesztőként meg kell kérdeznem Németh Szilárd államtitkár urat, hogy kíváne most szólni. [[Jelzésre:]] Nem. Tisztelt Országgyűlés! A kijelölt Külügyi bizottság nem állított előadót. Képviselői felszólalás következhet. Kíváne valaki szólni, tisztelt Országgyűlés? [[Nincs jelentkező.]] Megállapítom, hogy nem. A vitát lezárom. Államtitkár úr?
Az előzőekben követett gyakorlatot követem, köszönöm szépen, nem.
Megértettem, így aztán elmondhatom, hogy nem kíván szólni, önöket pedig arról tájékoztatom, hogy a határozathozatalokra a holnapi ülésnapon kerül sor. [[17.50]] Tisztelt Országgyűlés! Mai napirendi pontjaink tárgyalásának végére értünk. Most a napirend utáni felszólalások következnek. Napirend utáni felszólalásra jelentkezett Keresztes László Lóránt, az LMP frakcióvezetője: „A mi városunk, Pécs 72.” címmel. Parancsoljon, frakcióvezető úr!
Köszönöm szépen a szót. Tisztelt Elnök Úr! Tisztelt Országgyűlés! Valóban, a napirend utáni felszólalásaimban szűkebb hazám, Pécs és Baranya helyzetével és a térséget érintő aktuális és általános problémákkal foglalkozom rendszerint. Egy ilyen nagyon-nagyon régóta húzódó ügyről szeretnék beszélni, ez pedig a pécsi közösségi közlekedés, tömegközlekedés problémaköre. Itt beszélhetünk az elmúlt hosszú-hosszú évekre visszagondolva nagyon súlyos korrupciós botrányokról, elmaradó reformokról, megszorításokról, elvonásokról, illetve most láthatjuk, hogy a kormány egy álszent, mondhatjuk így, hogy kamukonzultációt indított a tömegközlekedés helyzetét érintően, de ez aligha segít az önkormányzatoknak, aligha segít Pécs városának is. Tudjuk azt, hogy itt a kormányváltás után nagyon-nagyon sok megoldandó feladat lesz előttünk. Itt általában országosan a közösségi közlekedés, a tömegközlekedés reformja, a járműpark cseréje mind-mind olyan feladat lesz, amit egy felelősségteljesen dolgozó következő kormánynak meg kell oldania. Szintén nagyon-nagyon fontos feladat lesz az önkormányzatok finanszírozásának a helyreállítása és azoknak a megszorításoknak, illetve a megszorítások káros hatásainak a kezelése, amit ez a jelenlegi kormány okozott. De szintén ugyanilyen fontos feladat lesz az elszámoltatás, ami mindig elmaradt, a súlyos korrupciós bűnesetek feltárása, és az a munka, ami által eljuthatunk nemcsak a felszínig, hanem eljuthatunk azokhoz a politikusbűnözőkhöz, akik egy-egy ilyen súlyos korrupciós ügy mögött ott álltak. Pécs városában 2014-ben fogalmazódott meg, hogy egy korábbi botrányos eset kapcsán szükség van a városban egy új buszflotta vásárlására. Ekkor érkezett a hír, hogy rendelkezésre áll Hollandiában egy használt buszflotta, ami alkalmas lehet a városnak, és el is indultak a különböző beszerzési eljárások. A helyi közgyűlés, az önkormányzati testület kapott különböző információkat, ami alapján elindult egy európai uniós nemzetközi közbeszerzés, ami 2015 tavaszán gyakorlatilag le is zajlott. Aztán nem sok idő telt el, utána nyilvánvalóvá vált, hogy itt nagyon súlyos, több száz milliós kár érte a várost, és a város történetének egyik legsúlyosabb korrupciós bűncselekményével, esetével állunk szemben. Akkor, még önkormányzati képviselőként, minden rendelkezésemre álló eszközt felhasználtam, és végül az ügyben feljelentést tettem különösen nagy vagyoni hátrányt okozó gazdasági csalás gyanújával. Sok-sok év telt el, de még a mai napig sem ért véget az ügy, most már nyilván bírósági szakaszban van, de nem látjuk a felelősöket, tehát még a közelében sem vagyunk annak, hogy egy valódi elszámoltatás történjen. Ugyanakkor egy nagyon-nagyon komoly fejlemény, hogy az ügy kapcsán itt a különböző hatóságok által kért információkra hagyatkozva láthattuk, hogy érintetté válhatnak korábbi vagy jelenlegi politikusok. Azt tudjuk, hogy 2015. március 6-án történt meg a győztes kihirdetése ebben a beszerzési eljárásban, és 2015. április 30-án kötötték meg az illetékesek a szerződést. De itt a két időpont között, 2015. április 13-án a másodrendű vádlott is megjelent Hollandiában, ahol ez a bizonyos beszerzés történt, és a vádirat szerint 900 millió euró kenőpénzzel jelent meg egy bankban, és ennek nyomán a holland hatóságok elkezdtek intézkedni, és ekkor robbant a botrányt. Ugyanakkor a nyomozás során egy nem olyan régen kikért utaslistából kiderült, hogy 2015. április 9-én két politikus, két akkori országgyűlési képviselő, Csizi Péter és Bánki Erik szintén Hollandiába utazott. Csizi Péter már nem országgyűlési képviselő, Bánki Erik viszont szintén országgyűlési képviselő. Azt is tudjuk, hogy az ügy harmadrendű vádlottja már a per előkészítő szakaszában elismerte bűnösségét, ő két év öt évre felfüggesztett szabadságvesztést kapott ítéletként, és 179 millió forint vagyonelkobzást. Ugyanakkor látható, hogy már beidézték a bíróság elé Páva Zsoltot, Pécs korábbi polgármesterét, és Csizi Pétert, Pécs korábbi országgyűlési képviselőjét. Egyelőre nincs szó arról, hogy a jelenleg is regnáló országgyűlési képviselő, Bánki Erik is kapna ilyen invitálást tanúként. De az teljesen világos, hogy ami történt itt a fideszes érában Pécsen, az egészen elképesztő, és súlyos, több száz milliós károk érték ezt az amúgy is sokszor becsapott és eladósított várost. Ezek után különösen súlyos volt az, amit itt az elmúlt években láthattunk. Tudjuk, hogy itt az elmúlt fideszes időszakban történtek ezek a botrányos esetek, és éppen ezért megjárt volna Pécs városának, hogy kapjon támogatást a kormánytól és az Országgyűléstől új buszflotta támogatására. Ezt többször elutasította a kormánytöbbség. Tehát azt tudom mondani, hogy ennek a feladatnak a megoldása a jövő évben megválasztandó új kormányra hárul, ugyanúgy, ahogy az elszámoltatás és a valódi bűnösök nevének felkutatása. Köszönöm szépen.
Nagyon szépen köszönöm. Tisztelt Országgyűlés! Napirend utáni felszólalásra jelentkezett Hajdu László képviselő úr, a DK képviselője: „Külpesti Srácok 1956 Megemlékezés a XV. kerület hatvanöt évvel ezelőtti felkeléséről és fegyverek ellenállásáról” címmel. Parancsoljon, képviselő úr!
Köszönöm a szót, elnök úr. Tisztelt Ház! „A külpesti srácok 1956” címmel külső budapesti kerületek kapcsán szaktörténésszel feldolgoztattuk az 1956-os események történetét, és ez lett a könyv címe, és ezt adtam a napirend utáni hozzászólásomnak is, hiszen szeretnék megemlékezni a 65 évvel ezelőtt történtekről, amik a választókerületemben, a XV. kerületben és részben Újpesten történtek. Hatvanöt évvel ezelőtt Rákospalotán és Pestújhelyen, illetve Újpesten hasonló dolgok történtek, mint a Rákóczi úton a Rádióhoz történő felvonuláskor. Ugyanaz a hangulat, és sokan persze részt vettek a Rákóczi úti felvonuláson is, és másnap elindult annak a kiáltványnak az ismétlése, és tulajdonképpen egy kis forradalom Rákospalotán, Pestújhelyen és Újpesten is elindult. Úgy gondolom, az eseményekre nemcsak azért fontos emlékeznünk, mert kerek évforduló, 65 évvel ezelőtt történt, hanem mert áldozatai és talán hősei is vannak ennek az eseménynek, helyi hősei. Az első esemény a rendőrség megszállása volt. Úgy döntöttek, hogy a rendőrség elé vonulnak. Becslések szerint kevés információval és adattal rendelkezünk az a szegénység, amely ezt az indulatot kiváltotta, és az a bátorság, hogy fegyver nélkül megjelentek a rendőrség előtt, azt mutatja, hogy itt már nem tűrt tovább a helyi lakosság sem. Szerencsére a helyi rendőrkapitány nem adott ki tűzparancsot, és a szóváltásokat követően elfoglalták a kerületi rendőrkapitányságot a helyi forradalmi hősök, vagy mondhatom azt, hogy forradalmárok. A rendőrség elfoglalásának elsősorban az volt a célja, hogy egyrészt átvegyék a rendőrségi mozgások ellenőrzését, másrészt pedig a fegyverek kihozása és fegyverhez való jutás. Megtörtént ugyanez a szomszéd kerületben, Újpesten is hasonló módon, ám ott lövöldözésre került sor, ott tűzparancs is volt, és ott áldozatok is voltak. A halottak között van rákospalotai is, merthogy átmentek segíteni Rákospalotáról, miután ők már fegyverrel rendelkeztek. Sajnos az akkori zavaros eseményekben ezek történtek. Ezek egyszerű gyári munkások voltak, bőrgyári, vasgyári, növényolajgyári, építőipari szövetkezeti, tehát a helyi iparban dolgozó egyszerű munkások, akik végig sem gondolták azt, amikor reggel fölkeltek, hogy este már talán nem is fognak élni, és ez így is történt. [[18.00]] A követeléseik ugyanazok voltak, mint a Rádió előtt. A fő követelések között volt az, hogy lépjünk ki a Varsói Szerződésből, oszlassák fel az ÁVH-t, vonuljanak ki a szovjet katonák, vizsgálják ki a sztálinista törvénytelenségeket, töröljék el a jegyrendszert, és sok minden hasonló dolog követelését látjuk a korabeli szórólapokon és azokon a megmaradt iratokon, amelyek ennek emléket állítanak. Ennek az eseménynek a kerület szobrokat, emléktáblát állított, és így emlékezünk ezekre az emberekre, akik kerületi hősök és bátor forradalmárok voltak. Október 23-án, szombaton fogunk koszorúzni annál a kopjafánál, mely a megbékélés kopjafája, valamint a temetőben, ahol 78 elhunyt neve van felvésve arra a táblára, amelyhez minden évben elmegyünk, és kegyelettel rájuk emlékezünk. Köszönöm szépen.
Nagyon szépen köszönöm. Tisztelt Országgyűlés! Napirend utáni felszólalásra jelentkezett Kálló Gergely képviselő úr, a Jobbik képviselője: „Közös ügyeink” címmel. Parancsoljon!
Tisztelt Elnök Úr! Tisztelt Képviselőtársaim! Köszönöm a szót. Hát, eltelt a nyár, hosszú idő óta nem találkoztam kormánypárti képviselőtársaimmal. Most az órára nézek, este 6 óra van, és megint azt kell mondanom, hogy csalódnom kell, mert igen kevesen vannak itt az ülésteremben. Tehát eltelt a nyár, és mit tettek önök Fejér megye egyik legnagyobb problémájának megoldásáért, a Vasműért, 4500 magyar munkahelyért? [[Szünetet tart.]] Hát, ez az. A nagy büdös semmit tették a nyáron azért, hogy megmeneküljön 4500 munkahely. Legyünk önökkel azért picit kedvesek, mert tettek önök a nyáron, például az alapszervezetük Dunaújvárosban is megpróbálta megakadályozni többek között, stopot mondani Budapest főpolgármesterének. Én nem tudom, hogy a Vasműn ez hogy segít, de önök bőszen dolgoztak ezen. De ha már ez az aláírásgyűjtés Budapest főpolgármestere ellen nem segített a Vasműn, akkor majd lehet, hogy a békemenet fog. Mert azt is bőszen szervezik, azt is bőszen szervezik Dunaújvárosban, buszokkal fogják felszállítani az embereket. Nem tudom, lehet, hogy majd ez a csodafegyverük működik, mert eddig a nyáron tanúsított munkájuk semelyike nem tett semmit a Vasműért. Most reggel bejöttem a parlamentbe, utána szaladtam vissza Dunaújvárosba, ugyanis avattunk egy emlékparkot. Egy emlékparkot a Vasmű első igazgatójáról, Borovszky Ambrusról. Ő 25 évig építette fel és vezette a Vasművet. Miskolczi Miklós, Dunaújváros díszpolgára a következő mondatokkal emlékezett meg igazgató úrról. Több milliárd forint ment át a keze között a Vasmű igazgatójaként. Mégis egy dunaújvárosi egy és fél szobás lakásban kezdett, és egy dunaújvárosi egy és fél szobás lakásban halt meg. Nem volt jachtja, nem voltak milliárdjai a zsebében, nem volt magánjete, tette a dolgát, építette a gyárat és építette ezáltal a várost. Ilyen fontos nekünk a Vasmű. Az önkormányzat próbálkozik, önöknek is nem egy javaslatot adtunk, tettünk le az asztalra, hogy hogyan lehetne segíteni a Vasműn. Voltak olyan javaslatok, amelyek pénzbe kerülnének, voltak olyan javaslatok, amelyek ingyen lettek volna. Önök mégsem tettek semmit. Nem tettek semmit akkor, amikor példátlan módon felmondták a kollektív szerződést. Nem tettek semmit akkor és mind a mai napig nem tesznek semmit, amikor látják, hogy hosszú-hosszú hónapok óta két részletben kapják meg a dolgozók a fizetésüket. Nem tesznek akkor semmit, amikor a bizonytalanság miatt egyre többen kényszerülnek elhagyni a gyárat. Pedig abban a gyárban van fantázia. Azonfelül, hogy ismétlem magam, 4500 magyar munkaerőnek biztosítja a létét, tízezer család megélhetését biztosítja áttételesen. Térségünk legnagyobb foglalkoztatója. A gyárban gyártott termékek iránt a nemzetközi kereslet nagy. A cégben tehát van fantázia. Önöknek csak oda kellene állni, biztató szavakat mondani esetleg a dolgozóknak, megoldási javaslatot tenni, vagy mint állam az állammal, vegyék fel az orosz Vnyesekonombankkal a kapcsolatot, és segítsék tisztázni a tulajdonosi hátteret, hogy az adásvétel könnyű legyen. De önök ehelyett mit csinálnak Dunaújvárosban és környékén? Meg akarják állítani Budapest főpolgármesterét. Erre futotta. Erre futotta. Sokszor mondom, hogy én elvagyok lenn, Dunaújvárosban, tehát nem becsípődésem, hogy itt a hangomat hallassam, de higgyék el, elég doppingszert adnak nekem ahhoz, hogy egyrészt 2022-ben mindent megtegyek azért, hogy a képviselőjük ne térhessen vissza, másrészt, hogy kormányváltás is legyen, mert higgyék el, ennél mi sokkal jobban fogjuk csinálni. Köszönöm a szót. Maradok a körzetem szolgája.
Köszönöm szépen. Napirend utáni felszólalásra jelentkezett Steinmetz Ádám képviselő úr, a Jobbik képviselője: „Tiszta vizet a pohárba és a fürdőkádba Szőlősgyörökön!” címmel. Parancsoljon!
Köszönöm a szót, elnök úr. Tisztelt Országgyűlés! Engedjék meg, hogy itt a parlament falai között is néhány gondolat erejéig megemlékezzek az elmúlt napokban véget ért előválasztásról, ennek az előválasztásnak a sikeréről. Bizony, sikerről beszélhetünk, hiszen több mint 800 ezer magyar állampolgár fejtette ki a véleményét és döntött arról, hogy ki legyen jövő tavasszal a Fidesz képviselőinek kihívója és lehetőség szerint legyőzője. Döntött arról, hogy kik képviseljék majd a térségeinket, ki képviselje az országunkat. Éppen ezért nagyon szépen köszönöm mindazoknak az embereknek, akik az őszi hideg időjárás ellenére is személyesen részt vettek és elmentek, voksoltak a sátrainknál, azoknak is megköszönöm, akik ezt online tették meg, köszönöm az előválasztás szervezésében részt vevőknek, a szavazatszámlálóknak és mindenkinek, akik hozzájárultak ehhez a sikerhez. Nem utolsósorban pedig gratulálok a győzteseknek, gratulálok közös miniszterelnök-jelöltünknek, Márki-Zay Péternek. Tisztelt Országgyűlés! Szűkebb hazámban, Somogyországban, azon belül is Szőlősgyörökön az ivóvízellátás finoman fogalmazva sem mondható sikertörténetnek. Pedig 2013-ban több mint 300 millió forintot költöttek a Lengyeltóti és térsége ivóvíz-biztosítását ellátó kútnak a felújítására, de ez nem sikerült igazán jól. Pontosabban rettenetes módon sikerült, pedig az ígéret arról szólt, hogy a beruházás során minimálisra csökken majd a vezetékes ivóvíz károsanyag-tartalma, hosszú távon megalapozva az itt élőknek az egészséges élethez és környezethez való jogát. Ez volt tehát az ígéret, több mint 300 millió forint elköltődött, és mégis a nyári hónapokban ez a kút nem képes ellátni a megnövekedett vízmennyiség biztosítását, így a Szőlősgyörökön élő emberek ivóvízszükségletét sem. Pedig a magyar Alaptörvény is rendelkezik arról, hogy mindenkinek joga van az egészséges élethez, az egészséges környezethez, amelyhez hozzátartozik az egészséges ivóvízhez való hozzáférés is. Ezzel szemben Szőlősgyörökön immáron több nyár telt el azzal, hogy a györöki kútból a leromlott vízvezetékeken keresztül büdös szagú, barnás színű, fekete, szénszerű hordalékot tartalmazó víz folyjon a csapokból. Ezt a vizet nem tanácsos egyébként fogyasztani, de nemhogy meginni, de még fürdeni benne, mosogatni vele sem tanácsos. Tönkreteszi a bojlereket, tönkreteszi a csővezetékeket, rengeteg embernek kellemetlenséget okozott, és mindezt úgy, hogy fizetik a vízdíjat, a csatornadíjat a szőlősgyörökiek is, de ha egészséges vizet szeretnének fogyasztani, akkor nem marad más választásuk, meg kell venniük a boltokban a palackos vizet. [[18.10]] Nos, immár több mint egy évvel ezelőtt felhívtam a kormányzat figyelmét erre a problémára, válaszra sem méltattak. Éppen ezért írásbeli kérdéssel fordultam Schanda Tamás államtitkár úrhoz, aki tulajdonképpen széttárta a kezeit, és arra szólított fel, hogy az önkormányzatnál érdeklődjek a probléma megoldásáért, ők a pénzt korábban biztosították; hozzáteszem, hogy ez csak részben igaz, hiszen európai uniós forrásból valósult meg ez a nem szerencsés és nem jól sikerült fejlesztés. Én azt szeretném, és azért küzdenék, hogy ne pingponglabdaként dobálják és hárítsák ezt a felelősséget, hiszen egyes felmérések szerint mindössze 50 millió forintba kerülne a lengyeltóti kút kapacitásának a bővítése. A másik alternatíva a szőlősgyöröki kút felújítása, amelyre nincsen költségkalkuláció, de feltételezem, hogy mivel az önkormányzat tulajdonában van, az önkormányzatnak erre fedezete nem lesz. Szóval, a kérdés továbbra is az, hogy Magyarország Kormánya hajlandóe pénzt szánni arra, hogy végre a szőlősgyöröki emberek poharába is tiszta víz kerüljön. Én nagyon bízom benne, hogy ez hamarosan meg fog történni, abban pedig biztos vagyok, hogy az új kormánynál ez prioritás lesz, és mi kedvezni fogunk a szőlősgyöröki embereknek, a somogyi embereknek is, mert az egészséges ivóvízhez való hozzáférés alapvető jog. Köszönöm szépen, hogy meghallgattak.
Köszönöm szépen. Napirend utáni felszólalásra jelentkezett Bősz Anett képviselő asszony, a DK képviselője: „Gondolatok az érdi Fészek Gyermekvédő Egyesületről és az állami gondozásba vett gyerekek napjáról” címmel. Parancsoljon!
Köszönöm, elnök úr. Tisztelt Képviselőtársaim! A legutóbbi parlamenti ülésnap óta eltelt velünk egy olyan nap, amit nemes ügynek ajánlottak az érintettek érdekében. Október 7-ét az állami gondoskodásban élő gyermekek napjává tették civilek és egyéb szervezetek, akik médiakampányt indítottak annak érdekében, hogy jobban figyeljünk egy egyre csak növekvő társadalmi csoport számára, Magyarország egyik olyan láthatatlan társadalmi csoportja számára, akik gyermekek még, de nem családban nőnek fel. Ma közel 23 ezer gyermek él állami gondoskodásban, további 140 ezer gyereket fenyeget a veszély, hogy bármikor kiemelhetik őket a családból. A gyerekek többsége bántalmazás, elhanyagolás, a szülők szenvedélybetegsége, betegsége vagy halála miatt kerül gyermekvédelmi gondozásba. Mint az SOS Gyermekfalvak rendszeres támogatója, illetve mint egy olyan ember, aki rendre felszólaltam azért, hogy az örökbefogadás intézményét racionálisabban és empatikusabban építsük föl ebben az országban, azt kell mondjam, hogy messzemenőkig tudom támogatni ezt a kezdeményezést. A minap került ugyanis a látóterembe egy olyan házaspár, akik több mint egy évtizeden keresztül próbálkoztak az örökbefogadással, és képzeljék el, annak ellenére, hogy ez a több mint 140 ezer gyermek fenyegetett abból a szempontból, hogy kiemelik őket a családjukból, illetve több tízezer társuk szerető családra vágyik, ők nem kaptak örökbe fogadható gyermeket, sőt még egy telefont sem, hogy megnézhetnek valakit, aki talán éppen rájuk vár. Tisztelettel adózom azok iránt, akik időlegesen, mint például az Érden működő Fészek Gyermekvédő Egyesület, azzal a reménnyel fogadják a legnagyobb szeretettel a kicsiket és nagyokat, hogy mihamarabb visszatérhessenek a vér szerinti családjukhoz. Ilyenkor abban segítik a szülőket, hogy ők mihamarabb újra tudjanak gondoskodni a gyermekeikről, túljussanak az elvonókúráikon, túljussanak az átmeneti fizetési nehézségeiken, túljussanak azokon a kríziseken, amelyeket nem jó, ha átadnak a gyermekeiknek, és ezért a legnagyobb tisztelet illeti a Fészek Gyermekvédő Egyesületet, és természetesen mindazokat, akik ezekért a gyermekekért tesznek. Az SOS Gyermekfalvakban és egyéb intézményekben van úgy, hogy felcseperednek gyerekek anélkül, hogy valaha családra lelnének. Elképesztő szolgálatot tesznek az ott dolgozók azokért a gyerekekért, akiknek nem adatott meg, hogy szülőkkel és testvérekkel nőjenek fel. Messzemenőkig támogatandónak tartom ezért azt a média-összefogást, amely október 7-ét szeretné ezeknek a gyermekeknek és az ő védelmezőiknek is szentelni. És bizony beszélnünk kell arról is, hogy a fiatalok, akik egészen apró koruktól élnek állami gondozásban, gyakran szociális és hajléktalanellátó intézmények rendszeres látogatói lesznek. Őket szólítják úgy a szakemberek, hogy mintha hajléktalannak születtek volna. Ez nem pusztán elveszett sorsokat és elveszett életeket, elveszett felnőttkort jelent, elveszett gyermekkort jelent, hanem bizony a társak számára, a szerencsésebb társadalmi csoportok számára is egy veszteség, mert nem ismerünk meg olyan embereket, akiknek hosszabb volt az útjuk addig, hogy tetőt szereztek a saját fejük fölé, nem ismerünk meg olyan embereket, akik nem tudták, hogy milyen családban cseperedni, de aztán végül sikeres családanyák, sikeres családapák, sikeres munkavállalók lettek és olyan tagjai a társadalomnak, akik mindnyájunkért, de legfőképpen önmagukért készek tenni. Ezzel nemcsak azok sérülnek, akik örökre gondoskodásra szorulnak sokszor amiatt, mert elvesztették gyermekként a családjaikat, hanem bizony azok is, akik náluk szerencsésebbek és családban nőnek fel. Az olyan napok, mint az állami gondozásban élő gyermekek napja, a legjobb alkalom arra, hogy több empátiával és szakértelemmel forduljunk ne csak az állami gondozottak felé, hanem például az örökbefogadás intézménye felé, azok felé az emberek felé, akik sokáig próbálkoznak, hogy legyen vér szerinti gyermekük, aztán egy idő után úgy döntenek, hogy akkor legyen inkább szív szerinti, hogy legyen inkább valaki, aki nagyon rég vágyott szülőkre, csakúgy, mint ők gyermekre, és találjanak egymásra. Igenis egy jól működő, hatékony intézményrendszer ezt jól tudja kiszolgálni, és tudja segíteni a családdá válást, és végre láthassunk olyan sikertörténeteket, mint amiket egyébként örökbe fogadó szülőként itt képviselőtársaim is megosztottak velünk akkor, amikor az örökbefogadásról beszéltünk, hogy legyenek olyanok, akik hallják akár egész életükben, hogy igen, én örökbe fogadtalak, és ez azt jelenti, hogy örökké szeretni foglak téged. Úgyhogy figyeljünk az állami gondozottakra, figyeljünk azokra, akik csak átmenetileg igényelnek gondoskodást, ők is fontosak kell hogy legyenek nemcsak a kormánynak, az egész magyar társadalomnak. Nagyon köszönöm, hogy meghallgattak.
Köszönöm szépen. Tisztelt Országgyűlés! Napirend utáni felszólalásra jelentkezett Bencsik János képviselő úr, független képviselő: „A polgári Magyarországról” címmel. Parancsoljon!
Köszönöm szépen, elnök úr. Tisztelt Képviselőtársaim! Tisztelt Országház! Az elmúlt hetekben lezajlott Magyarország első ellenzéki előválasztása, és a tanulságokat viszonylag könnyű levonni. Egyrészt elképesztő mértékű igény van főleg a fiatalok körében a politikai generációváltásra, a valódi változásra. A szavazók világossá tették azt, hogy nem kérnek sem Orbán Viktor rablókormányából, sem a 2010 előtti katasztrófakormányzásból. Azt is megüzenték ezek a választók, hogy elegük van, és halálosan unják már a politikai szekták, politikai mutyik és a lejárt szavatosságú politikusok világát. Vasárnap este egy pillanatra betekintést nyerhettünk abba a világba, hogy milyen lenne az a Magyarország, amelyben mindannyian élhetnénk. Én arra szeretném kérni azokat az ellenzéki képviselőtársaimat, akik most nem ülnek bent a teremben, tegyék fel maguknak a kérdést, hogy mennyivel nagyobb lépést tudtunk volna tenni a valódi változásért, ha már az első fordulóban tiszta viszonyok lettek volna, ha már az első fordulóban is lett volna valódi verseny, ha nem rekesztik ki a civil jelölteket, ha nem engednek a DK zsarolásának, hogy kétfordulós helyett egyfordulósak legyenek a helyi jelölteket megválasztó előválasztási fordulók. Ugyanis az történt, hogy az előválasztás, amely kezdetben egy klasszikus, óbaloldali bulinak indult, magán viselte a dohos, áporodott szagú pártirodák összes kellemetlen velejáróját, a lezsírozott, pártok által kialkudott, előre megbeszélt jelöltek visszaléptetését vagy el sem indítását. [[18.20]] Csakhogy aztán az történt, tisztelt képviselőtársaim, hogy jött Márki-Zay Péter, és jött a nyilvánvalóan több százezer fiatal, akik meghekkelték ezt a baloldali bulinak indult ellenzéki előválasztást. S nagyon furcsa volt vagy komikus volt nézni vasárnap este az eredményvárót, ahol ott tülekedtek, könyököltek egymással azok az ellenzéki politikusok, akik néhány nappal vagy néhány héttel ezelőtt még a fasorban sem voltak, hogy mindenki odaférjen a színpadra, és mindenki egy kis rivaldafényhez jusson. Látni lehetett a kényszeredett mosolyt azoknak az embereknek az arcán, akik igazából nem zászlóvivői voltak annak a forradalomnak, amit Márki-Zay Péter hirdetett meg, hanem elszenvedői. Csak úgy voltak vele, hogy ha már ezt a forradalmat nem lehet megállítani és nem lehet leverni, akkor legalább megpróbálnak az élére állni. Én a Polgári Válasz Mozgalom nevében gratulálni tudok Márki-Zay Péternek azért a fantasztikus politikai teljesítményért, amit az elmúlt hetekben véghez vitt. Kemény, küzdelmes időszak vár rá. Nem elég szembeszállnia a Fidesszel, hanem folyamatosan a háta mögé kell majd tekintenie, hogy azok az emberek, akik tülekedtek még néhány nappal ezelőtt azért, hogy a színpadra ráférjenek, valóban mögötte állnake még. Ezt a küzdelmet sok tiszta tekintetű, becsületes, elkötelezett, a hazája javát akaró ellenzéki politikus mellett mert ilyenek is vannak szép számmal sajnos meg kell vívnia majd azokkal az elveiket alsóneműként cserélgető, a NER korrupt mocsarában a Fidesszel több szálon üzletileg egybefonódó politikusokkal, akik ugyanúgy tülekedni fognak, hogy felférjenek a listákra és felférjenek arra a bizonyos színpadra. S ezzel őszintén szembe kell nézni. Nem lehet egyszerre azt mondani, hogy leváltjuk az ellenzéket, és az összefogáshoz mindenkire szükség van, és csak együtt sikerülhet. Az igazság pont ennek az ellenkezője, hogy csak nélkülük sikerülhet, ha valódi változást akarunk. S ne higgyük azt, mert illúzió azt hinni, hogy tegnap este ellenzékváltás történt. Csak a nulladik lépést tettük meg. Egy esélyt kapott Magyarország arra, hogy ne csak a kormánytól tudjon megszabadulni, hanem egy valódi politikai megújulás legyen. De hogy ebből az esélyből lesze valóság, azt a következő hetek és hónapok fejleménye fogja megmutatni. Addig is mi a Polgári Válasz politikai közösségében továbbra is azért küzdünk, hogy ez a változás, a tiszták forradalma, amit Márki-Zay Péter meghirdetett, és amelyre Márki-Zay Péter szavazói, támogatói szavaztak, ne álljon meg félúton. Olyan közösséget építünk, amely tisztán a jövőt képviseli a múlt erőivel szemben; amely képes meghaladni az egymásra acsarkodó, egymást gyűlölő és mégis egymást életben tartó politikai szektákat, amely megalkuvásmentesen küzd a Magyarországot évtizedek óta gúzsba kötő nyugdíj-demagógia ellen, és képviseli a fiatalok, az értelmiség, a középosztály és az egyetemisták érdekeit; amely ismét felemeli a zászlaját annak a polgári Magyarországnak, amelyet a Fidesz eldobott, a baloldal pedig soha nem is hordozott. Ez a küldetésünk, és készen állunk a feladatra. Köszönöm szépen.
Tisztelt Országgyűlés! A napirend utáni felszólalások végére értünk. Megköszönöm munkájukat, az Országgyűlés reggel 9 órakor folytatja az ülését. Az ülésnapot bezárom. Mindenkinek jó estét, jó éjszakát kívánok. Viszontlátásra!